
INTRODUCERE 


Agrotehnica, după Gh. Ionescu Şişeşti, este ştiinţa factorilor de vegetaţie şi în 
primul rând a celor legaţi de sol, a modului de dirijare a acestora în vederea obţinerii 
unor producții mari şi de calitate superioară sau ştiinţa despre sistemul sol-plantă. 

Pornind de la faptul că Agrotehnica reprezintă ştiinţa despre sistemul sol- 
plantă, înseamnă că numeroasele procese care au loc în cadrul acestui sistem vor fi 
influențate prin lucrările solului, acțiunea erbicidelor, rotația culturilor şi prin 
aplicarea diferențiată a acestora în funcţie de condiţiile pedoclimatice. 

Agrotehnica oferă soluții cu aplicaţii ştiinţifice precum şi metode practice 
pentru exploatarea rațională a terenurilor arabile, cunoştinţe utile tuturor 
specialiştilor în domeniu, contribuind la o mai bună pregătire profesională a acestora. 

Prin conținutul său, agrotehnica se bazează pe noţiuni specifice disciplinelor 
de pedologie, microbiologie, fizică, agrochimie, fiziologie, maşini agricole, ecologie 
etc. şi în acelaşi timp, serveşte ca fundament pentru discipline ca fitotehnia, 
viticultura, legumicultura, management, economie agricolă etc. 

În cadrul ştiinţelor agronomice, agrotehnica ocupă unul din principalele 
locuri privind sporirea fertilității solului şi creşterea producției agricole. Pe baza 
rezultatelor ştiinţifice şi practice, agrotehnica elaborează metode strâns legate între 
ele, în cadrul unor sisteme de agricultură, adică al unor complexe unitare de măsuri 
care urmează a fi aplicate diferențiat în funcție de condiţiile naturale. 

În ţara noastră, agrotehnica a fost introdusă ca disciplină şi predată studenţilor 
începând cu anul 1920, de către marele savant agronom Gh. Ionescu — Sişeşti. 

Manualul de studiu se adresează studenților Învățământului la Distanţă de la 
facultățile de Agricultură (specializările agricultură şi inginerie economică în 
agricultură) şi Horticultură. 

Conţinutul manualului de Agrotehnică se referă la următoarele probleme: 

- Factorii de vegetație şi mijloace agrotehnice de mărire a utilizării lor; 

- Lucrările solului; 

- Semănatul şi lucrările de îngrijire a culturilor; 

- Buruienile şi combaterea lor; 

- Asolamentele şi rotația culturilor; 

- Agrotehnica diferențiată pe zone pedoclimatice; 

- Agrotehnica diferențiată pe soluri slab productive (erodate, nisipoase, 


sărăturoase şi pe terenuri îndiguite şi desecate). 

CAPITOLUL I 


FACTORII DE VEGETAȚIE ŞI MIJLOACE DE MĂRIRE A 
UTILIZĂRII LOR 


1.1 Lumina ca factor de vegetație 

Lumina constituie factorul de vegetație prin care energia solară se integrează 
în plantă sub formă de energie potențială sau energie acumulată în substanța 
organică. Din cantitatea totală de energie luminoasă se consideră că frunza absoarbe 
aproximativ 75%, iar restul de 25% este reflectată sau trece prin frunză. 

La rândul ei energia absorbită nu este folosită în totalitate în procesul de 
fotosinteză ci numai 1-5% şi rar peste 5%. Această cantitate de energie folosită 
efectiv în procesul de fotosinteză poartă numele de coeficient de utilizare a energiei 
luminoase. 

Lumina se caracterizează prin intensitate, calitate şi durata de iluminare. 

Intensitatea luminii variază foarte mult. În zilele de iarnă este cuprinsă între 
1000 şi 2000 Ix pe când în zilele de vară poate ajunge şi depăşi 40000 Ix. Intensitatea 
luminii mai depinde şi de latitudine, altitudine, nebulozitate, prezența în atmosferă a 
vaporilor de apă, a prafului etc. 

Intensitatea luminii influențează fotosinteza, înfrăţirea,  fructificarea, 
rezistența la cădere, creşterea frunzelor şi a lăstarilor, favorizează acumularea 
glucidelor etc. 

Pentru ca plantele să înflorească şi să fructifice au nevoie de o intensitate de 
1100 Ix la mazăre, 2400 Ix la fasole, 1800-2200 Ix la orz şi grâu, 1400-8000 Ix la 
porumb etc. 

Calitatea luminii. În procesul de fotosinteză şi de creştere al plantelor, 
importanţa cea mai mare o au radiaţiile roşii şi galbene. Radiațiile ultraviolete sunt 
vătămătoare plantelor şi provoacă moartea a numeroase microorganisme, iar cele 
infraroşii ajungând la suprafaţa solului se transformă în căldură, influențând direct 
viața plantelor. 

Fiecare din radiațiile absorbite de plante influențează cu preponderență 
sinteza anumitor substanţe. Astfel, sub acţiunea razelor roşii şi galbene se 
sintetizează în special hidraţii de carbon, iar sub acțiunea razelor albastre se 


sintetizează mai mult substanţele proteice. 


Durata iluminării. Durata de iluminare fiind diferită pe glob în funcție de 
latitudine, plantele s-au adaptat acestor condiții. Din această cauză fiecare plantă are 
nevoie de anumite durate de iluminare în anumite faze din viaţa lor, numite “stadii de 
lumină” şi de un anumit raport între durata de iluminare şi durata de întuneric numit 
“fotoperiodism”. 

După nevoia lor față de lumină se grupează în: 

a) plante de zi lungă, care înfloresc şi fructifică în condiţii de zi lungă: orzul, 

grâul, secara, ovăzul, mazărea etc.; 

b) plante de zi scurtă, care înfloresc şi fructifică în condiții de zi scurtă: 

porumbul, soia, sorgul, orezul etc; 

c) plante neutre: hrişca, fasolea, vinetele, etc. Aceste plante nu reacționează 

când se lungeşte, sau când se scurtează perioada de iluminare. 

La plantele de zi lungă dacă scurtăm artificial durata zilei, cresc dar nu se 

dezvoltă. 

La fel se întâmplă şi cu plantele de zi scurtă dacă lungim perioada de iluminare. Dacă 
se lungeşte perioada de iluminare la plantele de zi lungă sau se scurtează la plantele 
de zi scurtă, plantele fructifică mai repede şi deci se scurtează durata de vegetație. 

Cunoscând cerințele plantelor față de lumină putem ca prin anumite mijloace 
agrotehnice să mărim gradul de utilizare al ei. 

Dintre aceste mijloace amintim în primul rând zonarea plantelor inclusiv a 
soiurilor şi hibrizilor în funcţie de variația afluxului de energie luminoasă de pe 
cuprinsul ţării. Pe terenurile înclinate, cu expoziție sudică a pantei se va cultiva: 
floarea soarelui, porumbul, soia, viţa de vie iar pe terenurile cu expoziție nordică: 
ovăz, grâu, trifoi, etc. Este necesar ca în timpul semănatului semințele să fie 
distribuite uniform pe unitatea de suprafaţă şi în cantitate corespunzătoare pentru a 
asigura o densitate a plantelor, deoarece fiecare specie, soi şi hibrid are un anumit 
optimum în ceea ce priveşte densitatea. 

Practicarea culturilor intercalate (ex. porumb cu fasole, dovleci etc.), a 
culturilor succcesive, cultivarea plantelor furajere cu plantă protectoare, determină 
folosirea mai rațională a afluxului de lumină. 

Combaterea buruienilor, care prin umbrire stânjenesc şi de multe ori 
împiedică creşterea plantelor cultivate, şi aplicarea îngrăşămintelor, constituie măsuri 
agrotehnice de cea mai mare importanţă. 

Printre alte măsuri mai amintim: tăierile la pomi şi la vița de vie, copilitul şi 


cârnitul la unele plante, sporirea conținutului de CO» în jurul plantelor. 


1.2 Temperatura ca factor de vegetaţie 


Energia radiantă solară ajunsă la suprafața pământului este transformată în 
energie calorică, iar o parte este reflectată în atmosferă. Astfel, suprafaţa terestră se 
încălzeşte, devenind la rândul ei o sursă de energie. O parte din această energie se 
propagă în straturile adânci ale solului, o altă parte este folosită în diferite procese 
fizico-chimice, iar restul este cedată atmosferei. Alături de radiaţia solară, se mai 
adaugă o sursă proprie de căldură şi anume cea care rezultă din desfăşurarea 
proceselor chimice şi biologice. 

Regimul termic al solului depinde de căldura specifică şi conductibilitatea 
termică ale părților lui componente şi ca urmare de proporția de participare a acestora 
în masa solului (tabelul 1). 

Tabelul 1 
Căldura specifică şi conductibilitatea termică a părţilor componente ale solului 


(O. Berbecel şi col. 1970) 


Căldura specifică Conductibilitatea 


Părţile componente gravimetrică volumetrică termică 
cal./g grad cal./em grad cal./em sec. grad 


Nisip şi argilă 0,18 - 0,23 0,49 - 0,58 0,0003 


Din datele prezentate în tabelul 1 rezultă că solurile cu apă multă au 


conductibilitatea termică mai mare decât solurile uscate şi afânate deoarece 
conductibilitatea termică a aerului este foarte mică. De asemenea, rezultă că solurile 
minerale se încălzesc mai repede decât cele organice, iar solurile umede sunt mai reci 
decât cele uscate, întrucât căldura specifică a apei depăşeşte cu mult pe cea a aerului. 

Printre factorii care influențează temperatura solului amintim: expoziția 
terenului, culoarea solului, textura solului, învelişul vegetal, stratul de zăpadă, 
lucrările agrotehnice etc. 

Cerinţele plantelor faţă de temperatură sunt diferite, plantele împărțindu-se 
din acest punct de vedere în trei categorii: microterme, care cresc şi se dezvoltă la 
temperaturi cuprinse între 0-15°C, mezoterme, care cresc şi se dezvoltă la 


temperaturi cuprinse între 16-40°C şi megaterme, care cresc şi se dezvoltă la 


temperaturi de peste 40°C. Majoritatea plantelor de cultură fac parte din grupa 
mezoterme. 

Prima perioadă din ciclul evolutiv al plantelor, germinația şi răsărirea, este în 
strânsă dependență de temperatura solului (tabelul 2). Temperatura minimă la 
răsărire, în funcţie de plantă, este mai mare cu 1-3*C decât temperatura minimă de 
germinare. 

Cerinţele plantelor faţă de căldură, după răsărire, sunt diferite. Aşa de 
exemplu, înfrăţitul la cereale se produce în condiţii bune la 8-12*C, alungirea paiului 


la 14-16*C, înflorirea la 17-18*C iar maturarea la peste 19°C. 


Tabelul 2 
Temperaturile minime, optime şi maxime de germinare pentru diferite plante 
(n °C) 
minimă optimă maximă 


Grâu de toamnă 


Secară de toamnă 


Ovăz 


Pentru zonarea culturilor este necesar să se cunoască cerințele față de căldură 


a fiecărei plante. Aceste cerințe se exprimă prin suma temperaturilor efectiv utile 
pentru creşterea şi dezvoltarea plantelor (soiuri sau hibrizi), cunoscută în literatura de 
specialitate sub denumirea de “constantă termică”. 

Căldura este necesară nu numai plantelor superioare ci şi microorganismelor 
din sol care, la rândul lor, au nevoie pentru desfăşurarea proceselor vitale de o 
temperatură minimă, optimă şi maximă. 

Pornind de la cerințele plantelor cultivate față de căldură şi de la regimul 
termic al solului în funcție de conţinutul în aer, apă, substanţe nutritive, structură, 


5 


textură, grad de afânare etc. se pot stabili căile agrotehnice care să mărească 
posibilitatea de utilizare a căldurii din aer şi din sol de către plantele cultivate. 

Un prim mijloc îl constituie zonarea plantelor în funcție de cerințele față de 
temperatură. Astfel, în zonele mai calde se cultivă orezul, bumbacul, sorgul, viţa de 
vie, lucerna etc. în timp ce în zonele mai răcoroase se cultivă cartoful, trifoiul, inul 
pentru fuior, etc. 

Lucrările adânci ale solului înlesnind schimbul de aer între sol şi atmosferă, 
favorizează răcirea sau încălzirea solului, în funcție de temperatura aerului 
atmosferic. 

Prin folosirea îngrăşămintelor organice, ca urmare a descompunerii acestora 
în sol cât şi datorită faptului că acestea determină o afânare a solurilor compacte, se 
contribuie la încălzirea solurilor (prin descompunerea unei tone de gunoi de grajd se 
eliberează 3-4 milioane kilocalorii). 

Un alt mijloc constă în stabilirea epocii optime de semănat astfel ca planta să 
parcurgă întreaga vegetație. Pentru culturile de primăvară, de exemplu, este deosebit 
de important a executa semănatul când în sol se realizează temperatura minimă de 
germinare. De asemenea, prin practicarea culturilor succesive se utilizează mai bine 
resursele naturale de căldură. 

Pentru protejarea cerealelor de toamnă în timpul iernii se vor lua toate 
măsurile în vederea reţinerii zăpezii pe semănături. 

Mulcirea (acoperirea solului) cu diferite materiale constituie alt mijloc de 
influențare asupra căldurii. Astfel, folosirea materialelor de culoare închisă (gunoi de 
grajd, folii de polietilenă etc.) se practică pe larg pentru încălzirea solului cultivat cu 
legume sau plante tehnice valoroase. Mulciul de culoare deschisă reflectă radiațiile 
solare şi deci apără solul de supraîncălzire. 

În livezi, grădini de legume, podgorii etc., pentru evitarea brumelor şi a 
îngheţurilor târzii de primăvară, se recurge la formarea norilor de fum în a doua 
jumătate a nopților senine şi reci. 

Pentru solurile cu exces de umiditate, soluri reci datorită capacităţii calorice 
ridicate a apei, încălzirea se realizează prin lucrările de drenare sau desecare, după 


caz. 


1.3 Aerul ca factor de vegetaţie 


În aerul uscat şi curat, din straturile inferioare ale atmosferei, azotul 
reprezintă 78%, oxigenul 21%, argonul 0,95%, CO: 0,03% iar alte gaze 0,01% (O. 
Berbecel şi col., 1970). 

Compoziţia aerului din sol din punct de vedere calitativ este aceeaşi ca şi cea 
a aerului atmosferic. Dar din punct de vedere calitativ, proporția diferitelor 
componente gazoase din aerul solului nu este aceeaşi ca cea din aerul atmosferic. 
Astfel, în aerul solului, dioxidul de carbon şi amoniacul se află în proporție mai mare 
datorită descompunerii materiei organice de către microorganisme, proporţia de 
oxigen este mai mică, iar celelalte componente rămân practic în aceeaşi proporţie ca 
şi în aerul atmosferic. Oxigenul în sol în mod normal se găseşte în proporţie de 18- 
19% dar el poate să scadă la 16% iar în unele cazuri sub această limită. Cantitatea de 
CO» din sol este aproximativ de zece ori mai mare decât în aerul atmosferic (0,3%), 
dar proporția lui poate creşte mult mai mult. 

Aerul influențează procesele metabolice ale plantelor prin componentele sale 
şi în primul rând prin oxigen şi dioxidul de carbon, apoi prin azot şi amoniac. 

Oxigenul este indispensabil vieţii plantelor fiind folosit în procesul de 
respiraţie. Părțile aeriene ale plantelor sunt în general bine asigurate cu oxigen. 

În sol oxigenul are rol începând cu germinaţia seminţelor, apoi în respiraţia 
radiculară şi a altor organe subterane, în oxidarea părții aeriene a solului, fiind, de 
asemenea, indispensabil pentru diferite grupe de microorganisme din sol etc. 
Rădăcinile crescute în soluri aerate sunt mai lungi, mai deschise la culoare, prezintă 
un număr mai mare de peri radiculari favorizându-se astfel o aprovizionare mai bună 
a plantelor cu elemente nutritive şi cu apă. În solurile cu oxigen puţin, rădăcinile sunt 
mai groase şi mai scurte, mai închise la culoare şi cu un număr mai redus de peri 
radiculari. 

Oxigenul din sol este necesar şi pentru dezvoltarea bacteriilor aerobe 
nitrificatoare, care oxidează amoniacul şi îl transformă în nitrați. Unele bacterii, ca 
Azotobacter şi unele specii de Rhyzobium, fixează azotul liber din aer şi au nevoie 
de un mediu bogat în oxigen. În solurile slab aerate predomină descompunerea 
anaerobă, din care rezultă CH4, H2S, aldehidă glicolică, aldehidă lactică şi alți 
compuşi săraci în oxigen care sunt vătămători pentru plante. 

Dioxidul de carbon este absorbit de plante prin toate organele verzi şi prin 


rădăcini. Aerul atmosferic primeşte cantități mari de CO» care rezultă prin 

descompunerea materiei organice din sol, cantitate care este corelată cu intensitatea 
activității microorganismelor. Pe terenurile cultivate se elimină mai mult CO» 
deoarece la CO» degajat prin activarea microorganismelor se adaugă şi CO» rezultat 
din respirația rădăcinilor. Cantitatea de CO» din sol nu trebuie să depăşească 1%, 
deoarece dăunează rădăcinilor, microorganismelor aerobe, iar materia organică se 
descompune defectuos. 

Azotul fiind un gaz inert plantele superioare nu-l pot folosi direct ci îl iau din 
sol sub formă de săruri ale acidului azotic sau săruri amoniacale. 

Amoniacul în aerul solului se găseşte în cantități ceva mai mari decât în 
atmosferă, ca urmare a descompunerii materiei organice proteice. Amoniacul este 
oxidat de către bacteriile nitrificatoare şi transformat în nitriți apoi în nitrați sau 
azotaţi, aceştia din urmă constituind hrana de bază pentru plante. 

Între sol şi atmosferă are loc un permanent schimb de gaze. Primenirea 
aerului are loc în permanență prin difuziune (omogenizarea gazelor în 
repaos).Primenirea în masă a aerului are loc sub influența factorilor fizici şi 
biologici. 

Dintre factorii biologici cu rol în primenirea aerului din sol îl au animalele 
care sapă galerii cum sunt: cârtiţa, popândăii, râmele, larvele, insectele etc. 

Primenirea aerului din sol numai prin procese naturale nu este suficientă. Din 
această cauză trebuie să se folosească mijloace agrotehnice de îmbunătăţire a 
regimului de aer din sol. 

Toate lucrările solului prin care se afânează stratul arabil precum şi măsurile 
de îmbunătăţire a structurii solului contribuie la schimbul de aer dintre sol şi 
atmosferă. 

Măsuri mai energice de primenire a aerului se impun pe solurile grele, care se 
tasează repede şi formează crustă. Pe terenurile cu exces de umiditate se execută 
lucrări de drenare şi de evacuare a apei; pe terenurile umede, aplicarea corectă a 
sistemelor de lucrare a solului, a îngrăşămintelor organice, evitarea tasării solului 
prin trecerea repetată cu mijloacele agricole, sunt măsuri care contribuie la o bună 


aeraţie a solului. 


1.4 Apa ca factor de vegetaţie 
Pe lângă factorii de vegetaţie prezentaţi (lumină, căldură, aer) apa apare, de 
asemenea, ca un factor hotărâtor în dezvoltarea sau limitarea vegetației ierboase sau 


lemnoase pe zone şi subzone de vegetaţie. 


În funcţie de pretenţiile faţă de apă plantele se împart în mai multe grupe şi 
anume: xerofite, plante adaptate să crească în condiţii de secetă (ex. cactuşii), 
hidrofite, plante capabile să vegeteze în condiţii de umiditate excesivă (ex. orezul) şi 
mezofite, în care intră plantele cultivate cu excepția orezului. Din grupa plantelor 
mezofite unele pot fi cultivate în zone mai secetoase ca: sorgul, meiul, iarba de 
Sudan, etc., altele au o rezistență mijlocie la secetă ca: grâul, secara, orzul, porumbul, 
sfecla, etc., iar altele nu rezistă la secetă, cum ar fi orezul, cartoful, legumele, etc. 

Plantele au nevoie de apă în tot cursul perioadei de vegetaţie, începând de la 
germinarea seminţelor şi până la maturitate. Astfel, pentru germinație, semințele au 
nevoie de cantități diferite de apă, în funcție de specia cultivată (tabelul 3). 

Tabelul 3 
Cantitatea de apă absorbită de seminţe, necesară declanşării germinaţiei 


(% din greutatea seminţei) 


m E A E A 


După răsărire, nevoia de apă, atât din sol cât şi din aerul atmosferic creşte. 


Astfel, în perioada de formare a frunzelor sau în faza de înflorire, limitele umidității 
optime sunt cuprinse între 45-90% din cantitatea maximă de apă accesibilă plantelor 
(O. Berbecel şi col. 1970). Stratul de sol, în care este necesară o umiditate optimă, 
creşte treptat cu adâncimea de pătrundere a rădăcinilor şi anume de la 20 cm în faza 
de 2-3 frunze, până la 50-70 cm în faza de înfrățire (cereale păioase) şi formarea 
frunzelor (prăşitoare). 

În fazele de consum maxim a apei din sol (formarea paiului, frunza 10-12 cm, 
înflorire, maturitate în lapte) limitele umidității optime sunt mai apropiate de 
capacitatea solului pentru apă accesibilă şi mai puternic diferenţiate de la o cultură la 
alta. După faza de maturare în lapte, cerințele față de umiditate, la majoritatea 
culturilor scad treptat. 

Rezultă că în anumite faze în cursul perioadei de vegetație consumul de apă 
este cel mai ridicat. Lipsa apei în aceste faze denumite “critice” provoacă dereglări în 


metabolism cu repercusiuni însemnate asupra cantității şi calităţii producției. 

Dar, cantitatea de apă absorbită de către plante este cu mult mai mare decât 
cea necesară proceselor de nutriție, deoarece o mare parte se pierde prin transpirație. 
Pentru caracterizarea cantitativă a acestui proces se folosesc indicii: coeficient de 
transpiraţie, care este raportul dintre cantitatea de apă consumată de plantă şi 
greutatea substanţei uscate a acesteia, şi consum specific, expresie a coeficientului de 
transpirație raportat la unitatea de biomasă formată, exprimat prin numărul unităților 
de apă necesară producerii unei cantități de substanță uscată (C. D. Chiriţă, 1974). 

Cantitatea de apă absorbită de către plante depinde şi de accesibilitatea apei 
din sol, care este în funcţie de formele de legătură ale acesteia în sol, de forțele care 
acționează asupra ei. 

La stabilirea măsurilor agrotehnice importanță mai mare prezintă următorii 
indici hidrofizici: capacitatea totală pentru apă, capacitatea de câmp şi coeficientul de 
ofilire. Umiditatea solului corespunzătoare coeficientului de ofilire, reprezintă limita 
inferioară a conţinutului de apă accesibilă din sol. În general, plantele de cultură 
absorb apa din sol, cu o forță de 15 maxim 20 atmosfere, iar sub valorile 
coeficientului de ofilire este reţinută la suprafaţa particulelor de sol cu o forţă de 
sucțiune mai mare. 

Apa accesibilă plantelor este cuprinsă între valoarea coeficientului de ofilire 
şi a capacităţii de câmp pentru apă (intervalul umidității active). Cele mai favorabile 
condiţii de viață pentru plante se crează când umiditatea solului are valori cuprinse 
între 70-80% din capacitatea de câmp pentru apă. 

În ceea ce priveşte sursele apei din sol acestea sunt: precipitaţiile atmosferice, 
apa freatică, apa de irigație şi o cantitate mică rezultă din condensarea vaporilor de 
apă din porii solului. 

Principala sursă o constituie precipitațiile care în țara noastră însumează, în 
medie, 638 mm anual. 

Apa freatică aflată la 3-4 m, poate fi folosită de plante datorită ascensiunii 
acesteia prin capilare. În funcţie de textură, apa poate urca prin capilare până la 2-4 
m într-un sol argilos, până la 1,5-3,0 m într-un sol lutos, până la 1,0-1,5 m într-un sol 
luto-nisipos şi până la 0,5-1,0 m într-un sol nisipos. 

Sursa principală de completare a cerințelor plantelor, acolo unde apa 
provenită din celelalte surse nu este suficientă, o constituie apa de irigație. 

Cât priveşte consumul apei din sol se distinge un consum productiv, respectiv 
apa absorbită de către plantele de cultură şi un consum neproductiv, apa absorbită de 


către buruieni. 

Pierderile de apă se datoresc scurgerii acesteia la suprafaţa solului, infiltrării 
în profunzime şi datorită evaporației. Prezentăm în continuare principalele măsuri 
agrotehnice utilizate pentru îmbunătățirea regimului de umiditate al solului. 

Aplicarea unui sistem rațional de lucrare a solului şi în primul rând arături de 
vară şi de toamnă pe toate suprafețele arabile, contribuie la înmagazinarea şi 
păstrarea unor cantități mari de apă în sol. Pe aceste arături se vor aplica în vară şi în 
primăvară lucrări superficiale cu scopul de a împiedica pierderile de apă prin 
evaporare. 

Un obiectiv principal ce trebuie urmărit prin lucrările solului, de bază şi de 
întreținere, îl constituie combaterea buruienilor care printre altele, consumă cantități 
mari de apă în detrimentul plantelor cultivate. 

Aplicarea corectă a îngrăşămintelor, pe lângă faptul că asigură hrana necesară 
plantelor, contribuie la economisirea apei, pe unitatea de produs, deoarece consumul 
specific este mai redus. 

Mulcirea solului, cu diferite materiale pentru a împiedica evaporarea apei, se 
foloseşte în special în legumicultură sau culturile tehnice valoroase. 

Prin lucrările de semănat se crează plantelor posibilitatea utilizării mai 
eficiente a apei din sol, respectând epoca de semănat, adâncimea de încorporare a 
seminţelor, folosind metoda de semănat cea mai corespunzătoare etc. De asemenea, 
folosirea hibrizilor şi soiurilor timpurii, rezistenți la secetă asigură economisirea apei. 

Măsura radicală prin care se intervine direct şi eficace în asigurarea plantelor 
cu apă în cantităţi corespunzătoare în special în zonele de stepă şi silvostepă, o 
constituie irigația. 

Pe solurile cu exces de umiditate se vor lua măsuri de afânare a acesteia prin 


lucrări agroameliorative, drenaje, desecări etc. 


1.5 Solul ca mediu pentru creşterea şi dezvoltarea plantelor 


Condiţia esențială pentru obţinerea de recolte mari la unitatea de suprafaţă o 
constituie fertilitatea solului. 

Fertilitatea solului, ca noţiune generală este însuşirea acestuia de a asigura 
plantele cu apă şi substanţe nutritive pe tot parcursul perioadei de vegetaţie. 

Elementul de bază al fertilității îl constituie structura solului deoarece ea 


influențează nu numai condițiile fizice, aerația şi regimul de hrană ci şi 

accesibilitatea substanțelor hrănitoare pentru plante, descompunerea materiei 
organice din sol şi toată activitatea microbiologică. 

Prin structura solului (C.V. Oprea, 1968) se înțelege modul de grupare şi 
aşezare la un loc, în agregate, a elementelor granulometrice elementare. Aceste 
particule elementare se leagă între ele prin coloizi organici, organo-minerali, 
respectiv prin humus, argilă, hidroxizi de aluminiu (Al) şi fer (Fe) ş.a. 

Dintre tipurile de structură, structura glomerulară şi cea grăunțoasă asiugură 
cele mai bune condiţii de sol. 

Structura solului influenţează asupra porozităţii acestuia. Astfel, într-un sol cu 
structură stabilă se realizează un raport favorabil între porozitate şi faza solidă şi 
anume de 1:1, iar în cadrul porozităţii se realizează un raport favorabil între porii 
capilari (70%) şi porii necapilari (30%). Această porozitate ideală (C.D. Chiriţă, 
1974) asigură o capacitate suficient de ridicată atât pentru apă cât şi pentru aer, o 
circulație bună a apei, un schimb activ de gaze între sol şi atmosferă, o coeziune 
moderată a solului. 

Un sol normal, cu un raport optim între porozitatea capilară şi necapilară, se 
spune că este elastic datorită aerului care pătrunde între agregate, precum şi a CO», 
rezultat în urma descompunerii materiei organice din sol. 

Coeziunea, forța de atracţie, care se manifestă între particulele de sol de 
aceeaşi constituție sau de constituţii diferite, creşte de la solurile cu structură 
glomerulară, poroase, la solurile argiloase, nestructurate. 

Solurile cu structură, având o coeziune mică, se lucrează uşor, fără consum 
mare de energie, iar brazda în urma plugului se revarsă şi se mărunţeşte uşor. De 
asemenea, solurile cu structură de agregate stabile se caracterizează prin adeziune 
(proprietatea solului umed de a adera la piesele active ale uneltelor agricole) redusă 
şi ca urmare opun o rezistență mai slabă în timpul lucrului. Se apreciază că la solurile 
structurate adeziunea scade la circa ' faţă de cea a solurilor cu structură 
pulverulentă. 

Cauzele care provoacă degradarea structuriii solului pot fi grupate în: 
cauze mecanice, fizico-chimice şi biochimice. 

Dintre cauzele mecanice cele mai frecvente care distrug agregatele solului 
sunt: frecarea cu piesele active ale maşinilor şi uneltelor agricole în timpul lucrărilor, 
deplasarea repetată pe câmp a tractoarelor şi maşinilor agricole, acțiunea picăturilor 
de apă provenită din precipitații (în special ploi torențiale) şi din irigații, lucrarea 


solului la umiditate necorespunzătoare, etc. 

Printre cauzele fizico-chimice trebuiesc amintite: scăderea sub o anumită 
limită a cationilor bazici coagulanți, formarea humusului acid care favorizează 
dispersia şi migrația argilei. 

Dispersia argilei, şi ca urmare scăderea numărului de agregate stabile, are loc 
şi în situația când se practică o fertilizare excesivă cu îngrăşăminte potasice care 
conțin sodiu, a sulfatului de amoniu etc., precum şi prin folosirea la irigat a apelor 
care conțin mult sodiu. 

Cauzele biochimice sunt legate în special de cerinţele plantelor față de 
substanţele nutritive şi de procesele microbiologice din sol. Pe această cale structura 
solului se poate deteriora când se efectuează lucrări repetate, ca în cazul ogorului 
negru, deoarece se realizează o aerisire accentuată şi se intensifică descompunerea 
humusului de către microorganismele aerobe. De asemenea, sunt plante de cultură 
care lasă în sol foarte puţine resturi organice, cum ar fi inul pentru fuior, sfecla etc. 

Mijloace pentru menţinerea şi refacerea structurii solului. 

Introducerea asolamentelor raţionale cu plante care pot păstra şi îmbunătăţi 
structura solului ce alternează cu plante ce refac şi păstrează mai slab structura. 
Aceste aspecte depind de felul sistemului radicular al plantelor, de durata perioadei 
de vegetaţie, de lucrările solului, de îngrăşămintele folosite etc. 

Un rol deosebit îl au gramineele şi leguminoasele perene, care determină 
îmbunătăţirea stabilității hidrice a structurii solului cu 5-25% (A. Dorneanu, 1976). 
Rol important în refacerea structurii îl are şi îmbogățirea solului cu materie organică 
proaspătă (nehumificată) prin aplicarea îngrăşămintelor verzi şi a gunoiului de grajd 
semifermentat. Prin descompunerea materiei organice de către microorganisme, se 
formează substanțe organice aglutinate de tipul polizaharidelor, care stabilizează 
agregatele existente şi înlesnesc formarea de noi agregate. 

Îmbunătăţirea structurii solului se poate realiza şi prin aplicarea 
amendamentelor de calciu pe solurile acide, a gipsului şi fosfogipsului pe sărături. 
Calciul contribuie la coagularea coloizilor şi formarea agregatelor în care predomină 
microagregatele. 

Lucrarea rațională a solului, acoperirea cât mai prelungită a acesteia printr-un 
covor vegetal dens, printr-un strat de materiale organice sau alt strat protector, cu 
caracter de “mulci”, constituie de asemenea mijloace pentru menținerea şi refacerea 


structurii solului. 

Structura solului poate fi refăcută şi pe cale artificială, folosind diferite 
substanţe sintetice numite criliumuri, dar întrucât acestea sunt costisitoare, 


deocamdată, procedeul nu s-a extins în producţie. 

CAPITOLUL II 


LUCRĂRILE SOLULUI 


2.1 Importanţa lucrărilor solului 


În toate sistemele de agricultură lucrările prin efectele lor asupra însuşirilor 
fizice, chimice şi biologice ale solului au reprezentat una dintre cele mai importante 
verigi de sporire a producției. 

Prin lucrările solului trebuie să se realizeze un strat afânat, în care plantele să 
găsească condiţii optime creşterii şi dezvoltării. Într-un sol afânat rădăcinile se 
dezvoltă mai mult şi pătrund mai uşor în sol, mai ales în primele faze de vegetaţie. În 
acest scop trebuie ca prin lucrări să se realizeze un raport echilibrat între faza solidă a 
solului şi porozitate, raport care trebuie să fie de 1/1. Cel mai pronunțat efect asupra 
porozităţii îl are arătura care poate determina creşterea volumului porilor stratului 
afânat cu 20-30%. 

Odată cu creşterea porozităţii are loc şi modificarea densităţii aparente. 
Majoritatea plantelor de cultură găsesc condiţii, favorabile pentru dezvoltarea 
sistemului radicular dacă densitatea aparentă este cuprinsă între 1,07-1,45 g/cm’. (C. 
Pintilie şi colab., 1985). 

Lucrările solului efectuate la momentul optim influențează favorabil starea 
structurală a acestuia, în timp ce repetarea şi efectuarea la un conţinut de umiditate 
necorespunzător determină deteriorarea structurii. 

Prin lucrările solului se crează condiţii favorabile pentru acumularea şi 
reținerea unor cantități mari de apă în sol în regiunile secetoase, iar în zonele mai 
umede atât acumularea cât şi drenarea în adâncime, astfel încât se evită excesul de 
umiditate în stratul arabil. 

Lucrările solului influențează şi asupra însuşirilor chimice prin amplificarea 
acțiunii factorilor ce contribuie la procesele de alterare minerală şi de descompunere 
a materiei organice. Într-un sol afânat, procesul de nitrificare este mai intens. 
Nitrificarea atrage după sine accentuarea unor procese chimice favorabile prin care 
fosforul, potasiul, calciul şi alte elemente nutritive trec din forme greu solubile în 
forme accesibile plantelor. Îmbunătăţirea însuşirilor chimice ale solului este 
condiționată în mare măsură şi de activitatea microbiologică din sol, care la rândul ei 


devine intensă într-un sol afânat şi bine aerat. Microorganismele din sol folosesc 

oxigenul pentru oxidarea substanţelor organice , din care îşi procură CO» şi energia 


necesară. 


2.2 Procesele tehnologice ce se produc în sol în timpul executării lucrărilor 


Prin lucrările solului (arat, desfundat, grăpat, tăvălugit etc.) stratul arabil este 
supus unui şir de operaţiuni ce au ca efect modificarea înşuşirilor acestuia. În funcţie 
de maşinile agricole cu care se efectuează lucrările, solul este supus următoarelor 
procese tehnologice: 

Întoarcerea sau răsturnarea solului care se realizează cu ajutorul plugului 
şi se execută în mod obişnuit odată pe an. Prin răsturnarea stratului arabil sunt 
încorporate în sol miriştea, îngrăşămintele, amendamentele etc. şi este adus la 
suprafaţă stratul de sol din adâncime, structurat, cu însuşiri superioare. 

Mărunţirea şi afânarea solului se realizează odată cu răsturnarea brazdei. 
Stratul arabil poate fi afânat cu ajutorul pieselor de subsolaj. Mărunţirea şi afânarea 
stratului superficial al solului se poate realiza cu grape, cultivatoare etc. 

Amestecarea stratului de sol. Prin acest proces se urmăreşte crearea unui 
strat de sol omogen, cu însuşiri fizice, chimice şi biologice asemănătoare. Prin 
amestecare se distribuie uniform în sol îngrăşămintele, resturile organice, 
amendamentele. 

Tasarea solului se realizează prin lucrarea cu tăvălugul, care măreşte 
porozitatea capilară în detrimentul celei necapilare favorizând urcarea apei către 
suprafaţa solului în zona de germinare a seminţelor. Tasarea se foloseşte mai frecvent 
în zonele secetoase. 

Nivelarea se face cu scopul de a reduce pierderile de apă din sol prin 
evaporare, de a uşura efectuarea lucrărilor de semănat, întreţinere şi recoltat, pentru 
distribuirea uniformă a apei de irigație etc. 

Nivelarea se realizează cu ajutorul nivelatoarelor, a grapelor, netezitoarelor şi 
uneori cu tăvălugul, caz în care se realizează şi o tasare a solului. 

Prin lucrări speciale ale solului, în funcţie de cerințele plantelor cultivate şi 
condițiile pedoclimatice, pot avea loc şi alte procese tehnologice cum ar fi: crearea 
de brazde pentru irigat sau pentru îndepărtarea excesului de apă, formarea de coame, 


modelarea terenului în legumicultură etc. 

2.3 Clasificarea lucrărilor solului 


Lucrările solului se pot clasifica după mai multe criterii: 

După uneltele cu care se execută: lucrări cu plugul, cultivatorul, freza, 
grapa, tăvălugul etc. 

După adâncimea la care se execută: lucrări adânci ori superficiale. 

După epoca efectuării: lucrări de vară, toamnă, iarnă şi primăvară. 

După plantele pentru care se execută : lucrări pentru grâul de toamnă, 


porumb, cartof etc. 
2. 4 Aratul 


Aratul este cea mai importantă lucrare a solului, fiind considerată lucrarea de 
bază. În condiţiile din ţara noastră în mod obişnuit, pe acelaşi teren arătura se execută 
odată pe an şi numai în anumite cazuri de două ori. 

Prin arat, un strat mai gros sau mai subțire de sol, numit brazdă, se 
mărunţeşte, se amestecă şi se afânează. Printre cele mai importante efecte ale arăturii 
amintim: îngroparea stratului de sol pulverizat şi aducerea la suprafață a solului 
structurat; încorporarea resturilor de plante, a buruienilor şi îngrăşămintelor; afânarea 
prin care se realizează aerarea şi încălzirea solului în profunzime; înmagazinarea 
unor cantități mari de apă în sol, etc. 

Ca urmare a influențelor pozitive ale arăturii asupra proprietăților fizice, 
chimice şi biologice în solurile arate creşte conţinutul de substanţe chimice accesibile 
plantelor se reduce conţinutul de substanțe incomplet oxidate, sporesc numărul de 


microorganisme folositoare etc. 
2.4.1 Modul de executare a arăturii 


In vederea efectuării arăturii terenul trebuie delimitat în parcele sau fâşii, a 
căror lăţime trebuie să fie un multiplu cu soţ al lățimii de lucru a agregatului şi în 
acelaşi timp să se reducă la minimum deplasările în gol la capete. Lăţimea optimă a 


parcelei la care se realizează cea mai mică deplasare a agregatului în gol se poate 


calcula cu ajutorul formulei: L= Aj2(DA+8R?) 


în care: L = lăţimea parcelei; D= lungimea parcelei; A = lățimea agregatului; 
R = raza minimă de întoarcere a agregatului . 

Arătura se poate executa în mai multe moduri şi anume: 

Arătura în lături. Agregatul intră în lucru la marginea din dreapta parcelei 
răsturnând brazda spre dreapta, pe teren nelucrat, formându-se astfel o coamă, iar la 
capăt agregatul se deplasează în gol şi începe a doua cursă în sens inves pe cealaltă 
margine a parcelei, unde aruncă brazda tot spre dreapta, pe teren nelucrat şi formează 
a doua coamă. Tractorul se deplasează apoi tot în gol la capăt până la prima margine 
şi intră în lucru lângă prima brazdă unde execută brazda a treia. Lucrarea continuă 
astfel pe cele două părți ale parcelei până se ajunge la mijloc unde în final va rămâne 
o rigolă. La arătura în lături, pe suprafața parcelei se formează trei denivelări: două 
coame la marginile parcelei şi o rigolă la mijlocul parcelei. 

Arătura la cormană. Agregatul efectuează prima brazdă la mijlocul parcelei, 
în aşa fel ca brazda a doua rezultată să cadă peste prima brazdă. În felul acesta se va 
forma la mijloc o creastă. În continuare, se va efectua brazda a treia lângă brazda 
întâi, a patra lângă a doua şi aşa mai departe, până se ajunge la marginile laterale ale 
parcelei. În acest caz pe marginile parcelei rămân deschise două rigole, deoarece 
pământul rezultat de la ultima brazdă cade în interiorul parcelei. Deci la arătura la 
cormană rezultă tot trei denivelări ca şi la arătura în lături dar, în acest caz la mijlocul 
parcelei se formează o creastă iar pe margini rămân două rigole. 

Datorită denivelărilor care rezultă, dacă s-ar lucra mai mult timp terenul 
numai prin una din aceste metode, rigolele şi coamele s-ar mări prea mult, ceea ce ar 
duce, după câțiva ani, la denivelarea terenului cultivat. Acest lucru se poate evita 
dacă într-un an arătura se face “în lături”, iar în anul următor “la cormană”. 

Pentru a reduce numărul denivelărilor sola se va împărți în mai multe parcele 
egale ca lățime şi se va alterna arătura la cormană cu arătura în lături. Se ară la 
cormană parcelele cu număr fără soț şi în lături parcelele care au un număr cu soţ. În 
felul acesta prima brazdă rezultată la arătura în lături va acoperi rigola rămasă 
deschisă la marginea parcelei arată la cormană. 

Arătura netedă sau într-o singură parte. Pentru realizarea acestei arături se 
foloseşte plugul reversibil prevăzut cu două trupiţe, una răstoarnă brazda la dreapta şi 
alta răstoarnă brazda la stânga, schimbul dintre cele două trupițe făcându-se la 
capătul tarlalei. În felul acesta plugul va răsturna brazdele numai într-o singură parte 
a parcelei, realizând o arătură uniformă, fără şanţuri şi coame. Lucrând în felul acesta 
agregatul nu are de parcurs curse în gol iar în final va rezulta un singur şanţ la 


marginea tarlalei. 


18 


Această metodă de executare a arăturii se foloseşte în special pe terenurile în 


pantă, supuse eroziunii, unde arătura se execută de-a lungul curbelor de nivel. 


2.4.2 Condiţiile care determină calitatea arăturii 


Pentru ca o arătură să rezulte de bună calitate este necesar în primul rând ca 
agregatul cu care se lucrează să fie bine reglat şi piesele active bine ascuţite. De 
asemenea, un rol important îl prezintă şi forma cormanei. Cormanele pot fi: 
elicoidale, cilindrice şi culturale. Cormanele elicoidale răstoarnă complet brazda (cu 
cca 180”) şi din acest motiv sunt recomandate la executarea arăturilor pe terenurile 
argiloase şi înțelenite. Spre deosebire de acestea, cormanele cilindrice nu răstoarnă 
complet brazda dar mărunțesc mai bine încât se recomandă a fi folosite pe solurile 
mai uşoare. Cormanele culturale au forme intermediare şi realizează atât efectul 
cormanelor elicoidale cât şi al celor cilindrice, dând rezultate bune pe soluri cu 
textură mijlocie. 

Asupra calității arăturii are importanță covârşitoare umiditatea solului. Astfel, 
solurile argiloase care au adeziune şi coeziune mare se lucrează bine la un conținut 
de umiditate de 50-65% din capacitatea solului pentru apă. La aceste soluri, 
momentul optim de lucru este de scurtă durată. Dacă solul se lucrează la un conţinut 
prea mare de umiditate rezultă brazde sub formă de fâşii (curele), care se mărunţesc 
foarte greu, cu multă cheltuială de energie şi timp. Dacă umiditatea solului este prea 
scăzută rezultă bolovani a căror mărunțire necesită de asemenea, lucrări repetate cu 
grapa cu discuri şi tăvălugul. 

Solurile nisipoase cu adeziunea şi coeziunea reduse, se lucrează bine atât în 
stare uscată cât şi în stare umedă. Limitele de lucru în ceea ce priveşte umiditatea, la 
aceste soluri sunt cuprinse între 30-85% din capacitatea solului pentru apă. Solurile 
lutoase ocupă, din acest punct de vedere, un loc intermediar. 

Prezenţa grapei în agregatul de arat constituie o altă condiţie care determină 
calitatea arăturii. Grapa are rolul de a mărunți bulgării rezultați prin arătură şi de a 
nivela terenul lucrat. 

Calitatea arăturii este influenţată şi de adâncimea la care se execută în fiecare 
an pe aceeaşi parcelă. Dacă arătura se execută mai mulți ani în şir pe aceeaşi parcelă, 
la aceeaşi adâncime, se formează hardpanul sau talpa plugului (stratul de sol tasat) 


care se interpune între stratul arabil şi cel subarabil, care împiedică pătrunderea 

rădăcinilor în straturile mai profunde şi este impermeabil pentru apă şi aer. Din 
această cauză adâncimea arăturii trebuie să difere de la un an la altul. 

Terenurile puternic îmburuienate, miriştile, porumbiştile, terenurile pe care s- 
a cultivat floarea-soarelui etc., înaintea executării arăturii se vor lucra cu grapa cu 
discuri, cu scopul de a fragmenta resturile organice asigurându-se în felul acesta 
încorporarea lor în sol prin arături, 

Calitatea arăturii depinde şi de relief. Cele mai bune condiţii pentru obţinerea 
unor arături de calitate le oferă terenurile plane. 

Alegerea unei viteze corespunzătoare de înaintare a agregatului la arat, 
condiționează de asemenea calitatea arăturii. După St. Dimancea, 1966 viteza 
agregatului la arat pe solurile mijlocii şi grele poate fi până la 7 km/oră, cu media 
cuprinsă între 5,5-6 km/oră, iar pe solurile uşoare viteza variază între 5-5,5 km/oră. 
Dacă viteza depăşeşte 7 km/oră se înrăutățeşte calitatea încorporării resturilor 


vegetale şi se înregistrează variații mari în ceea ce priveşte adâncimea de lucru. 


2.4.3 Adâncimea de executare clasifică arăturile în cinci grupe şi anume: 
superficiale, normale, adânci şi de desfundare. 

Arătura superficială, se execută la adâncimea de 14-17 cm, în următoarele 
cazuri: la pregătirea terenului pentru culturi succesive, pentru cereale de toamnă după 
premergătoare tâtzii în situația când umiditatea solului nu permite executarea unor 
arături normale; când într-un an se execută pe acelaşi teren două arături, una din ele 
va fi superficială; primăvara devreme pe terenurile care din diferite motive au rămas 
nearate din toamnă; în sistemul de lucrări pentru combaterea pirului, când se 
recomandă pentru început o arătură superficială; în zonele umede dacă arătura 
executată toamna s-a tasat până în primăvară datorită ploilor şi zăpezilor; uneori în 
cazul luării în cultură a pajiştilor naturale şi artificiale (arătura de decojire) sau pentru 
încorporarea îngrăşămintelor organice şi amendamentelor. 

Arătura normală, se execută la adâncimea de 18-20 cm, atât vara după 
premergătoare timpurii cât şi toamna după premergătoare târzii, pentru culturi care 
nu necesită arături mai adânci (cereale păioase, leguminoase pentru boabe). 

Arătura adâncă se execută vara sau toamna la adâncimea de 22-30 cm 
pentru culturile care necesită afânarea mai profundă a solului cum ar fi: cartoful, 
sfecla, porumbul, lucerna etc. Printre avantajele arăturii adânci amintim: favorizează 
acumularea unor cantități mai mari de apă în sol, contribuie la distrugerea unor 


buruieni greu de combătut (pir, pălămidă, costrei etc.,), se încorporează în sol mai 

bine îngrăşămintele organice şi amendamentele etc. Se recomandă ca pe aceeaşi solă 
arăturile adânci să alterneze de la un an la altul cu arăturile normale, fapt ce se poate 
realiza numai în cazul unor rotații raționale. 

Arătura foarte adâncă se execută la adâncimea de 31-40 cm, fiind necesară 
pe solurile argiloase, compacte care necesită afânare profundă pentru a li se 
îmbunătăţi însuşirile fizice. Pe astfel de terenuri arătura foarte adâncă se va executa 
la 3-5 ani. 

Arătura de desfundare, se execută cu pluguri speciale la adâncimea de 40- 
80 cm în scopul înființării pepinierelor, plantațiilor de vii şi pomi, hameiştilor etc. 
Deoarece prin desfundare stratul cu humus se îngroapă la adâncime mare şi se scoate 
la suprafaţă sol din orizontul B şi C, nefertil, este necesar să se administreze cantități 
mari de îngrăşăminte organice şi chimice, iar pe solurile acide şi amendamente. 
Arătura de desfundare măreşte permeabilitatea solului pentru apă şi aer, intensifică 
activitatea biologică şi degradarea compuşilor incomplet oxidaţi, încorporează 


buruienile şi dăunătorii, etc. 


2.4.4 Epoca de executare a arăturii 


După epoca executării arăturile pot fi: de vară, de toamnă şi în anumite 
situaţii de iarnă şi de primăvară. 

Arătura de vară, se execută după recoltarea culturilor timpurii (mazăre, 
cartofi de vară, cereale de toamnă etc.). Aceste arături se execută atât pentru culturi 
de toamnă cât şi pentru cele de primăvară, în funcție de rotația stabilită în cadrul 
asolamentului. Arătura de vară prezintă multe avantaje printre care amintim: 
contribuie la înmagazinarea şi păstrarea apei provenită din precipitaţii, favorizează 
creşterea conţinutului de nitrați, contribuie la combaterea buruienilor, dăunătorilor şi 
agenților fitopatogeni etc. 

Pentru ca arătura de vară, să fie de calitate este necesar să se execute imediat 
după recoltare în agregat cu grapa stelată, pentru mărunțirea bulgărilor, nivelarea şi 
aşezarea solului. 

În ceea ce priveşte adâncimea de executare a arăturii aceasta depinde de 
umiditatea solului, de plantele ce urmează a fi cultivate şi de alţi factori. În general 
pentru culturile succesive se execută arături superficiale, pentru culturi de toamnă 
arături normale, iar pentru culturi de primăvară arături normale sau adânci în funcție 


de cerinţele acestora. 

Arătura de toamnă, se execută după premergătoare târzii (porumb, floarea 
soarelui, cartof, sfeclă etc.) pentru culturi de toamnă sau de primăvară. 

Pentru culturi de toamnă (cereale de toamnă) se execută, imediat după 
recoltarea plantei premergătoare, efectuându-se arături normale sau superficiale în 
funcție de umiditatea solului, în agregat cu grapa stelată. 

Pentru culturile de primăvară, adâncimea arăturii variază între 20-30 cm, în 
funcție de planta ce urmează a fi însămânțată, de starea solului, gradul de 
îmburuienare etc. 

Arătura de toamnă prezintă multe avantaje față de arătura de primăvară, 
printre care amintim: se acumulează apa din precipitaţiile căzute în sezonul rece, 
semințele buruienilor şi dăunătorii se încorporează în profunzime încât se distrug iar 
seminţele de buruieni scoase la suprafață sunt distruse de gerurile din timpul iernii, în 
terenul arat toamna se acumulează de 2-3 ori mai mulți nitrați decât în cel arat 
primăvara, arăturile de toamnă uşurează executarea în bune condiţii a lucrărilor 
solului şi a semănatului în primăvară etc. 

Arătura de iarnă se execută în situaţii extreme, când condiţiile din toamnă 
sunt nefavorabile (secetă sau precipitaţii excesive). Această arătură se poate executa 
în ferestrele iernii, când solul nu este acoperit de zăpadă şi când nu este îngheţat de 
loc sau numai la suprafaţă. Din punct de vedere al calităţii această arătură este 
inferioară arăturii de toamnă, dar superioară arăturii de primăvară. 

Arătura de primăvară, este contraindicată pentru condiţiile din ţara noastră. 
În situaţia când totuşi nu s-au efectuat din anumite motive arăturile de toamnă, se va 
executa arătura de primăvară, cât mai timpuriu, în agregat cu grapa stelată şi la 


adâncimea de 16-18 cm, pentru a reduce pierderile de apă din sol. 


2.5 Lucrarea solului cu grapa 


Grăpatul realizează nivelarea solului la suprafață, afânarea şi mărunțirea 
acestuia pe adâncimea de 3-12 cm. Pentru efectuarea acestei lucrări se folosesc 
diferite tipuri de grape: cu discuri, cu colți rigizi sau reglabili, rotative simple ori 
stelate etc. 

Lucrarea cu grapa se execută îndeosebi în următoarele situații: 

- pentru mărunţirea arăturilor concomitent cu executarea lor, grapa stelată 


făcând parte obligatoriu din agregat; la întreţinerea arăturilor de vară, când se 

folosesc grapele cu colţi reglabili sau cu discuri, (uneori ambele în agregat) în funcție 
de gradul îmburuienării şi de grosimea crustei formată în urma ploilor; 

- la îngrijirea culturilor de primăvară, (sapa rotativă sau grapa cu colți 
reglabili) înainte sau după răsărire, pentru distrugerea crustei şi a buruieniulor în curs 
de răsărire; 

- la îngrijirea pajiştilor, lucernierelor şi trifoiştilor, primăvara devreme sau 
după cosit, cu grapele cu colţi reglabili, cu scopul de a strânge resturile organice şi de 
a afâna solul favorizându-se lăstărirea plantelor; pentru regenerarea lucernierelor 
vechi se foloseşte grapa cu discuri. 

Grapa cu discuri poate fi folosită şi în următoarele situații: pentru dezmiriştire 
atunci când nu se poate executa imediat arătura de vară după recoltarea plantelor 
timpurii, la pregătirea terenului pentru culturi succesive, înaintea efectuării arăturii 
de toamnă dacă pe teren rămân multe resturi vegetale, pentru pregătirea solului în 
vederea însămânțării cerealelor de toamnă după premergătoare care lasă terenul 
afânat (sfeclă, cartof) sau când umiditatea solului nu permite executarea arăturii. 

Viteza de lucru cu grapele variază, în general, între 4-10 km/oră, în raport cu 


forţa de tracțiune, felul grapei, umiditatea solului, adâncimea de lucru etc. 


2.6 Lucrarea solului cu cultivatorul 


Cultivatorul execută lucrarea caracterizată prin efect intermediar între arat şi 
grăpat deoarece realizează: tăierea buruienilor, mărunțirea şi afânarea solului fără 
răsturnarea straturilor. Cultivatoarele pot fi echipate cu organe active diferite în 
funcție de scopul urmărit prin lucrare. 

Cultivatoarele se folosesc îndeosebi în următoarele situaţii: 

- la pregătirea solului arat în vederea însămânțării, când cultivatorul este 
echipat cu piese pentru cultivație totală; 

- la pregătirea patului germinativ când pe lângă cultivator se mai ataşează 
grapa rotativă sau cu colți rigizi şi grapa elicoidală (agregatul purtând denumirea de 
combinator); 

- la îngrijirea culturilor prăşitoare, efectuându-se după caz prăşitul, 
muşuroitul, concomitent şi cu fertilizarea suplimentară; 


- la deschiderea rigolelor în vederea irigării pe brazde; 

- pe solurile grele (ex. luvisol albic) unde este necesar să se lucreze solul mai 
profund (la 20-22 cm), fără întoarcerea brazdei, când se foloseşte cultivatorul cizel 
echipat cu piese active puternice şi în formă de daltă. 

Viteza de lucru la cultivaţia totală este de 6-8 km/oră. Când se lucrează la 
îngrijirea culturilor, la prima praşilă viteza de lucru este de 4-5 km/oră, iar la 


praşilele următoare de 6-8 km/oră. La sfecla de zahăr viteza se reduce cu circa 20%. 


2.7 Lucrarea solului cu tăvălugul 


Tăvălugul se foloseşte atât pentru tasarea şi nivelarea solului cât şi pentru 
mărunţirea bulgărilor. Tasarea solului se poate realiza până la 5-10 şi chiar 12 cm în 
funcţie de greutatea tăvălugilor. Acţiunea tăvălugilor asupra solului este determinată 
şi de modul cum se prezintă suprafaţa acestora. Astfel, tăvălugii netezi execută 
îndeosebi tasarea solului fără să sfărâme bolovanii pe care-i împinge în sol, în timp 
ce tăvălugii inelari pe lângă tasarea solului contribuie şi la mărunțirea bulgărilor şi la 
distrugerea crustei. 

Tăvălugul se foloseşte îndeosebi în următoarele situaţii: 

- la tasarea arăturii prea afânate în situația când trebuie să se însămânţeze 
imediat; 

- la mărunţirea arăturilor bolovănoase pentru a uşura lucrarea solului cu 

grapele cu discuri, în vederea pregătirii unui pat germinativ corespunzător 

cerealelor de toamnă; 

- înaintea însămânţării seminţelor mici (lucernă, trifoi, mac, muştar etc) şi 

după însămânţarea semințelor mari dacă solul nu conține umiditate 

corespunzătoare; 

- la îngrijirea cerealelor de toamnă în situația că au ieşit dezrădăcinate din 

iarnă (““descălţate”); 

- la plantele cultivate pentru îngrăşământ verde, lucrarea cu tăvălugul neted 
înaintea executării arăturii, culcă plantele în direcția deplasării plugului, uşurând 
încorporarea lor sub brazdă. 

Viteza de deplasare a tăvălugului depinde de scopul urmărit, astfel: când se 
urmăreşte tasarea solului afânat cu tăvălugul inelar, viteza de deplasare este de 3-4 
km/oră, iar când obiectivul îl constituie mai mult mărunţirea bulgărilor, viteza de 


deplasare poate fi de 5-7 km/oră. 

2.8 Pregătirea patului germinativ 


Această lucrare trebuie să realizeze crearea unui strat de sol bine mărunțit pe 
adâncimea de semănat, aşezat în profunzime şi afânat la suprafaţă, ca să poată fi 
încorporată sămânţa în contact intim cu solul, să germineze într-un timp scurt şi 
uniform pe tot lanul. Pregătirea patului germinativ trebuie efectuată în preziua sau 
chiar în ziua semănatului, iar ultima lucrare de pregătire se va executa perpendicular 
pe direcția semănatului cu grapele cu discuri, cultivatoare sau extirpatoare, iar când 
se foloseşte combinatorul se poate lucra în aceeaşi direcție cu semănatul. 
Concomitent cu pregătirea patului germinativ se încorporează în sol îngrăşăminte 
chimice cu azot, erbicide şi insecticide şi totodată se distrug buruienile răsărite sau în 
curs de răsărire. Prin afânarea solului numai pe adâncimea de semănat se crează 
condiții ca maşina de semănat să distribuie uniform seminţele în solul mai aşezat cu 
suficientă umiditate. În astfel de condiţii seminţele rămân acoperite cu sol afânat, 
aerat şi încălzit creându-se mediul favorabil declanşării încolțirii. 

Pregătirea corespunzătoare a patului germinativ permite însămânţarea în bune 
condiţii, răsărirea uniformă a lanului şi creşterea viguroasă a plantelor înaintea 
buruienilor. 

Pe terenurile uşoare fără buruieni, cu arătură nivelată şi îngrijită 
corespunzător, patul germinativ se poate pregăti numai prin lucrarea cu garpele cu 
colți sau prin folosirea combinatorului. Pe arăturile slab îmburuienate, patul 
germinativ se realizează cu grapa cu discuri în agregat cu grapa cu colți, când terenul 
este suficient de afânat şi zvântat şi cu cultivatorul echipat cu cuțite în formă de labă 
de gâscă, în agregat cu grapa cu colţi, pe solurile mai grele şi mai umede. 

Pentru culturile cu seminţe mici (lucernă, trifoi, graminee perene, mac etc.) 
când solul este prea afânat, după pregătirea patului germinativ se lucrează cu 
tăvălugul neted înaintea semănatului spre a evita semănatul prea adânc. Tăvălugul 
neted se foloseşte uneori şi după semănat, când solul este uscat şi rămâne prea afânat 
în urma semănătorilor. 

În toate cazurile, când se pregăteşte patul germinativ în condiţii de secetă 
excesivă, mai ales primăvara se va urmări cu precădere păstrarea apei în sol. În acest 
caz, operaţiile de mărunțire şi afânare a terenului vor fi mult reduse ca număr spre a 
nu favoriza evaporarea apei şi uscarea solului, urmărindu-se ca printr-o singură sau 
cel mult două treceri să se pregătească corespunzător patul germinativ acordându-se 


atenţie reglajelor utilajelor. 

2. 9 Sistemele de lucrare a solului 


Prin sistem de lucrare a solului se înţelege modul de aplicare în complex a 
mai multor lucrări, cu indicarea numărului lor, succesiunea şi timpul când se execută. 
Principalele sisteme de lucrare a solului sunt: sistemul de lucrări pentru 
culturile de toamnă, pentru culturi de primăvară, pentru culturi succesive şi sisteme 


de lucrări minime. 


Sisteme de lucrări pentru culturile de toamnă 

Culturile de toamnă (grâu, secară, orz, rapiță de toamnă, pot fi semănate după 
premergătoare timpurii (mazăre, fasole, cartof timpuriu, in, etc.) sau după plante care 
se recoltează târziu (porumb, floarea soarelui, sfeclă, soia, etc.). 

În primul caz (după premergătoare timpurii) imediat după recoltarea plantei 
premergătoare se execută arătura de vară în agregat cu grapa stelată, la adâncimea de 
20-22 cm. Până în toamnă arătura se va menţine curată de buruieni şi fără crustă prin 
lucrări cu grapa cu discuri sau cultivatorul, în agregat cu grapa cu colţi reglabili. 
Ultima lucrare se va face la adâncimea de însămânțţare, perpendicular pe direcția 
semănatului. 

În cazul în care datorită secetei excesive nu se poate executa arătura imediat 
după recoltarea premergătoarelor se va face mai întâi dezmiriştirea (lucrarea cu grapa 
cu discuri 8-12 cm), iar după 2-3 săptămâni se va efectua arătura de vară. 

În al doilea caz (după premergătoare târzii) imediat după recoltarea acestora 
se execută arătura în agregat cu grapa stelată la adâncimea de 15-20 cm. Condiţia 
esențială este ca prin arătură să nu rezulte bulgări. Când culturile de toamnă urmează 
după porumb, sorg sau floarea soarelui, înaintea arăturii terenul se va discui pentru a 
mărunți resturile vegetale şi a uşura încorporarea lor complet sub brazdă. După 
arătură solul se lucrează cu grapa cu discuri, în agregat cu grapa cu colți reglabil, 
ultima lucrare executându-se perpendicular pe direcția de semănat. 

În toamnele extrem de secetoase după premergătoare târzii, se renunţă la 
arătura care ar rămâne bulgăroasă şi se lucrează solul de mai multe ori cu grapele cu 
discuri, până se realizează un pat germinativ corespunzător. 

Sistemul de lucrări pentru culturile de primăvară. 

Culturile de primăvară la rândul lor pot fi semănate după plante care se 


recoltează devreme sau după cele care se recoltează târziu. 


După premergătoare timpurii lucrările solului sunt în general aceleaşi ca şi 
pentru culturile de toamnă care urmează după plante ce se recoltează în vară. 

Pentru culturile de primăvară ce urmează după premergătoare târzii, după 
recoltarea acestora se face arătura de toamnă, conform regulilor generale cunoscute. 
În zonele de stepă, pentru a menţine apa în sol, arătura de toamnă se grăpează. 
Arătura de toamnă se nivelează şi se grăpează indiferent de zonă, când terenul 
urmează a fi cultivat cu plante care se însămânțează primăvara timpuriu. 

Referitor la adâncimea arăturii aceasta variază între 20-30 cm în funcție de 
planta ce urmează a fi cultivată, de condiţiile climatice ale anului (secetos sau ploios) 
de grosimea stratului de humus, de gradul de lucrare a solului şi alți factori, aşa de 
exemplu, în funcție de cerințele față de adâncimea arăturii, culturile de primăvară se 
clasifică în două grupe şi anume: 

a) plante ce necesită afânarea solului la adâncimea de 20-25 cm (ex. 
leguminoasele pentru boabe); 

b) plante care necesită afânarea la adâncimea de 25-30 cm (sfeclă, cartof, 
porumb, floarea-soarelui). 

Primăvara până la semănat, lucrările superficiale cu grapa cu colţi, grapa cu 
discuri sau combinatorul, urmăresc păstrarea apei în sol, combaterea buruienilor, 
încorporarea îngrăşămintelor, erbicidelor şi insecticidelor în sol şi pregătirea unui pat 
germinativ corespunzător. În mod obişnuit pentru plantele care se seamănă primăvara 
devreme (mazăre, lucernă, trifoi, in, sfeclă etc.) se execută 1-2 lucrări, iar pentru cele 
care se însămânţează mai târziu (porumb, soia, dovleci etc.) sunt necesare 2-3 lucrări. 
Alegerea agregatului de lucru cât şi a numărului de lucrări se face în funcție de 
modul cum se prezintă arătura în primăvară (nivelată sau denivelată, afânată sau 
tasată), de gradul de îmburuienare, de cerințele plantelor de cultură privind 
adâncimea de încorporare a seminţelor, de mersul vremii etc. Ca regulă generală, aşa 
cum s-a mai arătat, numărul lucrărilor în primăvară trebuie să fie cât mai redus 
pentru a împiedica pierderea apei din sol şi tasarea acestuia cât şi pentru a reduce 
consumul de carburanţi şi lubrifianţi. În acest scop se vor folosi agregate complexe 
cu ajutorul cărora odată cu pregătirea patului germinativ să se administreze 
îngrăşămintele, erbicidele, etc. 

Sistemul de lucrări pentru culturi succesive. 

După culturile care se recoltează devreme, (borceag, rapiță de toamnă, orz de 
toamnă, cartof timpuriu etc.) se poate însămânţa a doua cultură (porumb pentru 


boabe, siloz sau masă verde, iarbă de Sudan, secară pentru nutreţ, soia, floarea- 

soarelui, sfeclă, in pentru fibre, etc.). Aceste culturi succesive sau duble reuşesc cu 
siguranță în zonele cu precipitații mai abundente în cursul verii sau în condiții de 
irigare. O altă condiţie pentru ca aceste culturi să reuşească, este, ca lucrările de 
pregătire a solului şi semănatul să se facă în timp cât mai scurt, pentru a nu se pierde 
apa din sol şi pentru a asigura timpul şi suma temperaturilor necesare culturii a doua. 
În acest scop imediat după recoltarea culturilor timpurii solul se fertilizează şi apoi se 
face o lucrare superficială. Pe solurile mai uşoare, afânate şi curate de buruieni este 
suficientă lucrarea cu grapa cu discuri. În celelalte situaţii se va executa arătura 
superficială cu plugul în agregat cu grapa stelată după care se însămânţează. 

Sistemul de lucrări minime. 

Pornindu-se de la faptul că datorită numeroaselor lucrări ce se practică în 
actualele tehnologii, solul se tasează, se deteriorează structura, scade conținutul în 
humus, iar în cazul terenurilor în pantă se accentuează eroziunea, s-a conturat ideea 
aplicării unui număr mai redus de lucrări pe aceeaşi suprafață. Primele cercetări în 
această direcție s-au făcut la începutul deceniului cinci al veacului nostru în statul 
Ohio din S.U.A., la cultura de porumb. Acest sistem a fost numit “minimum tillage” 
şi s-a răspândit şi în alte state. 

Acest sistem prezintă o serie de avantaje atât din punct de vedere agrotehnic 
cât şi economic şi anume: se înmagazinează şi se conservă mai bine apa în sol, solul 
se tasează în mai mică măsură ca urmare a reducerii numărului de lucrări, structura 
se menține mai bună, se conservă mai bine humusul în sol, iar în final se reduc 
cheltuielile de producție şi agricultura devine mai rentabilă. 

Folosirea acestui sistem este condiționată de existenţa unor agregate de 
maşini complexe care să permită executarea combinată a mai multor operaţii, de 
folosirea unor cantități mai mari de îngrăşăminte, insecto-fungicide, erbicide, de 
cunoaştere a particularităţilor plantelor de cultură şi a condiţiilor pedoclimatice 
locale. 

În funcţie de condiţiile pedoclimatice, de planta cultivată, de sistemul de 
fertilizare şi combatere a buruienilor, s-au elaborat mai multe variante ale sistemului 
de lucrări minime dintre care cele mai folosite sunt: 

Sistemul arat-semănat se caracterizează prin aceea că lucrările de arat şi 
semănat se execută într-o singură operație. Agregatul poate fi prevăzut şi cu 
dispozitiv de administrat îngrăşăminte, erbicide şi de tasat solul pe rândul semănat. 


In perioada de vegetație se efectuează una sau două lucrări de cultivație, cu care 

ocazie se face şi fertilizarea suplimentară cu azot. Acest sistem se foloseşte în zonele 
mai umede şi reci. 

Sistemul cultivat-semănat, în cadrul căruia arătura se execută separat, iar 
pregătirea patului germinativ, semănatul, aplicarea îngrăşămintelor, a insecticidelor 
şi a erbicidelor se efectuează concomitent folosindu-se agregate complexe. 

Sistemul de agricultură fără arătură, care este cunoscut şi sub numele de 
“zero lucrări”. Acest sistem nu prevede nici o lucrare mecanică a solului, cu excepția 
prelucrării unor fâşii înguste de teren în care se introduc semințele şi îngrăşămintele. 
Deschiderile se execută de către brăzdarele semănătorii sau cu ajutorul unor piese 
speciale ataşate la brăzdarele semănătorii. Metoda se foloseşte la însămânţarea 
porumbului după diferite premergătoare, inclusiv după cele care lasă terenul înțelenit 
(lucernă, trifoi, etc.) Buruienile şi telina se distrug cu erbicide, iar covorul vegetal 
rămas la suprafață constituie un mulci care asigură protecția solului împotriva 
eroziunii, fapt pentru care această metodă poate fi folosită cu succes pe terenurile în 
pantă. 

Cercetări privind sistemul minim de lucrare a solului s-au efectuat şi se 
efectuează şi în țara noastră. Până în prezent s-au obținut rezultate promițătoare în 
tehnologia culturii porumbului, florii soarelui, soiei şi altor plante, prin efectuarea 
unei lucrări de toamnă, iar în primăvară printr-o singură trecere a agregatului pe teren 
se realizează concomitent pregătirea patului germinativ, aplicarea îngrăşămintelor, a 


erbicidelor şi semănatul. (C. Pintilie şi col., 1985). 

CAPITOLUL III 


SEMĂNATUL ŞI LUCRĂRILE DE ÎNGRIJIRE A CULTURILOR 


Semănatul reprezintă lucrarea prin care se încorporează în sol seminţele, unde 
în condiţii favorabile de umiditate, căldură şi aeresire încolţesc dând naştere unor 


plante noi. 


3.1 Metode de semănat 


Acestea diferă în raport cu planta, modul de cultură, scopul culturii, condițiile 
naturale etc., putând fi clasificate în două grupe: semănatul prin împrăştiere şi 
semănatul în rânduri. 

Semănatul prin împrăştiere, având unele neajunsuri față de semănatul în 
rânduri se practică pe suprafeţe reduse. Dintre dezavantaje se impun amintite: 
repartizarea neuniformă a semințelor, răsărirea eşalonată, îmburuienarea mai 
pronunţată, creşterea cantității de sămânță cu 15-20% etc. Semănatul manual prin 
împrăştiere se mai utilizează încă în orezării, la unele plante legumicole (spanac, 
ridiche de lună şi de vară, arpagic, etc.) la supraînsămânțţarea pajiştilor naturale etc. 
Semănatul prin împrăştiere se poate executa şi cu maşini echipate cu brăzdare 
speciale ori cu mijloace avio. 

Semănatul în rânduri este metoda răspândită la toate plantele de cultură 
datorită multiplelor avantaje pe care le prezintă dintre care amintim: repartizarea 
uniformă a semințelor în rânduri echidistante, asigurarea pentru fiecare plantă a unei 
suprafeţe de nutriție relativ egală, ceea ce asigură creşterea şi dezvoltarea uniformă a 
prăşitoare etc. 

În funcţie de biologia plantelor, de scopul pentru care se cultivă etc., se 
practică mai multe metode de semănat în rânduri. 

Semănatul în rânduri obişnuite cu distanţa dintre rânduri de 12,5 cm, se 
realizează cu SUP-21, SUP-29 sau SUP-48, asigurându-se fiecărei plante o suprafață 
de nutriţie sub forma unui dreptunghi alungit. Această metodă se practică pe scară 
largă la cerealele păioase, mazăre, borceag, in, cânepă pentru fuior, graminee şi 


leguminoase perene, furajere, etc. 

Semănatul în rânduri dese sau apropiate, se execută cu semănători 
speciale sau semănători universale la care se ataşează brăzdare suplimentare, în aşa 
fel încât distanța dintre rânduri să nu depăşească 6-7 cm. Pentru realizarea 
semănatului în rânduri dese este absolut necesar ca terenul să fie uniform afânat la 
adâncimea de semănat, mărunțit şi nivelat. Prin reducerea distanţei dintre rânduri, 
creşte distanța dintre plante pe rând, astfel că suprafaţa de nutriție a unei plante se 
apropie de forma pătratică, creându-se astfel, condiții pentru utilizarea deplină a 
tuturor factoriilor de vegetație. Această metodă se foloseşte cu bune rezultate la toate 
culturile care în mod obişnuit se însămânţează la 12,5 cm distanţă între rânduri. 

Semănatul în rânduri simple distanţate se foloseşte la plantele prăşitoare, 
distanţa între rânduri fiind de 25-70 cm. În acest scop se utilizează maşini de semănat 
speciale (SPC-6, SPC-8, SPC-9, SPC-12), sau maşini de plantat cartof, răsaduri, etc. 
Această metodă prezintă avantaje multiple printre care se impune subliniată 
posibilitatea efectuării mecanizate a tuturor lucrărilor de îngrijire. Pentru eliminarea 
lucrărilor de rărit se practică semănatul în cuiburi prin echiparea corespunzătoare a 
semănătorilor cu dispozitive de repartiție a seminţelor. 

Semănatul în fâşii sau benzi se practică la culturile însămânţate în rânduri 
obişnuite cât şi în rânduri distanţate. Aşa de exemplu, loturile semincere de cereale 
păioase, din verigi superioare (superelită, elită) se însămânţează în benzi de 1,5 m cu 
distanţa între rânduri de 12,5 cm, iar între benzi se lasă o distanță de 25-35 cm pentru 
deplasarea muncitorilor care execută lucrări de purificare biologică. La alte culturi 
(sfecla de zahăr, soia, fasole etc.) distanţa dintre rânduri în cadrul benzii este de 45 
cm, iar între rândurile pe unde circulă roțile tractorului se lasă 60-70 cm pentru a 
înlesni efectuarea lucrărilor de îngrijire. 

Semănatul în rigole se practică în zonele secetoase, pe soluri nisipoase sau 
pe terenuri situate în pantă. În acest caz în faţa brăzdarelor semănătorii se găsesc 
corpuri de rariță, care deschid rigolele. Sămânţa fiind încorporată mai adânc în sol, 
găseşte umiditatea necesară încolţirii, iar plantele răsar şi se înrădăcinează mai bine. 

Semănatul în coame se practică în soluri cu exces de umiditate, sămânța 
fiind aşezată în biloane confecționate anterior cu rarita sau concomitent cu 
însămânțarea. În felul acesta, atât sămânţa cât şi plantele tinere sunt ferite de 


influența umidității excesive. 

3.2 Epoca de semănat 


Prin epocă de semănat se înțelege intervalul de timp în care seminţele 
plantelor de cultură pot fi încorporate în sol pentru a se asigura încolțirea şi răsărirea 
uniformă a acestora în vederea obținerii de plante viguroase. 

Epoca de semănat depinde de particularitățile biologice ale plantelor de 
cultură, a soiurilor şi hibrizilor, de temperatura solului şi aerului, scopul pentru care 
se cultuivă etc. 

Pentru culturile de toamnă care ocupă cca. 1/3 din suprafaţa arabilă a ţării, 
semănatul la epoca optimă asigură răsărirea plantelor la timp şi pregătirea plantelor 
pentru a suporta intemperiile sezonului rece. Dacă se seamănă prea devreme plantele 
sunt expuse la atacul diferiților dăunători şi boli, iar semănatul prea târziu determină 
înfrățire slabă şi reducerea rezistenţei la iernare. 

Dintre culturile de toamnă cel mai devreme se seamănă rapița (spre sfârşitul 
lunii august), după care urmează în ordine secara, orzul şi orzoaica de toamnă, grâul 
de toamnă. 

Primăvara se seamănă majoritatea plantelor de cultură. În funcţie de 
temperatura minimă de germinare (tabelul 2), culturile de primăvară se însămânţează 
în mai multe epoci, după cum urmează: 

Epoca 1, (timpurie) când temperatura solului se menţine între 1-3*C (lucernă, 
trifoi, mazăre, cereale pioase de primăvară etc.); 

Epoca I (mai târzie), la temperatura solului de 3-7°C (in, cânepă, linte, sfeclă, 
cartof, floarea soarelui etc.); 

Epoca II-a, când temperatura solului s-a ridicat la 8-10*C (soia, porumb, 
fasole etc.); 

Epoca a III-a, începe când temperatura solului a urcat la peste 11°C (orez, 
bumbac, bostănoase, se plantează tutunul etc.). 

Semănatul se mai poate executa şi în timpul verii pentru culturi succesive, 
avându-se grijă să se efectueze concomitent cu eliberarea terenului de planta 
premergătoare. 

Data începerii semănatului depinde şi de mersul vremii în anul respectiv, de 
expoziția terenului, textura solului şi alți factori. 

Astfel, în zonele de şes solul se încălzeşte mai devreme decât în zonele 
colinare, solurile nisipoase se încălzesc mai repede decât cele argiloase, pantele cu 


expoziţie sudică se încălzesc mai repede decât cele nordice etc. 

3.3 Adâncimea de semănat 


Adâncimea de semănat depinde de particularităţile plantelor, de starea de 
pregătire a terenului, de textura şi umiditatea solului şi alţi factori. În general se 
apreciază că semințele plantelor trebuie introduse în sol la o adâncime de circa 10 ori 
mai mare decât diametrul lor. Aşa de exemplu, seminţele mici (trifoi, lucernă, in, 
mac etc.) se seamănă la adâncimea de 2-3 cm, iar cele mai mari mai adânc (de ex. 
grâul la 5-7 cm, porumbul la 7-8 cm etc.). 

Pe solurile mai uşoare, în zonele mai aride se seamănă mai adânc (la limita 
maximă) iar pe solurile argiloase şi mai umede se însămânţează mai superficial. 

La plantele dicotiledonate cu germinație hipogeică (mazăre, etc.) se poate 
semăna mai adânc decât la cele cu germinaţie epigeică (fasole, soia etc.). 

Faţă de adâncimea stabilită pentru semănatul în perioada optimă, întârzierea 
semănatului în toamnă impune însămânţarea mai adâncă, de altfel ca şi în cazul 


întârzierii semănatului de primăvară pe solurile cu umiditate insuficientă. 


3. 4 Lucrările de îngrijire a culturilor 


Lucrările de îngrijire se aplică diferențiat, în funcție de felul plantei (de 
toamnă sau primăvară) de distanţa dintre rânduri, gradul îmburuienării terenului, 
gradul tasării sau afânării solului, condițiile climatice din cursul perioadei de 
vegetație etc. 

Lucrările de îngrijire la culturile de toamnă. 

De la semănatul culturilor de toamnă şi până la intrarea în iarnă pot apărea ca 
necesare următoarele lucrări: udarea de răsărire pentru zonele secetoase, combaterea 
dăunătorilor (ex. Zabrus tenebrioides) în cazul apariţiei acestora şi eliminarea 
eventualului exces de umiditate, provocat de ploile abundente. 

În timpul iernii, unde există posibilităţi, se vor lua măsuri de reţinere a zăpezii 
pe semănături folosindu-se parazăpezi. De asemenea, se vor face controale periodice 
pentru a se verifica starea vegetației plantelor în scopul stabilirii eventualelor măsuri 
ce trebuiesc întreprinse primăvara. 

În perioada de primăvară, dacă este cazul, se elimină surplusul de umiditate şi 
se efectuează fertilizarea suplimentară, combaterea bolilor, dăunătorilor şi a 
buruienilor, precum şi irigarea culturilor. De asemenea, la desprimăvărare pe 


parcelele cu plante dezrădăcinate (“descălțate”) se va lucra cu tăvălugul neted pentru 

a pune în contact cu solul rădăcinile plantelor. Pentru distrugerea buruienilor în curs 
de răsărire şi a crustei, în tehnologia culturilor de toamnă s-au practicat mult timp 
lucrările cu grapa şi sapa rotativă. Cercetări recent efectuate (C. Pintilie şi colab. 
1985) au constatat că aceste lucrări nu numai că nu influenţează pozitiv asupra 
producţiei, dar în multe cazuri, determină rezultate negative. 

Lucrările de îngrijire pentru culturile de primăvară se diferențiază pentru 
culturi neprăşitoare şi respectiv prăşitoare. 

Pentru plantele neprăşitoare, care se seamănă în rânduri obişnuite, se pot 
efectua după caz, următoarele lucrări : făvălugirea imediat după semănat dacă solul 
este uscat sau când se seamănă semințe mici, grăpatul pentru distrugerea crustei 
înainte de răsărirea plantelor, combaterea buruienilor, a bolilor şi dăunătorilor, 
îngrăşarea suplimentară etc. 

Pentru culturile de prăşitoare, în funcție de condiţiile climatice şi de cerinţele 
plantelor se pot executa: grăpatul, completarea golurilor, răritul, muşuroitul, mulcitul 
etc. 

Grăpatul se face numai la anumite culturi putându-se efectua atât înainte cât 
şi după răsărirea plantelor cu scopul de a distruge crusta şi buruienile în curs de 
răsărire. 

Completarea golurilor. Golurile pot să apară datorită semănatului defectuos, 
a atacului dăunătorilor şi altor cauze. Golurile trebuiesc completate imediat după 
răsărirea culturilor, folosindu-se sămânţa înmuiată. 

Prăşitul, urmăreşte în primul rând distrugerea buruienilor şi realizarea unui 
strat de sol afânat la suprafaţa solului, care să contribuie la păstrarea apei în sol, 
aerisirea acestuia etc. În funcţie de gradul de îmburuienare, de însuşirile solului, de 
regimul precipitațiilor şi de felul plantei în cursul perioadei de vegetație se execută 2- 
5 praşile. 

Printre rândurile de plante prăşitul se execută mecanic cu cultivatoare 
echipate cu piese active diferite în funcție de planta de cultură şi scopul praşilei, iar 
pe rând prăşitul se execută manual. Prin aplicarea erbicidelor pe rând praşilele 
manuale pot fi eliminate iar la aplicarea pe întreaga suprafaţă se reduce şi numărul 
praşilelor mecanice. 

Răritul se execută la culturile semănate prea des şi constă în smulgerea 
plantelor până la realizarea desimii optime. Răritul trebuie efectuat în faza de 2-4 
frunze, deoarece orice întârziere influenţează negativ creşterea plantelor şi în final 


producţiile scad. Se aplică la sfecla pentru zahăr, floarea soarelui, porumb şi alte 

plante. Întrucât este o lucrare costisitoare şi anevoioasă semănatul trebuie executat 
astfel încât să se evite răritul. 

Muşuroitul sau rărițatul se execută cu cultivatoarele echipate cu corpuri de 
rariță iar pe suprafețe mici se poate efectua manual cu sapa. Muşuroitul se 
recomandă să fie aplicat numai la cartoful cultivat în zone umede cu scopul de a 
intensifica formarea tuberculilor. 

Mulcirea constă în acoperirea solului cu paie tocate, gunoi de grajd, turbă, 
folii de polietilenă sau alte materiale în scopul îmbunătățirii regimului de apă, aer, 
căldură şi hrană din sol. În momentul de faţă se practică pe suprafeţe restrânse în 
legumicultură, în căpşunării etc. 

La plantele prăşitoare, în funcție de cerinţele acestora se mai pot executa şi 
alte lucrări cum ar fi: ciupitul, cârnitul, copilitul, polenizarea suplimentară, irigarea 


etc. 

CAPITOLUL IV 


BURUIENILE ȘI COMBATEREA LOR 


4. 1 Generalităţi 


Se numesc buruieni speciile sălbatice de plante adaptate să trăiască împreună 
cu plantele cultivate pe care le stânjenesc în creştere şi uneori le distrug sau le 
elimină din lan. 

Sub numele de buruieni în sens mai larg se înțeleg toate plantele străine dintr- 
o cultură. De exemplu plantele de secară dintr-o cultură de grâu sunt considerate 
buruieni. Asemenea buruieni se numesc buruieni condiţionate. 

În fiecare zonă pedoclimatică, există un anumit grad de îmburuienare, 
predomină o anumită grupă biologică de buruieni, anumite specii. Aşa este cazul 
ciurlanului în Bărăgan, care s-a dezvoltat în strânsă legătură cu condiţiile de climă, 
de sol şi cu tehnica aplicată în agricultură. 

Buruienile reprezintă calamitatea principală a agriculturii şi din această cauză 
este necesar să se folosească întreg complexul de măsuri pentru combaterea lor. 
Pentru ca aceste măsuri să ducă la rezultatele scontate este necesar să se dea o atenţie 


deosebită cunoaşterii biologiei buruienilor. 


4.2 Pagubele aduse de buruieni agriculturii 


Prezenţa buruienilor în culturi influențează preţul de cost al lucrărilor 
agricole, a produselor agro-alimentare şi textile şi în general veniturile agricultorilor. 
Dacă se iau din timp măsurile tehnice necesare se pot reduce substanţial unele 
cheltuieli şi pierderi. 

Buruienile sunt mult mai bine adaptate la condiţiile de mediu şi mult mai 
rezistente la condiţiile neprielnice decât plantele cultivate. Sistemul radicular al 
acestora este foarte bine dezvoltat, adânc, cu mare putere de absorbție a elementelor 
nutritive şi apei. Aşa de exemplu rădăcinile de ovăz sălbatic (Avena fatua) ajung 
până la 2 m adâncime şi lateral sunt răspândite pe o rază de 30-40 cm. Rădăcinile de 
pălămidă (Cirsium arvense) în primul an al vieţii ajung la adâncimea de 3,5 m iar în 


al doilea an la 5,75 m şi în al treilea an până la 7,2 m. 

In cele ce urmează se prezintă pagubele principale cauzate de buruieni 


agriculturii. 


4. 2. 1 Concurența dintre buruieni şi plantele cultivate în ceea ce priveşte apa, 


lumina şi substanţele hrănitoare 


Buruienile consumă apă în cantitate mare. M.E. Wolny (cit. de Gh. Ionescu- 
Sişeşti, 1958) a găsit într-un lan cu cartofi îmburuienat 19,68 % apă în sol, iar într-un 
lan vecin curat de buruieni 22,40%. Diferenţa de 2,82% reprezintă o pierdere de 84,6 
tone apă la hectar pe stratul arabil de 20 cm. Traian Săvulescu a arătat că buruienile 
extrag în general de 3 ori mai multă apă decât cerealele. O plantă de muştar consumă 
de 4 ori mai multă apă decât o plantă de ovăz. Buruienile sunt socotite pe drept 
cuvânt ca fiind una din cauzele principale, care determină seceta solului chiar atunci 
când condițiile meteorologice sunt favorabile. 

Buruienile consumă din sol importante cantităţi de substanţe hrănitoare în 
detrimentul plantelor agricole. Acest lucru reiese din compoziția chimică a 
buruienilor în comparaţie cu a grâului (tabelul 5). 

Tabelul 5 
Compoziţia chimică a câtorva specii de buruieni şi a grâului 
Conţinutul 
K0 


Albăstrița (Centaurea cyanus) 


Pălămida (Cirsium arvense) 


Media la 18 specii diferite de buruieni 


Grâu de toamnă 


Din analiza acestor date rezultă că în comparație cu buruienile grâul extrage 
de aproape 3 ori mai puțin azot, de 5 ori mai puțin potasiu şi aproape de 2 ori mai 
putin fosfor. 

În culturile invadate de buruieni, din cauza lipsei de lumină plantele cultivate 
se etiolează, cresc în lungime, asimilează puțin, nu-şi pot forma ţesuturi mecanice de 


rezistență, se frâng uşor, iar procesul de fotosinteză este stânjenit. 


4.2.2 Înrăutăţirea calităţii produselor agricole ca rezultat al îmburuienării 


Recoltele obţinute de pe lanurile îmburuienate conţin de obicei multe semințe 
de buruieni, care trebuie să fie îndepărtate prin condiționare. Unele semințe de 

buruieni cum ar fi de exemplu cele de odos (4vena fatua) sau cele de cuscută 
(Cuscuta sp.) se înlătură destul de greu din recolte. 

Unele seminţe de buruieni sunt toxice şi vătămătoare pentru om şi animale, ca 
de exemplu cele de neghină (Agrostema githago), zizanie (Lolium temulentum), 
măselariţă (Hyoscyamus niger) ş.a. În boabele cerealelor panificabile nu este admis 
un procent mai mare de 0,5% neghină. Semințele de zîzanie sunt greu separabile din 
boabele de cereale. Ele conțin o ciupercă otrăvitoare, care în proporție mare în făină 
poate otrăvi omul. Alte buruieni conțin narcotice ca de pildă piciorul cocoşului 
(Ranunculus acer) şi calcea (Caltha palustris). 

Semințele de obsiga secării (Bromus secalinus) măcinate odată cu secara dau 
făinii o culoare neagră şi o face neutilizabilă. Dacă în grâu se găsesc seminţe de 
punguliță (Thlaspi arvense) acestea dau făinii un gust amar. Ovăzul sălbatic sau 
odosul (4vena fatua) provoacă inflamaţia mucoasei esofagului la cai dacă este 
consumat în cantitate mai mare odată cu ovăzul. 

În cazul când animalele care dau lapte consumă în timpul păşunatului 
anumite buruieni ca: usturoi sălbatic (Allium rotundum), pelin (Artemisia sp.) şi 
altele, laptele capătă un gust rău şi devine inutilizabil. De asemenea şi fânul care 
conţine buruieni are o valoare nutritivă inferioară. 

Trebuie menţionat şi faptul că unele seminţe de buruieni se agaţă de blana 


animalelor depreciind calitatea lânei şi a pieilor. 


4.2.3 Intoxicaţiile animalelor datorită buruienilor 


Sunt o serie de buruieni la care întreaga plantă este toxică. În general 
animalele le evită la păşunat. Dacă însă buruienile toxice ajung în fân, animalele nu 
le mai pot evita şi se pot ivi cazuri de intoxicări. Cele mai frecvente buruieni toxice 
sunt: măselarița (Hyoscyamus niger), mătrăguna (Atropa bella-dona), cucuta 
(Conium maculatum), cucuta de apă (Cicuta virosa), ciumăfaia sau laurul (Datura 
stramonium), turiţa (Galium aparine), scânteiuța (Anagallis arvensis) laptele câinelui 
(Euphorbia cyparissias), stirigoaia (Veratrum album), brânduşa de toamnă 
(Cholchicum autumnale) etc. În regiunile mlăștinoase şi saline chiar şi unele 
graminee sunt toxice, ca de exemplu mana de apă (Glyceria aquatica şi Glyceria 
fluitans). Mana de apă este consumată de animale în lipsa altor ierburi şi produce 


intoxicarea uneori mortală a acestora. 

4.2.4 Buruienile ca mijloc de răspândire a insectelor dăunătoare şi a bolilor 


plantelor agricole 


Unele buruieni ajută la răspândirea bolilor şi dăunătorilor plantelor cultivate. 
De pildă, ridichea sălbatică (Raphanus raphanistrum), traista ciobanului (Capsella 
bursa pastoris) şi multe alte buruieni crucifere sunt plante gazdă pentru hernia 
verzei. Loboda (Chenopodium album) are aceleaşi boli pe care le are şi sfecla pentru 
zahăr. În ceea ce priveşte dăunătorii, se poate arăta că volbura (Convolvulus 
arvensis) serveşte ca plantă gazdă pentru buha semănăturilor, o insectă foarte 
primejdioasă pentru unele plante de cultură. Pirul (A4gropiron repens) este o buruiană 
gazdă atât pentru viermele sîrmă cât şi pentru rugina cerealelor. Din această cauză 
lanurile îmburuienate sunt mai puternic atacate de dăunători şi boli criptogamice 


decât lanurile curate. 


4.2.5 Creşterea volumului de muncă şi a cheltuielilor de dotare ca urmare a 


îmburuienării 


Datorită buruienilor, agricultorii sunt nevoiţi să folosească un volum mai 
mare de muncă, să facă investiții suplimentare pentru procurarea uneltelor, maşinilor, 
erbicidelor etc. 

Buruienile îngreuiază sau împiedică executarea lucrărilor de pregătire a 
solului în vederea semănatului, semănatul propriu-zis, lucrările de îngrijire a 
culturilor şi recoltatul, micşorând în felul acesta randamentul muncii. 

S-au făcut calcule în S.U.A. şi s-a ajuns la concluzia că lucrările solului 
reprezintă circa 16% din valoarea producției terenurilor arabile şi că aproape 50% 
din aceste cheltuieli se datorează buruienilor. 

În ţara noastră (N. Șarpe şi colab. 1976) pierderile cauzate de buruieni variază 
în limite foarte mari în funcție de: specia cultivată, gradul de infestare cu buruieni, 
condițiile climatice (an secetos sau ploios), raportul dintre diferitele specii de 
buruieni, potenţialul de fertilitate naturală a solului şi dozele de îngrăşăminte 
aplicate. 

În tabelul 6 sunt redate limitele pierderilor înregistrate la principalele plante 


de câmp. 

Tabelul 6 


Nivelul pierderilor de producţie cauzate de buruieni la diferite plante de câmp 


Limitele pierderilor în parcelele neplivite sau neprăşite față de cele 
Plantele E 
tratate cu erbicide 


Sfeclă pentru zahăr 53-96 % 


Cânepă sămânță 10-52 % 


Dintre plantele prezentate în tabelul 6 cele mai concurate de buruieni ar fi în 
ordine descrescândă: trifolienele, sfecla pentru zahăr, porumbul, soia, fasolea, 


cartoful, inul, mazărea, grâul, floarea soarelui, orzul, cânepa. 


4.3 Sursele de îmburuienare 


Spre deosebire de plantele cultivate, care nu se pot menţine în lanuri decât 
semănate şi îngrijite de om, buruienile se răspândesc spontan şi se mențin pe câmpuri 


mult mai bine decât plantele cultivate. Principalele surse de îmburuienare sunt: 


4.3.1 Rezerva de seminţe de buruieni din sol 


Semințele de buruieni din sol provin din seminţele scuturate în fiecare an la 
suprafaţa solului, care nu au germinat şi au fost încorporate în masa solului odată cu 
executarea lucrărilor. 

După cercetările lui Kott (cit. de Gh. lonescu-Şişeşti, 1958) rezerva de 
seminţe de buruieni din sol variază de la 540 milioane până la 3 miliarde de semințe 
la hectar. Din acest număr mare de seminţe de buruieni germinează numai '4 iar 
restul îşi pierd facultatea germinativă. 

Numărul semințelor de buruieni nu este constant. Multe semințe sunt 
consumate de insectele şi animalele din sol, unele germinează şi sunt distruse prin 

lucrări, iar altele îşi pierd facultatea germinativă datorită condiţiilor de mediu. Pe de 
altă parte în fiecare an se scutură de pe buruieni seminţe în cantități foarte mari care 
îmbogăţesc rezerva de semințe din sol. 

În ceea ce priveşte distribuţia seminţelor de buruieni pe profilul solului s-a 
constatat că ea nu este uniformă. Cele mai multe seminţe se găsesc în stratul 0-20 cm 
şi cu cât înaintăm în profunzime numărul seminţelor de buruieni scade din ce în ce 


mai mult, astfel că la 50-60 cm dispar aproape în totalitate. 


4.3.2 Sămânţa plantelor cultivate însăşi, când este amestecată cu seminţe de 


buruieni 


Această sursă nu este atât de puternică dacă pentru semănat se folosesc numai 
seminţe condiţionate. Trebuie avut în vedere ca locurile unde se condiționează 
semințele plantelor cultivate să nu prezinte focare de răspândire a seminţelor de 
buruieni. Toate deşeurile care rezultă în urma condiționării seminţelor trebuie arse 


sau îngropate. 


4.3.3 Locurile necultivate, păşunile şi fânețele neîngrijite 


Prin păşunat nu se pot combate buruienile pentru că animalele ocolesc pe cele 
vătămătoare. Foarte periculoase sunt răzoarele de hotar îmburuienate, zona căilor 
ferate şi a şoselelor şi drumurilor, taluzurile canalelor, locurile unde au fost ariile, 
platformele de gunoi etc. Trebuie luate măsuri ca locurile menționate să fie cât mai 


des cosite, astfel ca buruienile să nu poată fructifica şi să-şi răspândească semințele. 


4.3.4 Gunoiul de grajd 


S-a constatat că semințele de buruieni care trec prin tubul digestiv al 
animalelor nu-şi pierd în întregime facultatea germinativă. 

Pentru ca gunoiul de grajd să conțină cât mai puține seminţe de buruieni este 
necesar să se dea animalelor furaje care pe cât posibil să conţină cât mai puține 
seminţe de buruieni. 

Facultatea germinativă a seminţelor de buruieni, care au trecut prin tubul 
digestiv al animalelor, este influențată de specia de animale. Aşa de exemplu, în 


urma cercetărilor făcute s-a constatat că semințele de buruieni trecute prin tubul 

digestiv la porcine şi-au păstrat facultatea germinativă în proporție de 24,0%, la 
bovine 23,0%, la cabaline 12,9%, iar la ovine 10,7%. Şi-au păstrat facultatea 
germinativă şi seminţele de buruieni trecute prin tubul digestiv al păsărilor. În gușa şi 
intestinele păsărilor de curte s-au găsit până la 600 seminţe din 10 specii. Dintre 
acestea au germinat seminţe de mohor (Setaria sp.), de costrei (Sorghum halepense) 
de sulfină albă (Melilotus albus) etc. 

Când seminţele de buruieni stau în tubul digestiv până la 24 ore, s-a observat 
la unele chiar o creştere a facultăţii germinative. Semințele de buruieni cu tegument 
gros şi care în mod normal germinează după un timp îndelungat, trecute prin tubul 
digestiv, îşi subțiază tegumentul şi durata de germinaţie se scurtează. 

Experienţa şi practica au arătat că, cu cât gunoiul de grajd este mai puțin 
fermentat cu atât conţine un număr mai mare de seminţe de buruieni germinabile. 

Pentru distrugerea seminţelor de buruieni din gunoiul de grajd se obțin 
rezultate bune folosind metoda de fermentare a gunoiului la cald. Prin metoda de 
fermentare la cald se ridică temperatura la 60-70*C, temperatură la care seminţele de 
buruieni îşi pierd facultatea germinativă în timp de câteva săptămâni. Când 
fermentarea se face la o temperatură cuprinsă între 50-60*C, facultatea germinativă a 
semințelor de buruieni se reduce mult. Dacă temperatura în timpul fermentării este 
cuprinsă între 30-50*C timp de 2 luni vara, îşi pierd facultatea germinativă cea mai 
mare parte din seminţele de buruieni. La o temperatură de 30°C numai o parte din 
semințele de buruieni îşi pierd facultatea germinativă, iar când temperatura de 
fermentare este de 10°C toate semințele de buruieni îşi menţin facultatea 
germinativă. 

În condiţii de producţie nu se pot folosi în hrana animalelor furaje şi nici 
aşternuturi curate de seminţe de buruieni; prin urmare gunoiul de graj rămâne o sursă 
de îmburuienare, iar dacă se folosesc metode raționale de fermentare a acestuia, se 


poate reduce simţitor numărul de seminţe de buruieni capabile să germineze. 
4.3.5 Mişcarea seminţelor dintr-un loc în altul cauzată de om 
Foarte multe semințe de buruieni au fost aduse din Asia în Europa în timpul 


migrației popoarelor. Semințele erau prinse de părul animalelor, roțile vehiculelor 


sau răspândite prin boabele folosite de oameni sau animale. 

Comerţul cu cereale contribuie de asemenea, la răspândirea seminţelor de 
buruieni. În ultimul timp au fost aduse din America în Europa şi invers multe specii 
de buruieni. 

În prezent statele au luat o serie de măsuri de oprire a răspândirii seminţelor 
de buruieni, care pot fi aduse din alte țări odată cu sămânţa plantelor de cultură. 

Buruienile cele mai periculoase, au fost denumite buruieni de carantină. 
Buruienile supuse măsurilor de carantină pe teritoriul țării noastre sunt: Acroptilor 
picris Fisch. Mei, Ambrosia artemisiaefolia L., Ambrosia psilostachya DC., 
Ambrosia trifida L., Cenchrus tribuloides L., Cuscuta sp., Helianthus sp., Orobanche 


sp., Solanum rostratum Dum. 


4.3.6 Factorii naturali, fizici sau biologici care transportă semințele de buruieni, 


la distanțe foarte mari 


Din grupa factorilor fizici amintim vântul care transportă în general semințele 
de buruieni, uneori chiar plante întregi, apa râurilor şi fluviilor, apa canalelor de 
irigație. Animalele sunt factori biologici care transportă semințele de buruieni, 
agățate de blana lor sau chiar în tubul digestiv. Păsările, de asemenea, contribuie la 


răspândirea semințelor de buruieni, fie în tubul digestiv, fie agățate de pene. 


4.4 Particularităţile biologice ale buruienilor 


Pentru ca lupta împotriva buruienilor să de-a rezultate corespunzătoare este 
necesar să se cunoască particularitățile lor biologice. In cele ce urmează se prezintă 


principalele particularităţi biologice ale buruienilor. 


4.4.1 Modul de înmulțire 


Spre deosebire de plantele cultivate, buruienile au proprietatea de a se înmulți 
foarte puternic, atât pe cale sexuată, cât şi pe cale vegetativă. Cele mai multe 
buruieni se înmulţesc prin semințe. 

După Gh. lonescu-Siseşti, Anghel, Salsburg, Ujvarosi ş.a. (cit. N. Șarpe, 
1976) numărul de semințe de buruieni produs de o singură plantă poate fi: 
Amaranthus retroflexus 500.000-1.000.000, Chenopodium album 72.000-100.000, 
Erigeron canadensis  100.000-243.000, Galinsoga parviflora  2.500-300.000, 

Sysimbrium sp., 60.000-1.500.000 etc. De asemenea, pentru aceeaşi specie există 
variaţii foarte mari şi acest fenomen se petrece foarte frecvent ca urmare a 
concurenţei dintre plante sau datorită condiţiilor de climă şi sol. În general însă, în 
comparaţie cu plantele de cultură, numărul de seminţe produs de speciile de buruieni 
este de la zece la câteva mii de ori mai mare. 

Multe plante sunt capabile să producă semințe la numai câteva săptămâni de 
la răsărire. Aşa de exemplu o plantă de Galinsoga parviflora are la şase săptămâni 
aproximativ 50-100 capitule care conţin fiecare 20-25 seminţe mature (Ivany, cit. N. 
Şarpe 
şi colab. 1976). O comportare identică au Capsela bursa pastoris, Senecio vulgaris, 
Urtica urens, care sunt capabile să producă 3-4 generaţii pe an. În privinţa maturării 
semințelor unele specii ale genurilor Taraxacum, Sonchus, Bellis, Tussilago au 
semințe capabile să germineze înainte de scuturarea totală a petalelor. Alte specii ca 
Galeopsis tetrahit, Stachis annua, Cerinthe minor, Symphitum officinale au multe 
seminţe scuturate în timp ce în raceme există boboci nedeschişi. Această maturare 
timpurie după înflorit şi coacere eşalonată sunt prezente la majoritatea speciilor de 
buruieni cu excepţia câtorva specii: din familia Crucifere la care maturarea se face 
mai grupat (Sinapis arvensis, Raphanus raphanistrum, ș.a. 

În afară de semințe, foarte multe buruieni se pot înmulţi şi prin organe 
vegetative. Unele buruieni se înmulţesc prin semințe şi prin muguri de pe rizomi, 
cum ar fi de exemplu: pirul (Agropyron repens), pirul gros (Cynodon dactylon), 
costreiul (Sorghum halepense), etc. 

Buruieni ca: pălămida (Cirsium arvense), susaiul (Sonchus arvense), volbura 
(Convolvulus arvensis) etc., se înmulţesc prin seminte şi prin mugurii de pe rădăcină. 

La aceste buruieni capacitatea de reproducere prin formarea de noi muguri 
capabili de a da tulpinii asimilatoare şi producătoare de semințe este relativ mare. 
După Sagar (cit. N. Şarpe şi col., 1976), o plantă de Agropyron repens poate produce 
anual 400-800 noi muguri auxiliari, greutatea totală a rizomilor ajungând la zeci de 
tone/ha. 

Ujvarosi (1973), citează date după Korsmo care a găsit pe hectar 166 
milioane muguri la Sonchus arvensis, 5,2 milioane la Cirsium arvense, 9,1 milioane 
la Polygonum amphibium, 26 milioane la Tusilago farfara, 70 milioane la Stachis 


palustris şi 260 milioane la Agropyron repens. 

Alte buruieni se înmulțesc pe lângă seminţe şi prin bulbi cum ar fi Allium 
rotundum, Poa bulbosa ş.a. sau prin stoloni şi tulpini târâtoare ca: Glechoma 


hederacea, Potentila reptans, Rubus caesius ş.a. 


4.4.2 Germinaţia 

Majoritatea seminţelor de buruieni germinează la adâncimea cuprinsă între 
0,5-5 cm. Sunt însă seminţe de buruieni care pot germina şi la adâncimi mai mari. 
Astfel, semințele de volbură (Convolvulus arvensis) şi cele de hrişcă urcătoare 
(Polygonum convolvulus) germinează la o adâncime cuprinsă între 8-10 cm, iar 
odosul (4vena fatua) poate să germineze chiar la 20 cm adâncime. 

În tabelul 7 sunt prezentate rezultatele cercetărilor întreprinse de Korsmo (Cit. 
de N. Şarpe şi col., 1976) privind procentul de plantule răsărite de la diferite 
adâncimi. 

Tabelul 7 
Procentul de plante răsărite de la diferite adâncimi 


Plantulele în % de la adâncimea de: 


PEPI 
pere esa FIE EEEREE 
20 | 22 | 10 


Agropyron repens 44 


ae a pare 


[E na RR E E 

[E ac ERĂ E E A EE PE i a a zica ea 
EEE E E E EI 
[oo RR (a E E EI E SE E SE E Ea 
T 08 Pe EP Ea E E a că ESP 


Din datele prezentate rezultă că majoritatea seminţelor de buruieni 


germinează la o adâncime de 1-3 cm. 

Pentru germinare, seminţele de buruieni au nevoie de o anumită umiditate, 
temperatură, oxigen şi în unele cazuri de lumină. Semințele care se găsesc în stratul 
superficial al solului, germinează bine când umiditatea este de circa 40% din 
capacitatea capilară iar pentru cele care se găsesc mai în profunzime cantitatea de apă 
necesară germinării este mai mică. 

În ceea ce priveşte temperatura minimă de germinare, aceasta este diferită în 


funcţie de specie. Aşa de exemplu, unele specii germinează la 1-5°C (Thlapsi 

arvense, Capsella bursa pastoris etc.), altele la 5-10°C (Amaranthus albus, 
Chenopodium album etc.), iar altele la peste 10-12*C (Cuscuta epilinum, 
Echinochloa crus-galii, Digitaria sanguinalis, Galinsoga parviflora etc.). Din cauză 
că temperatura de germinare este diferită, apariția în câmp a diferitelor specii este 
eşalonată. 

Timpul când apar diferitele specii cât şi adâncimea la care germinează 
constituie criterii de bază în alegerea celor mai eficace metode de combatere. 

O particularitate biologică a seminţelor de buruieni, deosebit de importantă, 
este germinația lor eşalonată în timp. 

Gh. Ionescu Sişeşti şi Ir. Staicu (1958), citează rezultatele obţinute într-o 
experiență făcută de P.A. Costîrev, prin care se demonstrează germinația eşalonată. 
Au fost puse la germinat 400 seminţe de traista ciobanului (Capsella bursa pastoris). 

Acestea au germinat în timp, aşa cum se observă din tabelul 8. 

Tabelul 8 
Germinaţia eşalonată în timp a seminţelor de traista ciobanului 


După câte zile 874 1.082 1.173 


Seminţe germinate 7 


Se observă că după mai bine de 3 ani (1173 de zile) au germinat la diferite 
intervale de timp 75 seminţe din totalul de 400. Restul seminţelor şi-au păstrat 
capacitatea germinativă şi dacă observaţiile s-ar fi prelungit, ar mai fi germinat şi 
altele. 

Datorită germinării eşalonate a semințelor de buruieni, lupta împotriva 
buruienilor este îngreuiată şi ea trebuie continuată cu perseverență ani de zile până 
când se va reuşi să se reducă cât mai mult rezerva de seminţe din sol. 

În unii ani pot să apară anumite specii de buruieni datorită condiţiilor 
climatice din anii respectivi şi să nu răsară altele. Aşa de exemplu în anii umezi 
creşte în cereale în mod masiv muştarul sălbatic, în anii mijlociu de ploioşi cresc 


pălămida şi volbura, iar în anii secetoşi poate creşte masiv în stepă ciurlanul. 


4.4.3 Vitalitatea şi longevitatea 


După Gh. Ionescu Şişeşti şi Ir. Staicu (1958) prin vitalitate se înţelege 
proprietatea pe care o au seminţele de buruieni de a rezista la condiţiile de mediu fără 


să-şi piardă puterea de germinație, iar longevitatea este capacitatea semințelor de 

buruieni de a-şi păstra puterea de germinaţie timp foarte îndelungat în condiții de 
mediu determinate. 

Semințele de buruieni au vitalitatea mai mare când au membrane groase, greu 
permeabile. 

Semințele care au ca substanțe de rezervă grăsimi, cum sunt cele din familia 
Umbelifere, au o vitalitate mai mare. Semințele de buruieni păstrate în condiții de 
laborator, la umiditate redusă şi la o temperatură constantă şi scăzută, au o vitalitate 
mai mare decât atunci când se găsesc în sol. Vitalitatea semințelor se micşorează 
când sunt variații de temperatură în sol. Au o vitalitate mai mică seminţele de 
buruieni care nu au ajuns la maturitate deplină. 

Semințele care se găsesc la adâncimi mai mari în sol, au o vitalitate mai mare, 
decât acelea care sunt la suprafaţa solului, supuse variațiilor de temperatură. 

În ceea ce priveşte longevitatea s-a constatat că multe seminţe de buruieni 
sunt capabile să-şi menţină capacitatea germinativă un număr foarte mare de ani. Aşa 
de exemplu Beal (cit. Burnside, 1970) a îngropat la adâncimea de 45 cm seminţele a 
20 specii de buruieni. După 80 de ani şi-au păstrat capacitatea germinativă seminţele 
din speciile: Oenothera biennis, Rumex crispus şi Verbascum blattaria. 

În funcţie de longevitatea seminţelor buruienile au fost clasificate în 3 grupe: 

1. buruieni la care longevitatea seminţelor este până la 3 ani; 

2. buruieni cu longevitatea cuprinsă între 3 şi 17 ani; 

3. buruieni cu longevitatea de 17-100 ani. 

Aceste două particularităţi biologice ale buruienilor vitalitatea şi longevitatea 
sub aspect agronomic sunt înglobate în termenul de viabilitate (N. Şarpe şi col., 


1976). 


4.4.4 Adaptabilitatea şi plasticitatea buruienilor 


Adaptabilitatea buruienilor este proprietatea pe care o au acestea de a 
convețui intim cu anumite plante cultivate şi de a rezista la factorii negativi de 
creştere şi dezvoltare. Plasticitatea este o altă proprietate a buruienilor de a creşte şi a 
se dezvolta variat în raport cu condiţiile de mediu. 

Unele buruieni, apar în toate culturile, altele sunt adaptate să conveţuiască 
intim numai cu anumite plante de cultură ca de exemplu: lubiţul (Camelina alyssum) 
este adaptată să crească de preferinţă în in, odosul sau ovăzul sălbatic, (Avena fatua) 


în culturile de ovăz, lintoiul (Vicea lentisperma) creşte în culturile de linte, obsiga 

secării (Bromus secalinus) în lanurile de secară, costreiul orezului, (Echinochloa 
oryzicola) creşte în orezării. 

Buruienile au o mare plasticitate. Aşa de exemplu, ştirul (Amaranthus 
retroflexus) poate să crească pe un sol bătătorit şi uscat, pe marginea unui drum, 
creşte de numai câţiva centimetri din cauza factorilor negativi dar se dezvoltă şi face 
seminţe. 

Ştirul într-un sol îngrăşat poate creşte peste 70-80 cm înălțime, se ramifică 
puternic şi fructifică abundent. Acelaşi lucru se întâmplă şi cu loboda care, chiar dacă 
nu are o înălțime mai mare de 1,5 cm produce câteva semințe. Mohorul (Setaria 
glauca) când nu are condiţii de creştere formează de-abia o mică tulpină şi produce 
câteva seminţe, dar când are spațiu, hrană şi umezeală, înfrățeşte puternic şi produce 


un număr mare de seminţe. 


4.5 Clasificarea buruienilor 


În afara criteriului strict sistematic, buruienile se pot clasifica: după modul de 
răspândire a semințelor, după locul unde se dezvoltă în proporţie mare, după 
preferințele faţă de hrană, după modul de înmulţire, perioada de înflorire şi modul de 


desfăşurare a ciclului biologic şi clasificarea după modul de procurare a hranei. 


4.5.1 Clasificarea buruienilor după modul de răspândire a seminţelor 


Se deosebesc mai multe categorii: autohore la care seminţele au dispozitive 
proprii de răspândire şi alohore la care seminţele se răspândesc cu ajutorul unor 
mijloace străine. În cea din urmă grupă în funcţie de mijloacele prin care se 
răspândesc distingem: buruieni anemohore la care semințele se răspândesc prin vînt; 
hidrohore, răspândirea se face prin apă; zoohore, răspândirea se face prin animale şi 
antropohore când seminţele se răspândesc cu ajutorul omului. 

Anemohore. Sunt buruieni a căror semințe au pe suprafaţa lor formațiuni 
foarte variate ca formă. Majoritatea lor fac parte din compositele cu papus cum sunt: 
susaiul (Sonchus sp.) albăstriţa (Centaurea cyunus), busuiocul dracului (Galinsoga 
parviflora), pălămida (Cirsium arvense) etc. La unele buruieni planta întreagă este 
purtată de vânt peste câmpuri şi astfel se împrăştie seminţele. O astfel de plantă este 


ciurlanul (Salsola kali ssp. ruthenica), îndeosebi în Bărăgan. 

Hidrohore. Răspândirea seminţelor se face prin apă la cele mai multe specii 
din orezării. Semințele acestor specii plutesc uşor. 

Zoohore. În această categorie sunt incluse toate speciile la care seminţele se 
răspândesc cu ajutorul animalelor. La multe buruieni răspândirea se produce prin 
prinderea seminţelor de blana animalelor (îndeosebi a oilor) întrucât seminţele sunt 
prevăzute cu spini care uşurează prinderea. Aceste buruieni se numesc epizoohore. 
Dintre epizoohorele mai răspândite menţionăm: holera (Xanthium spinosum), 
scaietele (Xanthium strumarium) brusturele (Lappa sp.), turița (Galium tricornutum), 
mohorul (Setaria verticilata) etc. 

La alte plante, semințele consumate de către animale, întrucât la trecerea lor 
prin tubul digestiv o parte din acestea îşi păstrează capacitatea germinativă, ajung din 
nou în sol. Această categorie de buruieni poartă numele de endozoohore. În afara 
seminţelor de buruieni consumate de erbivore în timpul păşunatului amintim aici şi 
câteva specii de buruieni a căror semințe sunt consumate de către păsări cum ar fi 
rugii (Rubus caesius), măzărichea (Vicea sp.) etc. 

Antropohore. Sunt buruienile ale căror semințe sunt transportate de om 


odată cu seminţele plantelor cultivate. 


4.5.2 Clasificarea buruienilor după locul unde cresc 


După locul unde cresc deosebim buruieni ruderale, din semănături (segetale), 
din grădinile de legume şi din pajişti. 

Buruieni ruderale sunt acelea care cresc pe marginea drumurilor, prin curți, 
pe lângă garduri etc. Din această grupă amintim: nalba sălbatică (Malva neglecta), 
cătuşele (Ballota nigra), talpa gâştei (Leonurus cardiaca), urzica moartă (Lamium 
purpureum) etc. 

Buruieni din semănăturile de câmp (segetale). Sunt cele mai numeroase 
buruieni şi le întâlnim în diferite culturi. Amintim din această grupă: pirul 
(Agropyron repens) pirul gros (Cynodon dactylon), pălămida (Cirsium arvense), 
muştarul sălbatic (Sinapis arvensis) ş.a. 

Buruieni din grădinile de legume: măselarița (Hyoscyamus niger), laurul sau 
ciumăfaia (Datura stramonium) etc. 

Buruieni din pajişti: laptele câinelui (Euphorbia sp,), păpădia (Taraxacum 


officinale), pelinul (Artemisia absinthium) etc. 

Exemplele de buruieni care s-au dat în anumite grupe nu sunt caracteristice 
numai grupei respective. Aşa de exemplu, ştirul (Amaranthus retroflexus) este o 
buruiană ruderală, poate invada şi grădinile de legume şi culturile de câmp şi este 


foarte rar întâlnită şi în păşuni. 


4.5.3 Clasificarea buruienilor după preferințele faţă de hrană: azotofile, 
calcicole, calcifuge halofile. 

Azotofile, sunt buruienile care preferă soluri bogate în azot. În această 
categorie intră: ştirul (Amaranthus retroflexus), urzica (Urtica dioica), loboda 
(Chenopodium album) etc. 

Calcicole, sunt buruienile care preferă solurile bogate în calciu. Din această 
grupă fac parte: rugii (Rubus caesius ), sulfina (Melilotus officinalis), linariţa 
(Linaria vulgaris) etc. 

Calcifuge, buruieni care cresc şi se dezvoltă bine pe soluri acide. Din această 
grupă amintim: măcrişul mic (Rumex acetosella), coada calului (Equisetum arvense) 
etc. 

Halofile, sunt buruienile care preferă solurile saline şi alcaline. Din această 
grupă amintim: Lactuca saligna, Statice gmelini, Salichornia herbacea etc. 

Plantele cuprinse în primele 3 grupe sunt facultative, nu obligate, ele pot trece 
şi pe soluri mai sărace în substanțele nutritive pe care le preferă. Plantele din ultima 


grupă, acelea care cresc pe terenurile saline sau alcaline sunt obligate. 


4.5.4 Clasificarea buruienilor după modul de înmulţire, perioada de înflorire şi 


modul de desfăşurare a ciclului biologic 


Această clasificare este cea mai importantă din punct de vedere agronomic 
deoarece ne dă posibilitatea să cunoaştem particularitățile de înmulțire a buruienilor 
şi durata vieţii lor, în vederea stabilirii celor mai corespunzătoare măsuri de 
combatere. 

Clasificarea a fost întocmită de Raunkiaer, adoptată şi completată ulterior de 
numeroşi alți autori. Această clasificare cuprinde 6 grupe principale de buruieni (N. 
Şarpe şi colab., 1976). 

Grupa Terofite (T). Cuprinde buruieni anuale ale căror organe vegetative 


apar şi dispar în fiecare an. Se înmulţesc în exclusivitate prin seminţe. In acestă 

grupă există şi unele forme biologice cu răsărire din toamnă şi înflorire — maturare în 
primăvara sau vara anului următor. 

Buruienile terofite se împart în 4 subgrupe: 

Tı — buruieni anuale cu răsărire predominantă din toamnă şi maturare 
timpurie primăvara sau la începutul verii. Din acestă subgrupă amintim: Capsella 
bursa pastoris, Lamium purpureum, L. amplexicaule, Senecio vernalis, Stelaria 
media, Veronica sp. etc. 

Tə — buruieni anuale cu răsărire predominantă din toamnă şi maturare în vară. 
Dintre speciile mai importante enumerăm: Agrostema githago, Apera spica-venti, 
Bromus secalinus, Centaurea cyanus, Matricaria chamomilla, Sysimbrium sp., 
Thlapsi arvense, etc. 

T; — buruieni anuale cu germinație timpurie de primăvară şi maturare în vară: 
Avena fatua, Cuscuta epilinum, Fumaria sp., Lolium temulentum, Melampyrum 
arvense, Poligonum convolvulus, Raphanus raphanistrum, etc. 

T4 — buruieni anuale cu germinația târzie de primăvară şi maturare târzie de 
vară sau toamnă: Amaranthus sp., Chenopodium album, Cuscuta campestris, Datura 
stramonium, Echinochloa crus-galli, E. oryzicola, Hibiscus trionum, Matricaria 
inodora, Orobanche ramosa, Setaria sp., Solanum nigrum, Stachis annua, Xanthium 
spinosum etc. 

Grupa Hemiterofite (HT), cuprinde buruienile bianuale, care răsar 
primăvara mai târziu. În primul an vegetează cu multă intensitate acumulând cantităţi 
însemnate de substanţe de rezervă în rădăcini. lernează sub formă de plantă şi în anul 
următor formează tulpini florifere, după care pier. Aceste buruieni le întâlnim în mod 
obişmuit în culturile de mai lungă durată, în pajiştile naturale, vii, livezi, terenuri 
virane, unde lucrările agrotehnice se execută rar, sau lipsesc. Dintre reprezentanții 
mai importanți cităm: Arctium sp., Centaurea solstitialis, Conium maculatum, 
Daucus carotta, Hyoscyamus niger, Onopordon acanthium, Verbascum phlomoides 
etc. 

Grupa Criptofite (K), cuprinde buruieni multianuale ale căror organe 
vegetative de înmulţire sunt situate în sol la diferite adâncimi. Când aceste organe se 
găsesc în soluri uscate, plantele se încadrează în subgrupa Geofite (G), iar când se 
găsesc în soluri submerse sau turbării, se încadrează în subgrupa Hidrofite (Hy). 

În funcţie de aspectul morfologic al organelor de înmulţire pe cale vegetativă, 


geofitele se împart în patru subgrupe: 

G, — buruieni multianuale cu rizomi: Agropyron repens, Aristolochia 
clematitis, Cynodon dactylon, Equisetum arvense, Sambucus ebulus, Sorghum 
halepense, Urtica dioica, Achilea milefolium etc. 

Gz — buruieni multianuale cu tuberculi: Helianthus tuberosus, Lathyrus 
tuberosus, Stachys palustris etc. 

G; — buruieni multianuale cu drajoni: Convolvulus arvensis, Cirsium 
arvense, Euphorbia cyparisias, Lepidium draba, Linaria vulgaris, Rubus caesius, 
Rumex acetosella, Sonchus arvensis etc. 

Ga — buruieni multianuale cu bulbi: Allium rotundum, Colchicum autumnale, 
Gagea pratensis, Poa bulbosa etc. 

Din subgrupa buruienilor Hidrofite (Hy) — acvatice — cităm următoarele 
specii mai răspândite: Caltha laeta, Cicuta virosa, Glyceria aquatica, Tipha 
angustifolia etc. 

Grupa Hemicriptofite (H) cuprinde buruieni perene cu tulpini incomplet 
lignificate ale căror organe vegetative de înmulţire sunt situate în imediata apropiere 
a nivelului solului şi ale căror surse de regenerare pot fi mugurii de la baza tulpinilor 
aeriene întinse la suprafața solului sau din partea superioară a rădăcinilor. Mugurii 
sunt protejați în perioada de iarnă de tulpinile uscate ale plantei mumă sau eventual 
de stratul de zăpadă. Din această grupă fac parte genuri diferite, cu cerințe ecologice 
foarte variate față de sol şi umiditate. 

În funcţie de aspectul morfologic al sistemului radicular, de modul şi 
capacitatea de regenerare pe cale vegetativă, buruienile au fost împărțite în cinci 
subgrupe astfel: 

Hı — Buruieni perene cu rădăcini fibroase: Caltha palustris, Deschampsia 
coespitosa, Holcus lanattus, Nardus stricta etc. 

H, — Buruieni perene cu tulpini repente (stolonifere): Glechoma hederacea, 
Potentilla reptans, Ranunculus repens, Trifolium repens etc. 

H3 — Buruieni perene cu rădăcini capabile de înmulțire: Cichorium inthybus, 
Coronilla varia, Reseda lutea, Taraxacum officinale etc. 

H, — Buruieni perene cu rădăcini incapabile de înmulțire: Atropa bella- 
donna, Eryngium campestre, Galega officinalis, Scorsonera cana etc. 

Hs — Buruieni perene cu rădăcini drajonante: Adonis vernalis, Chelidonium 
majus, Cicuta virosa, Plantago sp. Salvia nemorosa etc. 

Grupa Camefite (Ch). Sunt buruieni multianuale de climă rece, mai extinse 


în zona montană. Organele generative sunt situate deasupra solului la 10-30 cm. 

Supravieţuirea tulpinii se datorează în ce mai mare parte acoperirii cu zăpadă în 
timpul iernii. Dintre reprezentanții mai importanți cităm: Genista tinctoria, Geum 
rivale, Sedum acre, Veronica officinalis etc. 

Grupa Fanerofite (F). În această grupă sunt considerate ca buruieni plantele 
multianuale cu tulpini înalte, lignificate, sub formă de arbori, (mega şi 
mezofanerofite), arbuşti (nanofanerofite) a căror organe generative (mugurii) sunt 
protejate în timpul iernii de către frunzele solzoase. Populează pajiştile naturale, 
terenurile degradate şi luncile râurilor . 

Înmulțirea lor se poate face prin segmentarea drajonilor sau prin seminţe. Din 
această grupă enumerăm: Berberis vulgaris, Cornus sanguinea, Corylus avelanna, 
Crataegus monogyna, Ligustrum vulgare, Prunus spinosa, Rosa canina, Hypophae 


rhamnoides etc. 


4.5.5 Clasificarea buruienilor după modul de procurare a hranei 


După acest criteriu, buruienile se clasifică în specii neparazite, semiparazite şi 
parazite. 

Buruieni neparazite — au capacitatea de a se hrăni independent, prin 
propriile organe, concurând plantele cultivate pentru factorii de vegetaţie. Din 
această grupă fac parte majoritatea speciilor de buruieni prezentate în clasificările 
anterioare. 

Buruieni semiparazite — au clorofilă, producându-şi hrana prin fotosinteză 
proprie, dar pot parazita pe rădăcinile plantelor cultivate sau din flora spontană. 
Unele specii pot trăi independent şi fructifică fără să paraziteze, formându-şi rădăcini 
normale; în cazul în care întâlnesc rădăcinile unei plante gazdă, capetele lor se 
fixează de rădăcinile acesteia, de unde absorb substanţele nutritive brute. Aceste 
buruieni îşi formează pe rădăcinile plantei parazitate organe de sugere sub forma 
unor negi. 

Din această categorie fac parte ciormoiagul sau grâul prepeliţei (Melampyrum 
arvense), dinţura sau iarba dintelui (Odontites rubra), clocoticiul sau sunătoarea 
(Rhinanthus sp.), Melampyrum barbatum ş.a. 

Buruieni total parazite — sunt lipsite de clorofilă, hrănindu-se cu substanțe 
nutritive gata elaborate de către speciile pe care le parazitează. După organul pe care 
parazitează se deosebesc buruieni total parazite pe tulpină şi buruieni total parazite 
pe rădăcină. 

a. - buruieni total parazite pe tulpină - sunt reprezentate prin diferite specii de 
cuscută; din cele peste 100 de specii de cuscută identificate pe glob, în ţara noastră se 
găsesc 13 (D. Hălălău şi colab., 1980). Cuscutele parazitează un număr mare de 
plante agricole, arbuşti, arbori, pomi, viță de vie şi chiar buruieni. 

Înmulțirea cuscutelor se face, în special, prin seminţe, iar în unele cazuri se 
înmulţesc prin fragmentarea tulpinilor. Pe partea internă a tulpinii cuscutelor, la locul 
de contact cu planta gazdă, se formează organe de sugere, numite haustori, cu 
ajutorul cărora extrag din planta gazdă apa şi seva elaborată, până când aceasta este 
epuizată şi moare. 

Principalele specii de cuscută care parazitează pe tulpină, întâlnite în ţara 
noastră sunt: Cuscuta campestris, Cuscuta trifolii, Cuscuta epilinum, Cuscuta 
monogyna şi Cuscuta europaea. 

b. — buruieni total parazite pe rădăcină - sunt reprezentate prin diferite specii 
de lupoaie (Orobanche). Plantele de Orobanche posedă, în loc de rădăcini, haustori, 
cu ajutorul cărora se fixează pe rădăcinile plantei parazitate, se dezvoltă şi fructifică. 

Principalele specii de lupoaie întâlnite în România sunt: Orobanche cumana, 


Orobanche ramosa şi Orobanche brassicae 


4.6 Metode de combatere a buruienilor 


Prin combaterea buruienilor se înțelege, după Koch W. (cit. Gh. Anghel şi 
col. 1972) o reducere a gradului de îmburuienare până la nivelul la care acesta nu 
mai produce pagube. 

Pentru combaterea buruienilor se utilizează în prezent o gamă largă de 
metode şi mijloace. Aceste metode şi mijloace de luptă cu buruienile au fost grupate 
de diverşi autori după cum urmează: metode preventive, metode agrotehnice, metode 
fizico-mecanice, metode biologice şi metode chimice. 

Alegerea şi folosirea acestor metode este în funcție de gradul de îmburuienare 
a culturilor, de raportul între planta de cultură şi speciile de buruieni, particularitățile 
prin utilizarea diferitelor măsuri precum şi de eficiența economică a metodei de 
combatere. Dar, este unanim recunoscut faptul că în lupta cu buruienile nu poate fi 
vorba de folosirea unilaterală a unei singure măsuri ci a unui complex de metode sau 


mijloace. 

4.6.1 Metodele preventive 


Acestea se referă în general la sursele de îmburuienare a culturilor care au 
fost prezentate în subcapitolul 4.3. Se pot enumera următoarele metode preventive: 
curățarea materialului de semănat, pregătirea rațională a gunoiului de grajd, evitarea 
transportului seminţelor de buruieni prin intermediul maşinilor agricole, curățarea 
apelor de irigat de seminţe de buruieni, distrugerea diferitelor focare de infestare cu 
semințe de buruieni (întreţinerea corectă a marginilor de drumuri agricole, 
neagricole, a canalelor, a suprafeţelor de teren din preajma stâlpilor de telegraf sau de 
transport a energiei electrice, a zonei căilor ferate etc.), precum şi organizarea 


serviciilor de carantină şi controlul seminţelor. 


4.6.2 Metodele agrotehnice 


Se referă în special la: îngrăşămintele chimice şi amendamente, lucrările 
solului, tehnica de semănat, folosirea mulciului, lucrări de întreţinere (prăşit şi plivit), 
irigarea şi desecarea precum şi cositul şi păşunatul rațional 

Rotaţia culturilor. Prin folosirea asolamentelor raționale se uşurează mult 
lupta cu buruienile întrucât unele culturi înăbuşă buruienile iar altele luptă mai greu 
cu buruienile. De asemenea, în orice cultură (sau grup de culturi cu însuşiri 
asemănătoare) se întâlnesc anumite buruieni caracteristice care sunt adaptate la 
particularităţile biologice ale plantei cultivate şi la tehnologia care-i este specifică. 

În cadrul asolamentului plantele fiind într-o continuă succesiune în timp şi în 
spaţiu, se realizează o reducere evidentă a numărului de buruieni. (Această problemă 
va fi analizată amănunțit la capitolul “Asolamente”). 

Îngrăşămintele chimice şi amendamentele. Influenţa îngrășămintelor 
asupra gradului de îmburuienare este în general mult discutată în literatura de 
specialitate. Astfel, după Rademacher B, (cit. Gh. Anghel şi col. 1972), speciile de 
măzăriche (Vicia sp.) pot fi puternic stânjenite în culturile de cereale prin aplicarea 
unor doze masive de îngrăşăminte cu azot. Aceiaşi autori citează cercetările efectuate 
de Kott în U.R.S.S. care a întâlnit atât cazuri când prin aplicarea îngrăşămintelor 
plantele de cultură s-au dezvoltat puternic, înăbuşind buruienile cât şi cazuri în care 


mazărea fertilizată a fost mai puternic îmburuienată decât cea nefertilizată. 

Unele îngrăşăminte chimice printre care cianamida de calciu şi cainitul au 
fost folosite şi se mai folosesc încă pentru combaterea buruienilor. Ele intră în 
categoria îngrăşămintelor-erbicide. 

Aplicarea amendamentelor cu calcar pe solurile acide micşorează gradul de 
îmburuienare. În acest caz se împuţinează în special buruienile calcifuge ca: 
Equisetum arvense, Polygonum convolvulus, Spergula arvensis etc. Pe de altă parte 
amendamentele favorizând dezvoltarea plantelor cultivate, acestea luptă mai bine cu 
buruienile. 

N. Şarpe şi col., (1976) arată că pe solurile puternic acide şi neamendate, prin 
aplicarea azotatului de amoniu se reduce valoarea pH, ceea ce favorizează înmulțirea 
puternică a unor specii ca: Oxalis acetosella, Raphanus raphanistrum, Spergula 
arvensis ş.a. 

Majoritatea cercetărilor arată că folosirea rațională a îngrăşămintelor chimice 
şi amendamentelor influenţează pozitiv puterea de concurență a plantelor cultivate şi 
ca urmare se realizează o reducere a gradului de îmburuienare. 

Lucrările solului. Lucrările de bază ale solului, de întreţinere a arăturilor de 
vară ca semiogor cât şi lucrările de pregătire a patului germinativ au un rol deosebit 
în combaterea buruienilor. Astfel, prin efectuarea, în anumite condiţii a dezmiriştirii 
în vară, după recoltarea culturilor semănate des, se crează posibilitatea germinării 
unui număr mare de semințe de buruieni, care vor fi distruse printr-o lucrare 
ulterioară. Dar efectul cel mai pronunţat asupra combaterii buruienilor îl are aratul, 
operaţie prin care se asigură tăierea şi încorporarea buruienilor în sol. De asemenea, 
seminţele de buruieni sunt introduse la adâncimi mari unde unele îşi pierd 
viabilitatea iar altele, din cauza slabei capacități de străbatere a stratului de deasupra, 
pier între germinare şi răsărire. 

Din cercetările făcute de I. Lungu (1953) rezultă că prin arătura combinată cu 
lucrarea de discuire se pot combate cu destulă eficiență buruienile care se înmulţesc 
prin rizomi (Agropyron repens, Cynodon dactylon, ş.a.), Arătura se va executa până 
la adâncimea de unde se găseşte densitatea mare a rizomilor, aceştia sunt scoşi în cea 
mai mare parte la suprafață apoi sunt fragmentaţi prin două discuiri. După lăstărirea 
în masă se execută o nouă arătură la 20-22 cm prin care se îngroapă sub brazdă 
fragmentele de rizomi, ajunse la epuizare. 

În combaterea buruienilor anuale care germinează şi răsar primăvara timpuriu 


un rol important îl are lucrarea cu grapa care se execută imediat ce se poate intra cu 

agregatul pe teren. În anumite situaţii grăpatul poate fi folosit şi înaintea răsăririi 
culturilor prăşitoare pentru distrugerea buruienilor apărute după semănat. 

Lucrarea solului cu grapa cu discuri, cultivatorul sau combinatorul, după caz, 
în vederea pregătirii patului germinativ, are un rol deosebit în combaterea 
buruienilor. 

Tehnica de semănat. Însămânţarea în mod raţional şi la timp a fiecărei 
culturi creează condiții mai bune pentru plante în sensul că acestea acoperă repede 
terenul putând concura mai uşor cu buruienile. 

Densitatea plantelor, sporită până la limitele ei optime, contribuie substanțial 
la combaterea buruienilor, acestea fiind stânjenite din cauza umbririi mai puternice a 
terenului. Dimpotrivă, semănatul prea rar, ca şi greşurile din lanuri, favorizează 
îmburuienarea. 

Prăşitul şi plivitul, sunt singurele metode agrotehnice a căror scop principal 
îl constituie combaterea buruienilor. Numărul praşilelor depinde de gradul de 
îmburuienare. De regulă, la culturile de câmp, se execută 2-5 praşile. Distrugerea 
buruienilor trebuie să se facă imediat după apariția lor. Acest lucru este necesar 
pentru că buruienile mici sunt combătute mult mai uşor şi pentru faptul că la 
începutul perioadei de vegetație culturile sunt deosebit de sensibile față de 
concurenţa buruienilor. 

Plivitul se foloseşte la culturile semănate des, care nu pot fi prăşite. Fiind o 
lucrare foarte costisitoare, care necesită un volum mare de muncă, se execută astăzi 
doar în răsadniţe, în procesul de ameliorare a plantelor şi de producere de sămânță 
din verigile superioare, precum şi la culturi de o mare valoare economică. 

Irigarea şi desecarea. Pe terenurile irigate există tendința de creştere a 
gradului de îmburuienare. Înmulţindu-se speciile de Echinochloa crus-galli, Cirsium 
arvense, ş.a. Din această cauză pe astfel de terenuri lupta cu buruienile trebuie foarte 
bine organizată. 

După Kott (cit. Gh. Anghel şi colab., 1972) irigarea de aprovizionare 
stimulează germinarea în masă a buruienilor anuale, acestea putând fi distruse apoi 
prin lucrări superficiale. Totodată, ea împiedică uscarea fragmentelor de rădăcini şi 
rizomi ale buruienilor perene, rezultate în urma arăturii. Din această cauză irigarea de 
aprovizionare se va aplica mai timpuriu pe terenurile unde predomină buruienile 
anuale şi ceva mai târziu - după uscarea fragmentelor vegetative — pe suprafeţele 


puternic infestate cu buruieni perene. 

În orezării, prin aplicarea de lucrări raţionale şi reglarea corectă a nivelului 
apei de irigat, se pot combate în mod eficace cele mai dăunătoare buruieni ca: iarba 
bărboasă (Echinochloa crus-galli),  costreiul orezului (E. oryzicola), stuful 
(Phragmites cumunis) etc. Pe terenurile umede, cu drenaj natural slab, se dezvoltă 
buruieni caracteristice ca: Ranunculus sp., Carex sp., Glyceria aquatica, Stachys 
palustris, etc. Prin desecarea acestor terenuri gradul de îmburuienare se reduce 
simțitor favorizându-se dezvoltarea normală a plantelor cultivate şi în acelaşi timp şi 
puterea de concurență a acestora cu buruienile. 

Cositul şi păşunatul raţional. Cositul fânețelor la epoca optimă de 
dezvoltare a plantelor furajere permite să se împiedice formarea şi răspândirea mai 
multor specii de buruieni. Sunt însă şi cazuri când momentul cositului trebuie stabilit 
tinându-se seama de creşterea buruienilor şi nu de cea a plantelor furajere. Aşa de 
exemplu, Gh. Anghel şi col., (1972 ) citează date din literatura de specialitate din 
care rezultă că pentru combaterea clocoticiului (Rinanthus sp.) este necesar ca 2-3 
ani la rând fânețele să fie cosite cu mult înaintea epocii optime obişnuite. 

De asemenea, păşunatul rațional, pe parcele, combinat cu distrugerea prin 
cosire a vetrelor rămase neconsumate de către animale, contribuie la combaterea 


buruienilor. 


4.6.3 Metodele fizico-mecanice au la bază utilizarea forței mecanice sau termice. 

Prin folosirea unor maşini şi utilaje speciale sau a uneltelor obişnuite se poate 
distruge mecanic vegetaţia lemnoasă de pe pajişti sau din luncile râurilor. Prin 
această metodă sunt distruse specii ca: Rosa canina, Prunus spinosa, Crataegus sp., 
Amorpha sp., Salix, Alnus ş.a. 

S-a încercat combaterea buruienilor dintre rândurile plantelor prăşitoare, a 
vetrelor de cuscută din culturile de leguminoase perene după cosiri, a buruienilor din 
plantațiile de pomi, de pe canalele de irigație sau de desecare cu ajutorul unor maşini 
speciale prevăzute cu arzătoare a căror poziție poate fi reglată. Flăcările sunt produse 
cu un amestec de propan şi parafină. Datorită temperaturii ridicate sucurile vegetale 
se încing, fierb şi sparg pereţii celulelor. Astfel circulația substanţelor nutritive de la 
rădăcini spre frunze se întrerupe şi planta piere (Cattabriga, cit. N. Şarpe şi col, 
1976). Din cauza multor inconveniente, printre care şi acela că flăcările dăunează şi 


plantelor de cultură, această metodă nu s-a generalizat în practică. 

4.6.4 Metodele biologice se referă la folosirea organismelor vii pentru combaterea 
buruienilor, aceste metode fiind considerate ca foarte economice. 

Folosirea acestor metode presupune însă studii temeinice asupra biologiei 
organismului viu folosit în combatere, asupra menţinerii vitalității sale, asupra 
arealului său de acțiune momentan şi de perspectivă cât şi a consecinţelor 
determinate. Acest lucru este absolut necesar, deoarece lupta biologică odată 
declarată nu poate fi nici oprită la dorință şi nici circumscrisă la o anumită arie. 

În lupta biologică se utilizează diferiți agenţi patogeni ca virusuri, bacterii, 
ciuperci precum şi insecte, peşti, melci, etc. 

Până în prezent cele mai bune rezultate s-au obţinut în combaterea buruienilor 
acvatice. N. Şarpe şi col. (1976) citează în acest sens cercetările întreprinse de Yeo şi 
Pischer (1970). Astfel, în canalele de irigație sau heleştee, în combaterea speciei 
Meriophyllum spicatum se folosesc diferiţi fungi şi virusuri. Două specii de 
Fusarium au redus populaţia aceleaşi buruieni în estuarele Iugoslaviei cu 50-100%. 
Buruiana Potamogeton foliosus atacată de alga epifită Oedogonium, dispare din apa 
în curs de câteva zile. Lemna minor elimină, de asemenea, toate algele în mediul în 
care se instalează. Alisma germineum este un concurent păgubitor al plantelor 
submerse din canalele de irigare 

În combaterea buruienilor de baltă un rol important îl au diferitele specii de 
peşti. 

Dintre aceştia se evidențiază în mod deosebit specia aproape “polifagă” 
Ctenopharyugodon idellus (crapul chinezesc). 

Rezultate promițătoare s-au obţinut în combaterea buruienilor din culturile de 
câmp. Aşa de exemplu în S.U.A. şi Canada se poate combate Senecio jacobea prin 
musca semințelor Hylemyia senecialis şi fluturele Tyria jacobaeae, Euphorbia 
cyparissias şi E. wesula se pot distruge cu Chamaesphecia sp. ale căror larve 
perforează rădăcinile buruienilor. Răspândirea lui Cirsium arvense poate fi mult 
limitată prin expansiunea coleopterului Altica calduorum, care consumă frunzele şi 
prin înmulțirea dirijată a speciei Ceutorhynchus litura, ale cărei larve distrug la bază 
tulpinile de pălămidă. 

În literatura de specialitate există de asemenea date din care rezultă că în 
Australia s-a realizat practic distrugerea totată a cactusului (Opuntia sp.) prin 
intermediul lepidopterului Cactoblastis cactorum, iar în vestul S.U.A. s-a limitat 
răspândirea speciei Hypericum perforatum, cu ajutorul câtorva insecte folosite 


succesiv. 

Cu toate rezultatele obţinute, metodele biologice de combatere a buruienilor 
nu au fost generalizate în practică, în special în cultura mare. Printre cauzele care 
determină acest lucru există şi teama justificată că înmulţind o insectă sau o ciupercă, 
care atacă anumite specii de buruieni, să atace şi plantele cultivate după ce buruiana 


preferată a dispărut. 


4.6.5 Metodele chimice de combatere a buruienilor, prin folosirea erbicidelor, 
reprezintă o revoluție în tehnologia de cultivare a plantelor. 

Principalele avantaje ale folosirii erbicidelor care au determinat de altfel şi 
extinderea lor pe scară largă sunt: 

- eficacitatea lor asupra buruienilor; 

- în anii şi în zonele cu precipitaţii abundente, aplicarea erbicidelor protejează 
culturile de concurenţa buruienilor, în perioadele critice, când nu se pot utiliza alte 
mijloace de combatere; 

- creează premise favorabile pentru mecanizarea completă a culturilor; 

- se reduce numărul de treceri al tractoarelor şi utilajelor pe teren evitându-se 
tasarea şi formarea bulgărilor; 

- amplifică coeficientul de valorificare de către plantele cultivate a factorilor 
de vegetaţie; 

- eficiență economică mare; 

- degrevarea unei părți a mâinii de lucru din activități mai puțin intensive şi 
canalizarea disponibilului rezultat în alte direcții mai productive şi altele. 

Pe considerentele prezentate mai sus în ţara noastră producţia de erbicide 


precum şi suprafeţele pe care s-au aplicat acestea au crescut an de an. 


4.6.5.1 Clasificarea erbicidelor 

Deoarece în ultimul timp sortimentul de erbicide s-a lărgit foarte mult s-a 
resimţit nevoia să se facă o clasificare a lor. N. Șarpe şi col. (1976, 1981) 
sistematizând clasificările făcute de numeroşi cercetători arată că erbicidele se pot 
clasifica după mai multe criterii şi anume: 

După spectrul de acţiune: 

a. erbicide cu acțiune totală; acestea distrug toate plantele de pe suprafața 
tratată şi din această cauză ele se aplică pe locuri necultivate (căi ferate, marginea 
şoselelor, curţi, etc.). Aceste erbicide sunt cele pe bază de: Paraquat, Diquat, 


Glyphosat, etc. 

b. erbicide selective, care distrug numai unele plante şi din această cauză se 
aplică în culturi agricole. Erbicidele selective se împart în erbicide antigramineice 
(toluidine, carbamaţi, tiocarbamaţi etc.) şi erbicide active față de dicotiledonate (2,4 
D şi compuşii înrudiţi, aminotriazine etc.). 

După epoca de administrare: 

a. erbicide care se aplică înainte de semănat (pre plant incorporated), cum 
sunt cele pe bază de: Benefin, Butilate, EPTC, Molinat, Trifluralin, Atrazin etc. 

b. erbicide care se aplică în perioada dintre semănat şi răsărire (pre- 
emergence). În această grupă intră erbicidele pe bază de Prometrin, Linuron, 
Monolinuron, Terbutryn etc.; 

c. erbicide care se aplică după răsărire (post-emergence) cum sunt cele pe 
bază de 2,4 D, MCPA, Barban, Dicamba, Bromoxynil, etc. 

După modul de acţiune: 

a. erbicide de contact, care se aplică prin stropiri pe plantă şi acționează în 
principal numai asupra locurilor atinse de erbicid; eficienţa lor este puțin influenţată 
de condițiile meteorologice, iar acțiunea asupra buruienilor este foarte rapidă; cele 
mai frecvent folosite sunt erbicidele pe bază de: Dinosebacetat, Bentazon, 
Bromophenoxim, etc. 

b. erbicide sistemice care se absorb în plante prin rădăcini sau prin frunze, 
circulă în sistemele conducătoare (sunt translocate) şi acționează asupra diferitelor 
organe vegetative; eficienţa lor depinde foarte mult de condiţiile meteorologice şi 
acţiunea asupra buruienilor este mai lentă decât la erbicidele de contact. În funcţie de 
locul pe unde pătrund în plantă se grupează în: 

- erbicide care se absorb prin frunze (2,4 D, MCPA, Dicamba, Flurenol, etc.); 

- erbicide care se absorb prin frunze şi prin rădăcini (Atrazin, Prometryn, 
Linuron, Monolinuron, Terbutryn, etc.); 

- erbicide care se absorb în exclusivitate prin rădăcini (Trifluralin, Butylate, 
Cycloate, Benefin, Nitralin, Simazin, EPTC, etc); 

- erbicide care se absorb prin hipocotil, coleoptil şi radicele (Alachlor, 
Metolachlor, Ethofumesate etc.). 

După procesele metabolice pe care le blochează pentru a cauza moartea 
plantei: 

a. erbicide care inhibă respiraţia (erbicide pe bază de DNOC, Dinoseb, 


Bromoxinil, etc). 

b. erbicide cu acțiune similară hormonilor vegetali (2,4 D şi compuşii 
înrudiți); 

c. erbicide care inhibă fotosinteza şi producerea clorofilei (Atrazin, Simazin, 
Terbutryn, Prometryn, Terbacil, Bentazol etc.); 

d. erbicide care inhibă germinaţia (Benefin, Trifluralin, Nitralin, Butylate, 
EPTC etc). 

Din punct de vedere fizic, erbicidele se pot prezenta ca: 

a. soluţii, amestecuri moleculare de substanțe, în stare lichidă şi care nu pot fi 
separate prin mijloace fizice (de pildă prin centrifugare). Din această grupă fac parte 
erbicidele: Amiben, Basagran, Gramoxone, Reglone, etc. 

b. emulsii, amestecuri de lichide la nivel superior celui molecular şi care se 
pot separa prin mijloace fizice, cum sunt de exemplu erbicidele: Eradicane, Lasso, 
Eptam, Sutan, Betanal, Brominal, etc. 

c. pulberi muiabile, care prin amestec cu apa dau suspensii (amestecuri 
solid-lichid, la nivel supramolecular), cum sunt erbicidele pe bază de Nitralin, 
Oryzalin, Diclorbenil, Monuron, Linuron, Atrazin, Cyanazin etc. 

d. granule, care se aplică direct, fără apă, ca de exemplu erbicidele: Walop G 


pe bază de Propachlor, Ordram G pe bază de Molinat etc. 


4.6.5.2 Absorbţia erbicidelor şi translocarea lor în plante. 


Erbicidele ajung în plantă pe două căi principale: prin toată suprafaţa lor 
aeriană şi prin organele subterane. Pentru erbicidele care se aplică postemergent ne 
interesează absorbția foliară, iar pentru cele care se aplică preemergent, absorbția 
radiculară. 

Reţinerea şi absorbția erbicidelor pe cale foliară este diferențiată în funcţie de 
mărimea suprafeţei foliare, de prezența sau absenţa perilor sau a unui strat de ceară 
pe frunze precum şi de gradul de dezvoltare a cuticulei. Aşa de exemplu, buruienile 
cu frunza lată sunt în general mai sensibile la erbicidele de contact şi sistemice, decât 
gramineele, iar când frunzele sunt prevăzute cu perişori, erbicidul nu vine în contact 
cu suprafaţa frunzei, ci numai cu vârful perişorilor, ceea ce face ca suprafața de 
absorbție să fie micşorată. Stratul de ceară, care acoperă frunzele la unele specii de 
plante micşorează suprafaţa de aderenţă a picăturilor de apă ce conţin erbicid. La 
unele plante cuticula este dezvoltată, formată din substanţe impermeabile la apă. În 


astfel de situații se vor folosi erbicide solubile în solvenţi organici (exemplu: esterii 

2,4 D). La alte plante, pereţii celulari sunt formaţi din celuloză şi pectine (substanţe 
amorfe şi puternic hidrofile), caz în care se preferă erbicidele solubile în apă 
(exemplu, sarea DMA, sarea de sodiu a 2,4 D). 

Un rol important în pătrunderea erbicidelor în plante îl au stomatele dacă 
tratamentul se face când acestea sunt deschise. 

Cunoaşterea factorilor care influențează reținerea şi absorbția erbicidelor pe 
cale foliară, dă posibilitatea specialiştilor să aleagă erbicidele cele mai adecvate şi 
momentul cel mai potrivit de aplicare, asigurându-se în felul acesta succesul 
tratamentului. Absorbția radiculară a erbicidelor este mai rapidă (ureice, triazine) sau 
mai lentă (aminotriazol, dalapon) (N. Şarpe şi col.1976). Absorbţia poate fi pasivă 
(odată cu apa) sau activă, planta consumând energie pentru a absorbi toxicul (2,4 D). 

Unele erbicide, aşa cum sunt de exemplu triazinele, sunt absorbite prin 
rădăcini atât de buruieni cât şi de plantele cultivate (porumb, sorg). În timp ce 
buruienile sunt intoxicate (distruse) plantele de cultură amintite, descompun aceste 
erbicide şi în acelaşi timp datorită absorbției unor cantități mari din aceste erbicide 
fac să se reducă şi efectul lor remanent. 

Efectul erbicidelor aplicate în sol este influențat evident de precipitaţiile 
căzute. Astfel, triazinele de exemplu, au un efect puternic numai când cad precipitații 
suficiente, iar în cazul prometrinului, dacă precipitațiile depăşesc o anumită cantitate, 
poate deveni fitotoxic şi pentru plantele de cultură. 

De asemenea, efectul erbicidului depinde de condițiile de vegetaţie create 
pentru dezvoltarea plantelor. Astfel, plantele de cultură mai slab dezvoltate sunt mai 
sensibile la efectul toxic al erbicidelor. 

Erbicidele odată ajunse în plante, pătrund în sistemul circulator al acestora. În 
mod obişnuit erbicidele absorbite prin frunze circulă (sunt translocate) spre rădăcină 
odată cu seva elaborată de acestea adică prin vasele lberiene (prin floem); erbicidele 
care se absorb prin rădăcină (exemplu triazinele) circulă odată cu apa încărcată cu 
ioni minerali spre frunze, prin vasele lemnoase (prin xilem). Sunt însă şi unele 
erbicide, ca: aminotriazolul, hidrazida maleică etc., care circulă cu mare uşurinţă în 
plantă în ambele sensuri. 

Cât priveşte erbicidele de contact, acestea au o translocare foarte limitată. Aşa 
de exemplu erbicidele Gramoxone şi Reglone, distrug în mod obişnuit țesuturile 


verzi numai în locul unde intră în contact cu acestea. 

4.6.5.3 Modul de acţiune al erbicidelor asupra plantelor 

Pentru stabilirea erbicidului, a dozei, epocii precum şi a metodei de tratare 
este necesar să cunoaştem mecanismele prin care erbicidele provoacă oprirea 
creşterii sau chiar moartea plantelor. În acest scop se prezintă în continuare efectele 
pe care principalele categorii de erbicide le produc asupra plantelor. 

a. Erbicidele cu acțiune hormonală. Modul de acțiune al acestor erbicide 
este asemănător fitohormonilor naturali şi în funcție de doza aplicată provoacă sau 
opresc creşterea plantelor. 

Aceste erbicide provoacă apariția de anomalii morfologice, de calusuri şi 
tumori care rup scoarța plantei dezechilibrându-i balanţa hidrică şi oferind căi de 
acces paraziţilor. Aceste modificări anatomice şi histologice la plantele sensibile se 
datoresc închiderii vaselor lberiene împiedicându-se în felul acesta circulația sevei 
de la frunze spre celelalte organe ale plantei. 

Ca reprezentanți tipici ai acestei grupe cităm derivații acidului fenoxiacetic, 
2,4 D, care în ţara noastră se produce sub denumirea de Diclorodon sodic (sarea de 
sodiu a acidului 2,4 D), DMA (sarea de amine a acidului 2,4 D), MCPA (cu mai 
multe denumiri comerciale: Dicotex, Raphone, Methoxone, Agroxone etc.), 2,4,5 —T 
etc. 

Cu efecte similare erbicidelor hormonale sunt şi derivații flurenolului 
(morfactinele), derivați benzoici (cloramben, dicamba) acizii alifatici halogenaţi şi 
picloramul. 

b. Erbicide care inhibă fotosinteza (ureice, triazine, diazine, etc.) 

Aceste erbicide ajunse în corpul plantelor sensibile fiziologic, provoacă un 
dezechilibru al metabolismului producând perturbări în procesul de fotosinteză. Se 
cunoaşte că reducerea CO; în corpul plantei se realizează de către atomii de hidrogen 
care rezultă în urma descompunerii apei de către lumina solară. Descompunerea 
(fotoliza) apei este reacția cheie în procesul de fotosinteză şi acest proces este 
denumit “reacția Hill”. Ori, aceste erbicide împiedică oxidarea manganului bivalent 
la mangan trivalent, proces indispensabil fotolizei apei. 

S-a observat că triazinele inhibă şi unele ţesuturi lipsite de clorofilă, 
indiferent de prezenţa sau absenţa luminii. Printre aceste efecte fitotoxice cel mai 
bine cunoscut este efectul asupra rădăcinii buruienilor. 

Efectul erbicidelor care inhibă fotosinteza depinde de nivelul activității 


hormonale a plantelor. Plantele mari producătoare de fitohormoni (porumbul, sorgul) 

sunt rezistente la acțiunea acestora întrucât le inactivează metabolic, în timp ce 
plantele care produc cantități mici de fitohormoni sunt sensibile. 

c. Erbicide care inhibă germinaţia (carbamaţi, acilanilide, fenoli 
substituiţi, toluidine etc.). Din acest grup carbamaţii şi acilanilidele au şi acțiune de 
inhibitori de fotosinteză (N. Șarpe şi col., 1976). Dar acţiunea predominantă a lor 
este însă inhibarea germinaţiei şi a diviziunii mitotice. Deoarece ele blochează 
diviziunile au acțiune tipic antagonistă față de erbicidele din prima grupă, fapt pentru 
care orice fel de asociere cu erbicidele hormonale este contraindicată. Spectrul de 


acțiune pentru aceste erbicide este în special antigramineic. 


4.6.5.4 Selectivitatea erbicidelor şi cauzele care o determină 


Ținând cont de cauzele care o determină, selectivitatea erbicidelor a fost 
clasificată în mai multe tipuri (Wurgler W., cit. de Gh. Anghel şi col. 1972). 

a. Selectivitatea chimică, întâlnită în literatura de specialitate şi sub numele 
de selectivitate biochimică şi selectivitate fiziologică. Aceasta este tipul de 
selectivitate adevărat deoarece diferențierea efectului erbicidelor se datoreşte unor 
procese fiziologice şi biochimice specifice anumitor plante. Astfel, procesele cu care 
s-a tratat pot fi metabolizate de către plantele de cultură rezistente - în substanțe 
inactive sau de către unele buruieni - în substanţe fitotoxice. Pentru primul caz, 
exemplu tipic îl reprezintă selectivitatea unor erbicide triazinice față de porumb. 
Porumbul, spre deosebire de multe buruieni transformă atrazinul într-o 
hidroxitriazină, substanță care nu mai este fitotoxică. Pentru al doilea caz se 
menționează selectivitatea față de leguminoase a produselor fenoxibutirice. Aceste 
produse nu posedă proprietăți erbicide dar, odată ajunse în plante pot fi uşor 
degradate prin acțiunea fB-oxidazelor în produse fitotoxice cunoscute pentru 
fitotoxicitatea lor. Enzimele amintite lipsind la culturile leguminoase, metabolizarea 
nu poate avea loc astfel că aceste culturi nu sunt afectate. Dimpotrivă buruienile 
conţin de regulă fermenţi necesari şi ca urmare sunt distruse în urma tratamentului. 

b. Selectivitatea fizică este cauzată de poziția, forma şi mărimea suprafeţei 
frunzelor plantei cultivate şi a buruienilor. Aşa de exemplu în cazul tratării cerealelor 
păioase cu produse din grupa fenolilor substituiți (DNOC, DNBF), acestea nu le rețin 
pe frunzele lor, din cauza tensiunii superficiale ridicate a soluţiei, picăturile 


scurgându-se jos. In schimb pe frunzele late, adesea întinse sub formă de rozetă ale 

buruienilor dicotiledonate, picăturile lichidului aplicat se adună, staționează pe limb 
şi produc necrozarea acestuia. 

c. Selectivitatea fizico-chimică este oarecum specifică tratamentelor făcute 
cu unele fracțiuni petroliere la culturile din familia Umbelferae. Sub aspect fizic 
efectul diferit se datoreşte deosebirilor dintre morfologia frunzelor, iar sub aspect 
chimic, prezenței la plantele umbelifere a uleiurilor eterice care împiedică 
pătrunderea produsului petrolier în interiorul celulelor. În schimb la buruienile din 
alte familii, uleiurile eterice lipsind, fracțiunea petrolieră pătrunde uşor în interiorul 
celulelor şi planta este distrusă. 

d. Selectivitatea anatomică se datoreşte structurii anatomice mai favorabile 
(sub aspectul rezistenţei) pe care o au suprafața frunzelor la unele plante de cultură 
față de cea a frunzelor de buruieni. Un exemplu tipic îl prezintă mazărea la care 
prezenţa pe frunze a unui strat de ceară diminuează sensibil pătrunderea erbicidelor. 

e. Selectivitatea localizată (de poziţie), care este cauzată de poziţia diferită a 
rădăcinilor plantelor în raport cu stratul ce conţine erbicid. Acest tip de selectivitate îl 
întâlnim de exemplu în cazul erbicidului Prometrin aplicat la floarea-soarelui şi alte 
culturi. Floarea-soarelui se însămânțează normal la 6-7 cm, iar erbicidul se 
administrează concomitent cu semănatul pe suprafața solului. Selectivitatea se 
datoreşte în cazul acesta stratului de pământ ce se înterpune între erbicid şi seminţele 
plantei de cultură. Buruienile însă care răsar de la adâncime mică (în zona de 
concentrație maximă a erbicidului) absorb uşor produsul chimic şi pier. Pentru 
reuşita tratamentului este necesar ca textura solului să nu fie nisipoasă, iar după 
tratament să nu cadă precipitații abundente care ar determina antrenarea erbicidului 
până la seminţele plantei de cultură. 

f. Selectivitatea periodică, se referă la faptul că plantele de cultură sunt 
sensibile la erbicide în anumite faze ale dezvoltării şi rezistente în altele. Aşa de 
exemplu, la cerealele păioase erbicidele hormonale se pot aplica numai în intervalul 
dintre înfrățirea deplină şi mijlocul fazei de împăiere. De asemenea, erbicidul 
Pyramin se poate aplica la sfeclă numai de la semănat până la răsărire şi apoi din 


nou, după ce primele două frunze tipice au mărimea unui bob de mazăre. 


4.6.5.5 Erbicidele în sol (volatilizarea, levigarea şi adsorbţia) 


a. Volatilizarea erbicidelor din sol. Unele erbicide, aşa cum sunt cele din 


grupa toluidinelor, au proprietatea de a se volatiliza foarte uşor. Volatilizarea lor are 

loc atât în sol cât şi în afara solului. Prin volatilizarea lor în sol aceste erbicide 
acționează asupra seminţelor de buruieni în special ca înhibitori ai germinaţiei. În 
cazul când volatilizarea erbicidelor are loc în afara solului (proces nedorit) are loc o 
reducere a eficacităţii tratamentului şi o creştere a poluării atmosferei. Odată cu 
ploile care survin ulterior erbicide revin pe sol şi pot distruge culturile sensibile. 

Efectul acestor erbicide depinde de măsura în care se poate opri volatilizarea 
lor în afara solului. În acest scop erbicidele se încorporează imediat în sol unde se 
fixează pe suprafața agregatelor argilo-humice. 

Odată încorporate în sol erbicidele volatile acționează mai mult sau mai puțin 
intens, pe o perioadă mai scurtă sau mai îndelungată de timp, în funcție de o serie de 
factori. Aşa de exemplu, adâncimea de încorporare poate influenţa asupra remanenţei 
în sol a acestor erbicide. Când trifluralinul se încorporează la o adâncime mai mare 
de 5 cm, acesta persistă mai mult de 6 luni. N. Şarpe şi col. (1976) citează date din 
literatura de specialitate când uneori chiar o doză de 2,2 kg/ha trifluralin a avut o 
remanenţă de peste 2 ani, reducând recolta de ovăz. 

Efectul erbicidelor volatile este influenţat şi de gradul de tasare a solului. În 
solurile mai tasate, datorită creşterii masei de sol, precum şi datorită creşterii mai 
rapide a tensiunii de vapori în spaţiile mici, volatilizarea este mai slabă. Prin urmare, 
de remanenţă şi deci riscul de fitotoxicitate asupra culturilor următoare. 

În solurile umede erbicidele se fixează mai slab şi ca atare se volatilizează 
mai repede. 

Un alt factor care influențează volatilizarea erbicidelor îl constituie 
temperatura. Din această cauză, cu cât solul este mai cald şi mai umed cu atât 
erbicidele trebuie încorporate în sol mai repede. 

b. Levigarea erbicidelor. Prin levigarea erbicidelor se realizează o scădere a 
reziduurilor din sol, dar în acelaşi timp ele pot ajunge în apele freatice şi de suprafață 
poluându-le. Din această cauză levigarea erbicidelor constituie adesea un fenomen 
negativ. 

Se citează date din literatura de specialitate (N. Şarpe şi col., 1976) când în 
urma antrenării erbicidului 2,4 D în apa freatică într-o regiune a S.U.A. apa potabilă 
a căpătat un gust neplăcut care s-a menținut timp de 4-5 ani. 

În condiţii de irigare, levigarea este şi mai periculoasă deoarece pe lângă 


fauna şi flora acvatică pot fi afectate şi diferite culturi sensibile. 

Levigarea depinde însă, şi de solubilitatea erbicidelor. Majoritatea erbicidelor 
au o solubilitate foarte redusă fapt pentru care în mod obişnuit rămân concentrate în 
primii 5-10 cm de la suprafață. Totuşi în cazul acestor erbicide, aşa cum sunt 
triazinele, dacă se aplică în doze mari şi repetat în timp de mai mulți ani, pot fi 
levigate până la adâncimea de 30-70 cm. În acest caz cantitatea de erbicid antrenată 
în profunzime este direct proporțională cu conţinutul solului în humus. 

Levigarea erbicidelor poate avea efecte foarte nefavorabile asupra plantelor 
de cultură în special la erbicidele care posedă o selectivitate de poziţie (exemplu 
prometrinului aplicat la floarea soarelui). 

c. Adsorbţia erbicidelor. Adsorbţia erbicidelor la suprafaţa particulelor de 
sol constituie unul din factorii principali care determină doza mai mare sau mai mică 
ce trebuie aplicată pe sol. Acest fenomen este în totalitate negativ deoarece se ştie că 
distrugerea buruienilor nu depinde de cantitatea de erbicid aplicată pe sol ci de ceea 
ce rămâne liber în soluţia solului, după ce o parte se adsoarbe. 

Dar, ca şi cationii minerali, erbicidele pot intra la un moment dat în reacții de 
schimb, favorizate de o multitudine de factori, putând provoca fenomene fitotoxice 
chiar la câțiva ani de la tratarea cu astfel de substanţe. 

Adsorbţia erbicidelor de către sol este caracteristică, într-o măsură mai mare 
sau mai mică, pentru toate produsele cu caracter bazic, intensitatea de adsorbție fiind 
determinată de pH, temperatută, structură, umiditate, capacitate de schimb cationic, 
natura mineralogică şi gradul de saturare cu diferiți cationi ai argilelor din sol precum 
şi de conţinutul solului în humus. 

Astfel, pe măsură ce creşte temperatura ca şi în cazul creşterii umidității, 
creşte şi cantitatea de erbicid care se solubilizează, împiedicându-se astfel adsorbția 
acestora. Solurile fără structură, tasate, au capacități superioare de adsorbție. De 
asemenea, capacitatea de schimb cationic se corelează foarte adesea cu capacitatea 
solului de a fixa erbicidele. 

Dar, dintre toți factorii amintiţi, humusul joacă rolul principal în adsorbția 
erbicidelor, în sensul că adsorbţia este direct corelată cu conţinutul solului în humus. 
În acest caz, orice măsură care duce la creşterea procentului de humus, măreşte 
fixarea erbicidelor pe sol şi le reduce eficacitatea. Din această cauză, la stabilirea 
dozelor de erbicid este absolut necesar să se ţină cont de procentul de humus în sol, 


tratamentele făcându-se diferențiat. 

4.6.5.6 Influenţa erbicidelor asupra calităţii recoltei 


Influenţa erbicidelor asupra recoltei precum şi modificările produse de 
acestea au constituit şi constituie o preocupare pentru majoritatea cercetătorilor. 

În primul rând a fost pus în evidență faptul că erbicidele care produc stimulări 
ale plantelor (erbicide hormonale, acizi alifatici halogenaţi, dicamba, diazine ureice, 
triazine, etc.) influențează în mod pozitiv sinteza proteinelor reducând în acelaşi timp 
cantitățile de zaharuri şi alte substanţe energetice. 

Cât priveşte inhibitorii de germinație aceştia au un efect contrar comparativ 
cu erbicidele care produc stimulări ale plantelor. 

În tabelul 9 se prezintă influenţa erbicidului 2,4 D aplicat singur sau 
concomitent cu administrarea de îngrăşăminte, asupra conținutului de proteină din 
grâu (după Gheorghiadir şi Seifulina, 1974, cit. de N. Şarpe şi col., 1976). 

Tabelul 9 


Efectul erbicidului 2,4 D şi al îngrăşării asupra conținutului de proteină din 
grâu 


13,7 — 13,8 


2,4 D + acid boric 14,3 — 14,7 


Din aceste date se observă că proteina înregistrează creşteri însemnate în 


cadrul îngrăşării concomitente cu azot, bor şi iod. De asemenea s-a constatat că 
proteina vegetală suferă profunde modificări calitative, reprezentate de schimbarea 
raporturilor între aminoacizi, mărimea sticlozităţii boabelor precum şi ameliorarea 
calității de panificație. 

Erbicidele din grupa 2,4 D modifică şi conţinutul plantelor în vitamine din 
grupa B şi C. 

Cercetările din ţara noastră, printre care şi cele întreprinse de Aurica 
Caramete (1975), relevă faptul că substituienții ureici reduc cantitatea de zaharuri din 
plante stimulând în schimb metabolismul azotului inclusiv metabolismul proteic şi al 
acizilor nucleici. 

N. Șarpe şi col. (1976) citează concluziile la care au ajuns numeroşi 


cercetători privind efectul triazinelor asupra calităţii plantelor. Astfel, s-a constatat că 

triazinele stimulează absorbția radiculară a numeroase elemente, inhibă sinteza 
zaharurilor şi în acelaşi timp produc modificări importante în metabolismul azotului. 
Este stimulată absorbția azotului nitric, ceea ce duce la creşterea conţinutului 
plantelor în nitrați, uneori peste limita toxică pentru animale. Triazinele nu 
stimulează absorbția azotului amoniacal. 

După Striban şi Vlăduţiu (1972) (cit. N. Șarpe şi col., 1976), triazinele 
stimulează sinteza clorofilei în plantele rezistente şi o înhibă în cele sensibile. 

N. Şarpe şi col. (1976) citează şi efectul altor erbicide asupra calităţii recoltei. 
Astfel, Diclorbenilul măreşte conţinutul fructelor în vitamina C şi le îmbunătăţeşte 
gustul. Nitralinul măreşte conţinutul în fosfor al boabelor de fasole. Nitralinul şi 
trifluralinul modifică şi conținutul plantelor în zaharuri, carotenoizi, vitamina C. 

Marea majoritate a cercetărilor demonstrează că prin folosirea judicioasă a 
erbicidelor, atât sub aspectul dozei cât şi în ceea ce priveşte cultura pentru care sunt 
recomandate, se realizează o creştere nu numai cantitativă, dar şi calitativă a 


producției. 


4.6.5.7 Metode de aplicare a erbicidelor 


Pe lângă cunoaşterea mecanismului de acțiune al fiecărui erbicid, a 
selectivităţii lui față de plantele cultivate, a spectrului de combatere al buruienilor, în 
tehnologia utilizării erbicidelor metodele de aplicare a acestora au un rol deosebit de 
important. Prin alegerea celei mai potrivite metode de aplicare se realizează o 
eficacitate mare a erbicidului asupra buruienilor şi în acelaşi timp se înlătură 
eventualele efecte negative asupra culturilor. 

În funcţie de mecanismul de acţiune al erbicidelor se disting două metode 
principale de aplicare a erbicidelor: 

a) aplicarea pe sol înainte de semănatul sau răsăritul culturilor; 

b) aplicarea în cursul perioadei de vegetaţie, adică după răsăritul culturii. 

Prima metodă de aplicare (pe sol), are un caracter preventiv şi este specifică 
erbicidelor reziduale, cum sunt cele pe bază de atrazin, metolaclor, simazin, butylat, 
benefin, cycloat, trifluralin etc. 

A doua metodă (aplicarea pe vegetație) are un caracter curativ şi este 
specifică erbicidelor de contact, cu acţiune totală sau selectivă, precum şi erbicidelor 
cu acțiune hormonală,  aminotriazolului,  dinoseb-acetatului,  picloramului, 


morfactinelor etc. 

Unele erbicide se pot administra prin ambele metode, atât pe sol cât şi pe 
vegetație, ca: atrazinul, prometrinul, pyrazonul, şi unii substituienți ureici 
(cloroxuron, diuron, monolinuron etc. 

În cadrul fiecărei metode de aplicare există o serie de variante determinate de: 
perioada din ciclul anual al culturii, lucrarea agrotehnică care precede sau succede 
tratamentul, fazialitatea plantelor cultivate şi a buruienilor, cerinţele erbicidului 
utilizat, corelate îndeosebi cu condițiile pedoclimatice şi nivelul agrotehnicii 
practicate. 

Pentru situația când erbicidele se aplică pe vegetaţie, pătrunderea acestora în 
plantă poate fi favorizată, în funcţie de situaţie cu ajutorul unor substanţe ajutătoare 
ca: muianți, activanţi, sau adezivi. 

Dintre muianţi amintim: petrolul în concentrație de 0,25-0,50%, polietilen 
glicocolii, uleiurile minerale emulsionabile etc. Aceste substanțe determină 
micşorarea tensiunii superficiale favorizând formarea unei pelicule continue pe 
suprafața frunzei. 

Printre activanţi cităm: sulfatul de amoniu, clorura de sodiu sau potasiu, ureea 
etc., substanțe care modifică permeabilitatea cuticulei şi amplifică sensibilitatea 
buruienilor. 

Pentru plantele ce au pe frunze un strat ceros sau perişori, în vederea 
aderenţei mai bune a soluției se folosesc anumite substanțe adezive cum ar fi: 
polimerii solubili în apă, a unor uleiuri, diferite îngrăşăminte ş.a. 

Eficacitatea unor erbicide reziduale este dependentă în cea mai mare măsură 
de umiditatea solului. Precipitaţiile căzute după tratament favorizează dispersarea 
erbicidelor reziduale până la adâncimea de germinare a seminţelor de buruieni. După 
N. Șarpe şi col. (1964), pentru condiţiile din ţara noastră, necesarul de apă pentru 
primele 10-20 zile după tratament este de 30-50 mm. În această grupă intră în special 
triazinele. Eficacitatea unor erbicide reziduale ca: butylatul, nitralinul, cycloatul, 
trifluralinul, nu este dependentă de regimul de precipitaţii. 

Spre deosebire de tratamentele ce se aplică pe sol, la tratamentele efectuate pe 
plante este necesar să nu avem precipitaţii nici înainte şi nici după aplicare. După 
aplicare nu trebuie să plouă cel puţin 6-12 ore, timp în care are loc absorbția şi 
translocarea aproape completă a acestor erbicide. Roua căzută după 10-12 ore de la 
tratament influenţează pozitiv acțiunea erbicidelor foliare. 

Eficacitatea metodelor de aplicare a erbicidelor este influențată şi de alte 


elemente climatice cum ar fi: temperatura, lumina, umiditatea relativă a aerului etc. 

Aşa de exemplu, eficacitatea maximă a erbicidelor hormonale sau de contact 
se realizează când procesele fiziologice din plante se desfăşoară intens. Din acestă 
cauză aceste erbicide se aplică atunci când temperatura aerului este de 15-20*C. Dacă 
erbicidul 2,4 D se administrează la o temperatură în jur de 10°C şi în condiţiile unei 
nebulozități accentuate, efectul este redus, iar timpul necesar pentru acțiune este mult 
mai lung. 

Pentru erbicidele volatile sau cele care se descompun uşor în prezenţa luminii 
şi care se aplică pe sol (exemplu: toluidine, tiocarbamaţi, carbamaţi etc.) este 
necesară încorporarea şi omogenizarea intimă cu solul, într-un interval de cel mult 
15-20 minute după administrare, operaţie ce se execută cu ajutorul grapei cu discuri, 
combinatorului sau frezei. În vederea asigurării unei eficacităţi sporite a produselor 
volatile cât şi pentru îmbunătăţirea parametrilor de productivitate şi a economiei de 
carburanţi, este necesar ca administrarea şi încorporarea acestor erbicide să se 
realizeze într-un singur parcurs, prin folosirea de agregate complexe. În astfel de 


condiții administrarea şi încorporarea erbicidelor în sol se face simultan. 


4.6.5.8 Stabilirea dozei de erbicid 


Stabilirea corectă a dozei are implicaţii atât asupra efectului erbicid cât şi 
asupra plantei cultivate. Rezultate negative pot să apară atât în cazul micşorării 
dozelor când nu se realizează efectul scontat şi eficiența combaterii chimice este pusă 
sub semnul întrebării, cât şi în situația măririi dozelor, când este afectată planta 
cultivată sau chiar planta postmergătoare, atunci când se folosesc erbicide cu 
remanență îndelungată. 

Stabilirea dozei se face în funcție de proprietățile erbicidului respectiv, 
metoda de aplicare, gradul de îmburuienare (pe specii şi faze de vegetaţie), faza de 
vegetaţie a plantelor de cultură etc. Pentru erbicidele aplicate la sol se va ţine cont în 
mod deosebit de conţinutul în humus şi argilă deoarece, aşa cum se cunoaşte, o parte 
din erbicid este mobilizată în complexul adsorbtiv al solului. 

De obicei, produsele erbicide se comercializează sub formă de concentrate în 
care substanța activă participă într-un anumit procent, iar dozele recomandate de 
regulă sunt indicate în kg, litri s.a./ha. Specialistul trebuie să calculeze doza de 
produs tehnic (comercial). 

Cantitatea de produs tehnic care trebuie administrată, în cazul când 


tratamentul se face pe toată suprafața (integral), se calculează cu ajutorul formulei: 

_ D.s.a.x100 


s.a. 


Dt. „ în care: 


Dt = doza de preparat tehnic în kg - l/ha; 
D.s.a. = doza recomandată exprimată în substanță activă; 
s.a. = conținutul în substanţă activă a erbicidului în %. 
În situaţia aplicării erbicidelor în benzi sau fâşii pe rândurile de plante, cum 
este cazul la unele culturi prăşitoare sau pe rândurile de pomi, viță de vie, cantitatea 


de erbicid se va stabili după formula: 


în care: 


Dia Dtxl 


Dtı= Doza de produs tehnic în kg — l/ha ce trebuie administrată pe benzi sau fâşii; 
Dt = Doza de produs tehnic în kg - l/ha, calculată pentru aplicare integrală; 
| = Lăţimea fâşiei sau benzii tratate, în cm; 


L = Distanţa între rândurile de plante, în cm. 
4.6.5.9 Prepararea amestecului pentru stropit 


Calitatea tratamentului cu erbicide, depinde în mare măsură de modul de 
preparare şi de aplicare a amestecului dintre erbicid şi apă. Respectarea normelor de 
lucru, preîntâmpină multe neajunsuri, ca de exemplu, depunerea erbicidului pe 
fundul rezervorului, formarea de cocoloaşe, înfundarea duzelor etc., cu toate 
consecinţele negative ale acestora. 

Soluţia este amestecul cu apa al erbicidelor solubile în ea. Erbicidele solubile 
în apă sunt formulate ca soluție apoasă concentrată (exemplu SDMA a acidului 2,4 
D, Icedin, ş.a.) sau sub formă solidă ca de exemplu NaTa ş.a. 

Soluţia este clară, deşi uneori este colorată. Soluţiile se prepară mai uşor 
decât celelalte amestecuri pentru erbicidat. Astfel, erbicidul în doza necesară, se 
poate introduce direct în rezervorul maşinii de stropit. Având în vedere faptul că 
soluţia este un amestec fizic omogen, în timpul tratamentului este necesar numai un 
minimum de agitare deoarece constituienții unui astfel de amestec nu se separă pe 
cale mecanică. 

Emulsia ca noţiune generală, este amestecul dintre două lichide fiecare 
menținându-și identitatea. În cazul erbicidelor, prin emulsie înţelegem amestecul 
dintre apă şi erbicidele formulate sub formă de concentrat emulsionabil. Apa 


îndeplineşte rolul de dispersant, iar erbicidul este dispersat, şi nu dizolvat aşa cum 

este cazul la soluție. Dacă nu se agită, cele două lichide se separă. Pentru a mări 
stabilitatea amestecului pentru stropit, se adaugă erbicidul în procesul de fabricație, 
substanţe dispersante (detergenţi etc.). Cu toate acestea, în timpul aplicării amestecul 
trebuie agitat în permanență pentru a realiza o distribuție uniformă în câmp. 

Regulile principale, specifice, pentru pregătirea unui astfel de amestec sunt 
următoarele: 

- trebuie avut în vedere faptul că multe erbicide din această grupă sunt 
volatile. Pentru a evita pierderile de erbicid, prepararea amestecului se face 
introducând direct erbicidul în rezervorul echipamentului pentru stropit. În cazul în 
care prepararea se face în cisterne sau în instalaţii speciale, se cere ca acestea să fie 
prevăzute cu capace pentru închidere; 

- este necesar ca turnarea erbicidului, să fie direct în rezervorul maşinii, fie în 
cisterne sau instalații, să se facă uniform pe măsura umplerii cu apă; 

- în timpul preparării amestecului şi al executării tratamentului, amestecul se 
agită continuu. 

Suspensia este amestecul format din particule solide, dispersate într-un 
lichid. În cazul nostru, amestecul este format din erbicidele formulate ca pudră 
umectabilă sau ca pastă dispersabilă şi din apă. Apa are rolul de diluant şi ca urmare 
de transport. Dacă amestecul erbicid-apă rămâne în repaus, particulele solide se 
depun. De aceea, în timpul aplicării trebuie agitat continuu. Agitarea trebuie 
supravegheată deoarece dacă este excesivă, se formează multă spumă care îngreuiază 
circulația amestecului prin sistemul de stropit al maşinii. 

Pentru a realiza un amestec omogen, mai întâi se face o maia cu erbicidul 
respectiv astfel: cantitatea de erbicid calculată pentru o anumită suprafață sau pentru 
volumul unui vas cu apă, se amestecă (se frământă) treptat cu puţină apă până se 
obţine o pastă omogenă (un terci) care se lasă câteva ore la muiat. Când se consideră 
că pasta este omogenă, se amestecă cu întreaga cantitate de apă pentru care s-a 
calculat erbicidul respectiv. Dacă erbicidul, fără a face în prealabil maiaua, se 
introduce direct în bazin sau cisternă, unde se află întreaga cantitate de apă, el nu se 
dispersează complet şi rezultă un amestec cu grunzuri (cocoloaşe). 

Amestecul de două erbicide. Pentru a mări spectrul de combatere al 
buruienilor, se practică tot mai mult amestecul de două (uneori trei) erbicide. Adesea 
se aplică împreună un erbicid formulat ca pudră umectabilă (wp) şi altul în formă de 
concentrat emulsionabil, ca de exemplu: Ro-Neet + Venzar sau Treflan + Sencor etc. 


Pentru a obţine un amestec cât mai omogen se prepară mai întâi maiaua cu erbicidul 

formulat ca pudră umectabilă, după modul precizat mai sus. Se introduce în cisternă 
sau în tancul instalaţiei de pregătit amestecul jumătate din cantitatea totală de apă şi 
peste ea se toarnă suspensia (maiaua) de erbicid. Se amestecă pentru uniformizare. În 
continuare, se introduce erbicidul concentrat emulsionabil. Se completează cu restul 
de apă şi se agită continuu. 

Se recomandă ca erbicidul concentrat emulsionabil în prealabil să se 
rostogolească de câteva ori în ambalajul său original, pentru uniformizare şi numai 
după aceea să se scoată cantitatea necesară pentru realizarea amestecului respectiv. 

Amestecul pentru erbicidat de tipul soluțiilor sau emulsiilor este 
corespunzător calitativ, numai în ziua în care a fost preparat iar folosirea amestecului 
sub formă de suspensie se poate amâna cel mult o zi. De aceea prepararea 
amestecurilor pentru erbicidat trebuie corelată cu randamentul de lucru al maşinilor 


şi cu mersul vremii. 


4.6.5.10 Principii şi reguli ce stau la baza elaborării programului de aplicare a 
erbicidelor 

Odată cu apariţia erbicidelor şi utilizarea lor pe scară largă nu trebuie să se 
minimalizeze rolul deosebit pe care îl au în combaterea buruienilor, metodele 
preventive, agrotehnice ş.a. De aceea este necesar să se vorbească despre combaterea 
integrată a buruienilor din cultură, în acest scop recurgându-se la toate măsurile. 

În vederea folosirii cu maximă eficiență a erbicidelor, este necesar să se 
elaboreze un “program” de combatere chimică a buruienilor. Acest lucru este absolut 
necesar întrucât se cunoaşte că nici un erbicid aplicat singur nu rezolvă în mod 
satisfăcător problema combaterii buruienilor dintr-o cultură. 

La elaborarea programului de aplicare al erbicidelor într-o unitate agricolă 
trebuie să se aibă în vedere următoarele principii şi reguli: 

a) Stabilirea tipurilor de asolament şi a rotației culturilor. Nimai după ce s-a 
stabilit ce plante se cultivă, rotația acestora, suprafeţele ce revin fiecărei plante, se 
pot include în program erbicidele necesare. Odată cu acestea este imperios necesară 
înființarea unui registru pentru ţinerea evidenţei aplicării erbicidelor pe sole şi 
culturi. 

b) Identificarea prin cartare a buruienilor predominante pe fiecare solă. 
Cunoscând ponderea principalelor specii de buruieni se poate stabili şi se pot alege 


acele erbicide cu ajutorul cărora se realizează o combatere maximă a buruienilor. 

c) Stabilirea dozelor optime pentru fiecare erbicid în cazul când este aplicat 
singur şi în cazul când este asociat cu alte erbicide. Pentru stabilirea dozelor optime 
şi a rapoartelor dintre erbicide în cazul aplicării asociate, trebuie să se cunoască bine 
recomandările institutelor de cercetări şi ale staţiunilor experimentale. 

d) La alegerea erbicidelor este necesar să se ţină seama şi de baza tehnico- 
materială de care dispune unitatea deoarece unele erbicide se pot aplica atât cu 
aparatură terestră cât şi cu mijloace avio în timp ce alte erbicide (în special cele 
volatile) se pot administra numai cu maşini terestre. 

e) După stabilirea sortimentului de erbicide precum şi a dozelor de aplicare a 
acestora, se va calcula necesarul (în kg sau litri) pentru fiecare erbicid în parte şi se 
va întocmi planul de aprovizionare în funcție de epoca de aplicare a fiecărui erbicid. 
În afara regulilor de bază enunțate mai sus, pentru reuşita tratamentului este necesară 
şi respectarea unor cerinţe tehnice şi anume: păstrarea şi conservarea erbicidelor în 
bune condiţii, pregătirea solului destinat aplicării erbicidelor (mărunțirea şi nivelarea 
terenului), respectarea vitezei de lucru în tot timpul acțiunii de mineralizare a 
erbicidelor precum şi jalonarea corectă a terenului. De asemenea, în zonele cu 
terenuri supuse fenomenelor de eroziune, pe solurile nisipoase, pe cele cu apă 
freatică la adâncime, pe terenurile irigate unde se cultivă mari suprafeţe de cereale şi 
plante tehnice, aplicarea erbicidelor trebuie să se facă cu multă atenţie pentru a 


reduce la maximum efectul poluării. 


4.6.5.11 Măsuri de protecţia muncii ce se impun la executarea tratamentelor cu 
erbicide 
În etapa actuală evoluţia agriculturii nu poate fi concepută fără utilizarea 
largă a produselor chimice. Dintre acestea erbicidele joacă un rol deosebit în 
tehnologiile moderne practicate la majoritatea culturilor. Dar, substanţele folosite ca 
erbicide sunt mai mult sau mai puțin toxice, pentru om şi animalele cu sânge cald. 
După doza letală -DL 50 — (doza la care mor 50% din animalele de experiență) 
acestea se împart în patru categorii: 
a. extrem de toxice, DLso sub 50 mg/kg corp, marcate cu etichetă roşie; 
b. puternic toxice DLsy între 50 şi 200 mg/kg corp, marcate cu etichetă 
verde; 
c. ponderat toxice cu DLso între 200 şi 1000 mg/kg corp, marcate cu etichetă 
albastră; 


d. slab toxice cu DLso peste 1000 mg/kg corp, marcate cu etichetă neagră. 

Majoritatea erbicidelor se încadrează în ultimele două categorii de toxicitate. 
În prevenirea unor fenomene de poluare şi toxicitate este absolut necesar să se 
cunoască modul în care sunt păstrate şi manipulate aceste produse, modul cum sunt 
pregătite amestecate pentru stropit şi de asemenea, măsurile ce trebuiesc respectate la 
aplicarea tratamentelor. 

Principii generale ce trebuiesc respectate la aplicarea erbicidelor. 

Cei ce recomandă şi aplică produsele trebuie să cunoască bine caracteristicile 
fiecărui produs şi mai ales aspectul toxicologic. Orice persoană care va lucra cu 
erbicide este necesar să fie instruită periodic cu regulile de protecția mincii ce trebuie 
respectate; de asemenea, să fie examinate medical la angajare şi periodic pe parcursul 
anului. 

Erbicidele se depozitează în magazii departe de clădiri, adăposturi de 
animale, depozite de furaje sau alimente, surse de apă etc. 

Eliberarea erbicidelor se face numai de către responsabil în baza unui act ce 
se înregistrează. 

Transportul se efectuează astfel încât să se evite spargerea ambalajelor, 
contaminarea produselor alimentare şi contactul cu oamenii. 

Nu se fac tratamente decât cu muncitori instruiți, prevăzuţi cu materialul de 
protecție necesar. 

Înainte de începerea unor lucrări de mare amploare în câmp cu produse care 
au un grad mare de toxicitate se va anunţa populația, unitatea sanitară umană şi 
veterinară cele mai apropiate. 

La depozite şi pe teren trebuie să existe o trusă de prim ajutor, care să 
cuprindă tot ce este necesar pentru întoxicaţii cu pesticide. 

La tratamentele cu erbicide se vor folosi numai maşini omologate. 


Echipamentul de protecție după utilizare se va denociviza. 


Depozitatea păstrarea şi distribuirea erbicidelor. 

Depozitele sunt prevăzute cu cântar propriu care nu mai este folosit şi pentru 
alte produse, cu mărimi de doze pentru lichide şi un pichet de incendiu. 

Magaziile trebuie amplasate la distanțe mai mari de 50 m de locuinţe şi surse 
de apă. 

În vederea asigurării unei păstrări corespunzătoare a produselor lichide, 


acestea se depozitează în încăperi cu temperaturi între 0° şi 25°C. 

Nu este permisă păstrarea erbicidelor împreună cu alimente, furaje, obiecte 
casnice sau alte materiale şi în general păstrarea în poduri sau la etaj. Este bine ca 
aceste depozite să fie marcate cu semne distinctive, indicând prezența de substanţe 
toxice. 

Încălzirea cu sobe a depozitelor de erbicide este interzisă din cauza riscurilor 
de toxicitate şi incendii. 

Erbicidele se livrează în ambalaje închise şi nu se vor distribui în stare 
vărsată. Scoaterea lichidelor din ambalaje mari se va face numai cu pompa cu 
amorsare mecanică. 

Ambalajele care se returnează la fabrică trebuie spălate înainte cu o soluție 
caldă de 3% sodă calcinată, urmată de o spălare cu detergent. Celelalte ambalaje se 
spală de trei ori cu o cantitate de apă de 5-20% din volumul containerului. Cele de 
plastic se ard atunci când este posibil. Ambalajele de sticlă, după spălare se sparg, iar 
cele metalice se turtesc şi se trimit la depozitele de colectare a metalelor. 

Fiecare depozit trebuie să aibă o sursă de apă, săpun, şervet şi farmacie de 
prim ajutor. 

Gunoiul şi resturile ce rezultă din curățirea magaziei se vor îngropa în locuri 
ferite, evitând ca pesticidele să ajungă în apa freatică prin spălare. 

Nu au voie să pătrundă în depozite femeile gravide, copii şi persoanele cu 
afecțiuni pulmonare sau ale ficatului. Distribuirea erbicidelor de către persoanele 
particulare este strict interzisă. 

Transportul erbicidelor, vehiculele trebuie să fie în stare corespunzătoare şi 
să fie mai ales bine încheiate, ca să nu se piardă ambalajele. 

Este interzis transportul apei, alimentelor şi furajelor odată cu cel al 
erbicidelor. 

Dacă se observă scurgeri de produse lichide sau solide se opresc toate 
lucrările de încărcare sau descărcare, se identifică ambalajul deteriorat şi se repară. 

Pregătirea amestecului pentru stropit (erbicidat). În lipsa unor staţii 
speciale de pregătire, se va amenaja în locuri speciale un spaţiu de pregătire a 
amestecului pentru stropit departe de sursa de apă potabilă, de ape curgătoare şi 
împrejmuite cu un şanţ de o cazma adâncime. 

Butoaiele, gălețile, măsurile de dozare, cântarele şi orice alte vase utilizate la 
pregătirea amestecurilor nu trebuie folosite în alte scopuri (adăpatul animalelor sau în 


uz casnic). 

Pe locul unde se prepară amestecurile este interzisă odihna, servirea mesei, 
păstrarea alimentelor sau îmbrăcăminții muncitorilor. 

După terminarea lucrărilor, locul de pregătire se curăță prin răzuirea cu sapa 
şi pământul cu resturi este îngropat. Amestecurile rămase neutilizate se varsă în gropi 
şi se astupă. Substanțele nefolosite se returnează la magazie. 

Aplicarea tratamentelor. 

Este important de subliniat faptul că toate lucrările de protecția plantelor cu 
pesticide trebuie efectuate sub conducerea unui specialist în protecția plantelor, cu 
studii medii sau superioare. 

Din punct de vedere al organizării protecției muncii, conform legislaţiei 
noastre, răspunderea revine conducătorilor unităţii. 

Pentru aplicarea tratamentelor chimice este important să se formeze echipe 
permanente de lucru, compuse din muncitori pregătiți special în acest scop şi care au 
un anumit stagiu de muncă la lucrările de combatere. Aceştia în fiecare an trebuie 
pregătiți prezentându-li-se noile erbicide, modul de utilizare şi mai ales 
caracteristicile toxicologice şi regulile de protecţia muncii. Instruirea specialiştilor şi 
a muncitorilor ce lucrează cu erbicide este obligatorie deoarece ritmul de introducere 
a noilor produse şi volumul tratamentelor cresc de la an la an. 

La lucrările de erbicidare nu trebuie admişi copii şi tineri sub 18 ani, femeile 
gravide sau care alăptează, sau persoanele care au afecțiuni ce nu le permit lucru cu 
substanţe chimice. 

Respectarea regulilor de igienă personală are o importanţă deosebită pentru 
toți cei ce vin în contact cu erbicidele. Este interzis să se mănânce în timpul lucrului, 
să se bea sau să se fumeze. În pauzele pentru servirea mesei se rezervă un loc 
îndepărtat, la circa 150 m în partea dinspre vânt a locurilor unde se lucrează, se 
depozitează sau se pregătesc soluţiile. Masa se ia numai după dezbrăcarea 
echipamentului de protecţie si spălarea cu săpun a feţei şi a mâinilor. 

Unitatea agricolă care efectuează lucrările de combatere este obligată să 
asigure tuturor persoanelor ce lucrează cu erbicide mijloacele individuale de 
protecția muncii. Conducătorul locului de muncă este obligat să urmărească starea de 
sănătate a muncitorilor şi la cea mai mică sesizare din partea celor ce lucrează cu 
erbicide trebuie să-i îndepărteze de la lucru cu erbicide, să asigure primul ajutor şi să 
anunţe medicul. 

Specialiştii în protecția plantelor trebuie să utilizeze numai produse de 


calitate, în ambalaje care au indicații clare privind conţinutul şi natura erbicidelor. In 

cazul când există îndoieli sau nu se cunoaşte produsul exact, trebuie luate probe şi 
trimise la laboratorul de controlul pesticidelor. 

Înainte de începerea lucrărilor de combatere, populaţia din zona adiacentă 
locurilor de tratare este anunțată de momentul aplicării tratamentelor, locul şi 
substanţele ce se folosesc, pentru a se feri copiii, vitele şi stupii de albine, de a ajunge 
în zona tratată. La marginile tarlalelor este bine să se pună anunțuri privind 
efectuarea tratamentelor care se ridică la 3-4 zile după terminarea lor. 

Zonele tratate trebuie marcate cu indicatoare “Teren otrăvit” şi “Păşunatul 
interzis”. Efectuarea lucrărilor agrotehnice pe locurile tratate se pot face la 3 zile 
după stropire sau prăfuire. 

La aplicarea produselor foarte toxice este necesar ca pe lângă echipamentul 
obişnuit de protecție, să fie utilizată masca de gaze, cizmele şi mănuşile. 
Semnalizatorii de la lucrările aeriene vor purta obligatoriu haine de protecție. 

Respectarea întocmai a acestor norme, duce la o utilizare sigură a erbicidelor, 
fără riscuri pentru sănătatea oamenilor şi cu influențe minime asupra mediului 


înconjurător. 


4.6.5.12 Principalele erbicide folosite pentru combaterea buruienilor din 


culturile de câmp 


Folosirea corectă a erbicidelor se bazează pe rezultatele cercetărilor riguroase 
efectuate în cadrul institutelor şi stațiunilor de cercetări agricole precum şi în cadrul 
institutelor de învățământ superior agronomic. 

În continuare se prezintă în tabelul 10 erbicidele cele mai fecvente utilizate 
pentru combaterea buruienilor din principalele culturi. Epoca de administrare a 
acestora este precizată prin prescurtările ppi - înainte de semănat, la pregătirea 
patului germinativ, preem - între semănat şi răsărire şi postem — după răsărire, pe 


vegetaţie. 


80 


Tabelul 10 


Erbicide folosite pentru combaterea buruienilor din culturile de : 


CEREALE PĂIOASE 
Doza de produs 
Perioada 
comercial Buruienile combătute 
Erbicidul aplicării 

kg, l/ha 
SDMA (2,4 D) 1,5-2,5 postem Dicotiledonate 
DICOTEX (MCPA) 2,0 — 4,0 postem Dicotiledonate 
ICEDIN SUPER (2,4D+Dicamba) 1,0 — 1,5 postem Dicotiledonate 
OLTISAN EXTRA (2,4D+Dicamba) 0,8-1,0 postem Dicotiledonate 
STARANE (fluroxipir) 0,8 — 1,0 postem Dicotiledonate 
GLEAN (clorsulfuron) 15-20 postem Dicotiledonate 
ASSERT (imazametabenz) 2,0 postem Apera spica venti, Avena fatua 
PUMA SUPER f i 

0,8 — 1,0 postem Apera spica venti, Avena fatua 
(fenoxapropetil+fenclorazol etil) 
AVADEX (triallat) 5,0 — 6,0 ppi (preem) | Apera spica venti, Avena fatua 
ILLOXAN (diclofopmetil) 2,0 — 2,5 postem Avena fatua 
SUFFIX (benzoylprop etil) 5,0 - 7,0 postem Avena fatua 

OREZ 
ORDRAM (molinat)* 7,0 — 8,0 ppi Monocotiledonate 
DREPAMON (tiocarbacil)“ 5,0 — 6,0 ppi Monocotiledonate 
Monocotiledonate inclusiv 
RONSTAR (oxadiazon) 3,5 — 4,0 postem i | 
Leersia oryzoides 

SATURN (tiobencarb) 8,0 — 10,0 postem Monocotiledonate 
SURCOPUR (propanil) 8,0 — 10,0 postem Monocotiledonate 
STAM (propanil) 14,0 postem Monocotiledonate 
BASAGRAN (bentazon) 3,0 — 4,0 postem Dicotiledonate 
HERBIT (phenothyool) 4,0 postem Dicotiledonate 


Erbicidele Stam, Surcopur, Basagran şi Herbit se aplică după ce în prealabil s-a eliminat apa din parcele. 
Tratamentele se fac când buruienile sunt complet zvântate. După 24-48 ore de la aplicarea erbicidelor pe 


vegetaţie se va introduce apă în parcele. 


PORUMB 
ONEZIN (atrazin) 5,0 — 8,0 ppi Mono şi Dicotiledonate anuale 
PITEZIN (atrazin) 5,0 — 8,5 ppi Mono şi Dicotiledonate anuale 
ERADICANE (EPTC + antidot) 8,0 — 8,0 ppi Mono şi Dicotiledonate anuale 
DIIZOCAB (butilat)* 5,0 — 8,0 ppi Mono şi Dicotiledonate anuale 
LASSO (alaclor) 8,0 — 10,0 ppi Mono şi Dicotiledonate anuale 
ACENIT (acetaclor) 2,5 — 6,0 preem Mono şi Dicotiledonate anuale 
DUAL (metolaclor) 2,0 — 2,5 ppi Mono şi Dicotiledonate anuale 
PRIMEXTRA (metolaclor + atrazin) 4,0 — 6,0 ppi Mono şi Dicotiledonate anuale 

BUTIZIN (butilat + atrazin) 6,0 — 10,0 ppi Mono şi Dicotiledonate anuale 
FRONTIER (dimetenamid) 1,5 — 2,0 preem Mono şi Dicotiledonate anuale 
SDMA (2,4 D) 1,5 — 2,0 postem Dicotiledonate anuale şi perene 
ICEDIN (2,4 D + dicamba) 1,0 postem Dicotiledonate anuale şi perene 
OLTISAN EXTRA (2,4 D + dicamba) 1,0-1,5 postem Dicotiledonate anuale şi perene 
Monocotiledonate inclusiv Sorghum 
MISTRAL (nicosulfuron) 1,0 — 1,5 postem AN f 
halepense din rizomi 
5 Monocotiledonate inclusiv Sorghum 
TELL (primisulfuron) 40 g postem A 
halepense din rizomi 
i Monocotiledonate inclusiv Sorghum 
TITUS (rimsulfuron) 40 — 60 g postem a | 
halepense din rizomi 
SOIA 
TRIFLUREX (trifluralin) 3,5 — 5,0 ppi Monocotiledonate anuale 
A Monocotiledonate şi unele 
MECLORAN (alaclor) 8,0 — 10,0 ppi 
dicotiledonate anuale 
i Monocotiledonate şi unele 
DUAL (metolaclor) 4,0 — 6,0 ppi Piy, 
dicotiledonate anuale 
SENCOR (metirbuzin) 0,2 — 0,3 asociat ppi Mono şi Dicotiledonate anuale 
Dicotiledonate şi unele 
PIVOT (imazetapir) 0,5 — 0,75 postem Ă 
monocotiledonate 
BASAGRAN (bentazon) 0,5 — 3,0 postem Dicotiledonate 
FLEX (fomesafen) 1,0 — 1,5 postem Dicotiledonate 
Monocotiledonate anuale şi perene 
TARGA SUPER (quizalofopetil) 2,0 — 3,0 postem inclusiv Sorghum halepense din 
rizomi 
Monocotiledonate anuale şi perene 
GALANT SUPER (haloxifop-R-metil) 1,0-1,5 postem inclusiv Sorghum halepense din 
rizomi 
Monocotiledonate anuale şi perene 
FUSILADE SUPER (fluazifop-p-butil) 2,0 — 3,0 postem inclusiv Sorghum halepense din 
rizomi 
Monocotiledonate anuale şi perene 
FOCUS ULTRA (cicloxidim) 2,5 — 3,0 postem inclusiv Sorghum halepense din 
rizomi 
FASOLE 
TRIFLUREX (trifluralin)* 3,5 — 5,0 ppi Monocotiledonate anuale 
ERADICANE (EPTC) 6,0 —8,0 ppi Mono şi unele dicotiledonate 
EPTAM (EPTC) 6,0 — 8,0 ppi Mono şi unele dicotiledonate 
LASSO (alaclor) 6,0 — 9,0 ppi Mono şi unele dicotiledonate 
FLEX (fomesafen) 1,0 — 1,5 postem Dicotiledonate anuale 
PIVOT (imazetapyr) 0,5 — 0,75 postem Dicotiledonate şi unele 

monocotiledonate 


BASAGRAN (bentazon) 2,0 — 4,0 postem Dicotiledonate 
Pentru combaterea speciei Sorghum halepense din rizomi se folosesc aceleaşi erbicide indicate pentru cultura 
de soia. 
MAZĂRE 
TRIFUREX (Trifluralin)x 2,5 - 3,5 ppi Monocotiledonate anuale 
GESAGARD (prometrin) 3,0 — 5,0 preem Mono şi dicotiledonate anuale 
DUAL (metolaclor) 3,0 — 5,0 ppi Mono şi unele dicotiledonate anuale 
PIVOT (imazetapyr) 0,5 - 0,75 postem Ai i ct 
monocotiledonate 
DICOTEX (MCPA) 1,5 —2,0 postem Dicotiledonate 
i Co aan 0.8-1.0 citati ii il i iezi stă şi din 
rizomi 
BASAGRAN (bentazon) 2,0 — 3,0 Dicotiledonate 
FLOAREA SOARELUI 
TRIFLUREX (trifluralin)* 3,5 — 5,0 ppi Monocotiledonate anuale 
ERADICANE (EPTC + antidot)” 5,0 — 8,0 ppi Mono şi unele dicotiledonate 
DIIZOCAB (butilat) 6,0 — 10,0 ppi Mono şi unele dicotiledonate 
GOAL (oxyfluorfen) 1,0 preem Mono şi unele dicotiledonate 
MECLORAN (alaclor) 6,0 — 10,0 ppi/preem Mono şi unele dicotiledonate 
GESAGARD (prometrin) 3,0 — 4,0 preem Mono şi dicotiledonate 
RELAY (acetaclor) 1,7 — 2,2 preem Mono şi dicotiledonate 
STOMP (pendimetalin) 4,0 ppi/peem Mono şi unele dicotiledonate 
RAFT (oxadiargil) 1,0 — 2,5 postem Dicotiledonate anuale 
ASSERT (imazametabenz) 1,0-1,5 postem Dicotiledonate anuale 


Pentru combaterea speciei Sorghum halepense din rizomi şi a altor monocotiledonate se folosesc aceleaşi 


erbicide indicate pentru cultura de soia. 


IN PENTRU ULEI ȘI FIBRĂ 

BALAN (benfluralin)* 4,0 ppi Mono şi unele dicotiledonate 

DIIZOCAB (butylate)* 4,0 — 6,0 ppi Mono şi unele dicotiledonate 

DUAL (metolaclor) 3,0 — 4,0 ppi Dicotiledonate 

DICOTEX (MCPA) 1,0 — 1,5 postem Dicotiledonate 

BASAGRAN (bentazon) 2,0 — 4,0 postem Dicotiledonate 

BUCTRIL M (bromoxinil + MCPA) 0,75 — 1,0 postem Dicotiledonate 

GLEAN (clorosulfuron) 10-15 g postem Dicotiledonate 

AGIL (propaquizalofop) 1,0 — 1,5 postem | Monocotiledonate anuale şi perene 

FURORE SUPER (fenoxaprop — etil) 0,8 — 1,0 postem cita A aia 
fatua 

NABU (setoxidim) 1.0-1.5 MR TE inclusiv Avena 
atua 

SFECLA PENTRU ZAHĂR 


OLTICARB (cicloat)* 6,0 — 8,0 ppi Mono şi unele dicotiledonate anuale 
DIIZOCAB (butilat)* 6,0 — 8,0 ppi Mono şi unele dicotiledonate anuale 
ERADICANE (EPTC + antidot) 6,0 — 8,0 ppi Mono şi unele dicotiledonate anuale 
DUAL (metolaclor) 3,0 — 5,0 ppi Mono şi unele dicotiledonate 
MECLORAN (alaclor) 4,0 — 6,0 ppi Mono şi unele dicotiledonate anuale 
ADOL (lenacil) 1,0 — 2,0 asociat ppi Dicotiledonate anuale 
VENZAR (lenacil) 1,0 — 2,0 asociat ppi Dicotiledonate anuale 
BETANAL (fenmedifan + desmedifan) 4,0 — 5,0 postem Dicotiledonate anuale 
LONTREL (clopiralid) 0,3 —0,5 postem | Cirsium arvense, Sonchus arvensis 


Pentru combaterea speciei Sorghum halepense din rizomi şi a altor monocotiledonate se folosesc aceleaşi 


erbicide indicate pentru cultura de soia. 


CARTOF 
GESAGARD (prometrin) 2,0 — 8,0 preem Mono şi dicotiledonate anuale 
SENCOR (metirbuzin) 1,0 — 2,0 preem Mono şi dicotiledonate anuale 
AFALON (linuron) 2,0 — 8,0 preem  |Dicotiledonate şi unele mono anuale 
DUAL (metolaclor) 3,0 — 5,0 ppi Mono şi unele dicotiledonate 
ARESIN (monolinuron) 2,0 — 8,0 preem Mono şi dicotiledonate anuale 
LASSO (alaclor) 4,0 — 8,0 ppi Mono şi unele dicotiledonate 
BLADEX (cianazin) 3,0 — 5,0 ppi Dicotiledonate şi unele mono 
IGRAN (terbutin) 2,0 — 8,0 preem Mono şi dicotiledonate anuale 


Pentru combaterea speciilor Agropyron repens, Sorghum halepense şi a altor monocotiledonate se vor folosi 


aceleaşi erbicide administrate la sfecla pentru zahăr. 


TUTUN 
BALAN (benfluralin)* 6,0 — 8,0 ppi Mono şi unele dicotiledonate anuale 
DEVRINOL (napropamid) 2,5 — 3,0 ppi Mono şi unele dicotiledonate anuale 
DUAL (metolaclor) 5,0 — 6,0 ppi Mono şi unele dicotiledonate anuale 
MECLORAN (alaclor) 5,0 — 6,0 ppi Mono şi unele dicotiledonate 
TRIFLUREX (trifluralin) 4,0 ppi Mono şi unele dicotiledonate anuale 
DIIZOCAB (butilat)* 5,0 — 7,0 ppi Mono şi unele dicotiledonate anuale 
ENIDE (difenamide) 8,0 — 12,0 ppi Mono şi unele dicotiledonate 
TRIFOLIENE 
EPTAM (EPTC) 6,0 — 8,0 ppi Mono şi unele dicotiledonate 
BALAN (benfluralin)* 4,0 — 5,0 ppi cei Ata 
monocotiledonate anuale 
BUTIRAN (butilat + alaclor) 6,0 — 8,0 ppi Mono şi unele dicotiledonate 
BASAGRAN (bentazon) 2,0 — 4,0 postem Dicotiledonate 
PIVOT (imazetapyr) 0,5 — 0,75 postem Dicotiledonate şi unele mono 
în perioada | Mono şi dicotiledonate anuale şi 
KERB (propizamid) 4,0 — 5,0 
de repaus perene 

în perioada 


SENCOR (metribuzin) 1,0-1,5 Mono şi dicotiledonate anuale 
de repaus 

FOCUS ULTRA (cicloxidin) 3,0 — 4,0 postem | Monocotiledonate anuale şi perene 

AGIL (propaquizafop) 0,5 — 1,0 postem | Monocotiledonate anuale şi perene 

CAPITOLUL V 


ASOLAMENTE 


5.1 Consideraţii generale 


Asolamentul şi respectiv rotația reprezintă prima verigă din tehnologia unei 
plante de cultură de care depinde în bună măsură producția obținută, ca urmare a 
efectelor multiple pe care le are asupra însuşirilor solului, a combaterii buruienilor, 
bolilor şi dăunătorilor etc. 

Concepţiile despre necesitatea succesului culturilor au evoluat şi însoțit 
diferite trepte de dezvoltare a societății omeneşti. 

Astfel, în comuna primitivă ca urmare a lucrărilor foarte superficiale cât şi 
din cauza îmburuienării excesive solul îşi pierde după un număr de ani fertilitatea. 
Aceasta îi determină pe oameni să părăsească aceste terenuri şi să ia în cultură alte 
suprafeţe cu fertilitate naturală ridicată. 

Odată cu creşterea populației şi cu dezvoltarea uneltelor de producţie s-a 
impus cu necesitate reluarea în cultură a terenurilor care au fost părăsite. Suprafața 
de teren luată în cultură se împărțea în mai multe sole din care unele se cultivau 8-10 
ani în special cu cereale, iar altele se lăsau o perioadă mai îndelungată de timp 
necultivate. Terenul lăsat nelucrat a fost numit pârloagă, fiind folosit ca păşune şi 
fâneață. Acest sistem de agricultură a fost denumit pastoral mixt şi el corespunde 
orânduirii sclavagiste şi feudale. 

Ca urmare a cerințelor agroalimentare din ce în ce mai mari s-a redus 
perioada de “odihnă” a solului ca pârloagă la 1-2 ani, acest mod de folosire a 
terenului căpătând denumirea de sistem de agricultură cu ogor. Terenul neocupat 
poartă numele de ogor sterp şi era folosit adesea pentru păşunat. Uneori acest teren se 
ara din toamnă şi se menținea curat de buruieni în anul următor până la semănatul 
cerealelor de toamnă, constituind aşa numitul sistem de agricultură cu ogor negru. 

Odată cu dezvoltarea industriei a apărut necesitatea aprovizionării cu materie 
primă vegetală, cum ar fi cartof, sfeclă etc. De asemenea, încep să se extindă pe 
suprafeţe tot mai mari, în special în Europa şi America, culturile de porumb şi floarea 
soarelui. În astfel de condiţii a apărut sistemul de agricultură cu ogor neocupat şi 
plante prăşitoare. Acest sistem avea avantajul că permitea pregătirea solului în cele 


mai bune condiții pentru cultura principală - grâul de toamnă şi în acelaşi timp 

permitea alternarea culturilor în asolamente de 2-4 ani. Acest sistem de agricultură a 
fost practicat şi de noi, cu deosebire în Transilvania. 

Totuşi, sistemul de agricultură cu ogor neocupat este un sistem extensiv 
neputând să asigure creşterea continuă a recoltelor pe măsura nevoilor de hrană şi de 
materii prime pentru industrie. 

Ca urmare a dezvoltării rapide a industriei care solicită materii prime în 
cantități din ce în ce mai mari şi datorită dezvoltării sectorului zootehnic, în 
asolament, în locul ogorului neocupat s-a introdus o plantă leguminoasă şi anume 
trifoiul. Astfel, a luat naştere asolamentul: 1 cereale de primăvară cu trifoi; 2 — trifoi; 
3 — cereale de toamnă. 

Acest sistem de agricultură s-a introdus la început în Anglia, apoi în Belgia şi 
Olanda iar astăzi este răspândit în foarte multe țări ale Europei şi Americii. 

Mai târziu, prin introducerea în asolament a culturilor industriale prăşitoare 
acest asolament a fost modificat căpătând următoarea rotaţie: 1 — cereale de 
primăvară cu trifoi; 2 — trifoi; 3 — grâu de toamnă; 4 — prăşitoare. După cum se 
observă în acest asolament cerealele păioase alternau odată cu trifoiul şi cu 
prăşitoarele. În felul acesta s-au pus bazele agrotehnice ale asolamentului cu 
alternarea culturilor, denumită rotație. De asemenea, aşa cum s-a observat din 
asolamentul prezentat, în vederea menţinerii fertilității solului plantele leguminoase 
alternau cu plantele prăşitoare mari consumatoare de substanțe hrănitoare. 
Practicarea sistemului de agricultură altern a dus la sporirea producției agricole şi 
zootehnice şi la creşterea fertilităţii solului. 

Practicarea asolamentului altern în ţara noastră a fost posibilă în regiunile 
umede, ca Transilvania, cu următoarea succesiune a culturilor: 1 — trifoi; 2 — cereale 
de toamnă, în special grâu de toamnă; 3 — prăşitoare (cartof, sfeclă, porumb); 4 — 
cereale de primăvară cu trifoi. În zonele mai secetoase trifoiul a fost înlocuit cu o 
leguminoasă anuală. 

Pe lângă avantajele din punct de vedere agrotehnic, acest sistem are şi 
dezavantajul că proporția principalelor plante de cultură, nu satisface cerințele 
economice. 

Datorită ponderii mari pe care o are porumbul şi grâul, în ţara noastră s-a 
dezvoltat foarte mult sistemul de agricultură cu prăşitoare şi cereale păroase. 

Noţiunea de asolament a căpătat în ultimul timp un sens mai larg şi ca atare 
asolamentul nu reprezintă numai succesiunea culturilor în timp şi în spaţiu ci şi 


sistemul de îngrăşare şi de lucrare ce se aplică fiecărei culturi. 

Aşadar prin asolament se înțelege succesiunea culturilor în timp şi în 
spaţiu însoţită de un sistem corespunzător de lucrare şi fertilizare care asigură 
creşterea fertilităţii solului şi sporirea cantitativă şi calitativă a producţiei. 

Rezultă clar din această definiţie că succesiunea culturilor nu este un scop în 
sine, ci trebuie să se facă în mod rațional după anumite principii, reguli ştiinţifice în 
aşa fel ca fiecare plantă să găsească în sola unde este cultivată condiții de vegetație 
optime, asigurând o producţie mare şi cu eficiență economică maximă posibilă, iar 
fertilitatea solului să crească. 

Asolamentul presupune în primul rând împărțirea teritoriului unității pe 
categorii de folosință şi în cadrul fiecărei categorii de folosință, delimitarea solelor 
aproximativ egale ca mărime. În al doilea rând repartizarea diferitelor plante pe 
tarlale sau sole şi în al treilea rând rotația culturilor pe aceste suprafeţe în decursul 
anilor. 

Deci asolamentul se referă la distribuirea culturilor în spaţiu, iar rotația la 
succesiunea lor în timp pe aceeaşi solă. Adeseori, aceste două noțiuni se confruntă şi 
se întrebuinţează una în locul celeilalte. 

Rotaţia în care într-un număr egal de ani cu numărul de sole, pe fiecare solă 
se succed toate culturile din cadrul asolamentului poartă numele de rotație ciclică. 

În condiţii de producţie se mai întâlneşte şi aşa numita rotație aciclică sau 
liberă. În acest caz culturile se amplasează în fiecare an după criteriul premergătoarei 
celei mai potrivite, iar îngrăşămintele se administrează la culturile cu cea mai mare 
importanţă economică. Astfel de rotaţie prezintă o serie de dezavantaje printre care 
amintim: nu se poate stabili o orientare în timp, în ceea ce priveşte alternanța 
culturilor, nu se pot stabili sisteme de lucrare şi fertilizare raționale, nu se poate 
elabora un program corespunzător de folosire a erbicidelor şi insecto-fungicidelor 
ş.a.m.d. 

În anumite situaţii aceeaşi plantă se cultivă după ea însăşi, adică în 
monocultură. Trebuie să se facă deosebire între monocultură şi cultură repetată 
întrucât monocultura presupune cultivarea unei plante pe aceeaşi solă mai mulți ani 
(peste 5-6 ani), situaţie în care totdeauna apar efecte negative ale acestei practici. 
Definirea acestei noțiuni este legată de perioada de timp după care se înregistrază 
scăderi semnificative de recoltă, continuarea acestui sistem de cultură nefiind 


justificat economic. 

Cultura repetată se referă la plantele care se cultivă pe aceeaşi solă 2-3 ani 
consecutiv, deoarece se autosuportă (exemplu: cultivarea porumbului după porumb 


timp de 2-3 ani). 


5.2 Principii ce stau la baza organizării de asolamente raţionale în unitățile 


agricole 


Alcătuirea rațională a unui asolament trebuie să aibă la bază principii care să 
ia în considerație factorii naturali, aspectele economico-organizatorice şi cerințele 


agrobiologice ale plantelor. 


5.2.1. Factorii naturali 


La introducerea asolamentului în unităţi este absolut necesar să se țină seama 
de condiţiile naturale, concrete pentru fiecare zonă. 

Neglijarea condiţiilor naturale, cum sunt solul şi clima, are influență negativă 
nu numai asupra însuşirilor de fertilitate ale solului dar în mod deosebit asupra 
eficienței economice. Tipul de sol şi respectiv aprovizionarea acestuia în elemente 
fertilizante, relieful, expoziţia, nivelul apei freatice, clima prin elementele ei 
(temperatura, presiunea şi umiditatea aerului, vântul, nebulozitatea, precipitaţiile), 
constituie condiţii obligatorii care trebuie să stea la baza alegerii plantelor ce 
urmează a fi cultivate într-o anumită zonă şi chiar unitate agricolă. 

În momentul de faţă nu numai alegerea speciilor de plante prezintă 
importanță. Numărul mare de soiuri şi hibrizi de plante cu perioade diferite de 
vegetaţie, cu grade diferite de rezistență la boli şi dăunători, secetă, etc., obligă să fie 
luate de fiecare dată în considerație atunci când se stabileşte sortimentul de plante 


pentru o anumită zonă naturală. 


5.2.2. Principii economico-organizatorice 


Asolamentul trebuie să cuprindă în primul rând acele culturi şi într-o astfel de 
proporție, încât să asigure îndeplinirea obiectivelor propuse. 

În cadrul fiecărei asociaţii agricole trebie să se ia în consideraţie şi 
necesitățile proprii ale unităţii atât din punct de vedere cantitativ, cât şi în ceea ce 


priveşte sortimentul produselor necesare pentru membrii asociaţi. 

Alegerea plantelor de cultură, stabilirea ramurilor de producție principale şi 
secundare depind, în mare măsură, de factorii social-economici locali. În acest sens, 
dacă braţele de muncă sunt asigurate, va creşte ponderea culturilor intensive, care 
necesită un volum mare de muncă manuală, chiar în cazul unei mecanizări şi 
chimizări înaintate. Astfel de culturi care necesită un număr mare de braţe de muncă 
sunt: sfecla pentru zahăr, tutunul, legumele, plantele medicinale etc. În cazul că 
braţele de muncă nu pot fi asigurate, o pondere mai mare în structura culturilor o vor 
avea culturile mecanizate (cerealele păioase, soia, inul pentru ulei etc.). 

În cadrul unei zone mari de producţie se va avea în vedere ca plantele care 
dau producții mari la hectar sau a căror produse nu se pot păstra în cantități mari în 
unitățile agricole (sfecla pentru zahăr, legumele etc), să fie amplasate în apropierea 
căilor de comunicaţie şi pe cât posibil în apropierea fabricilor prelucrătoare sau a 
centrelor de desfacere. Pe suprafețele situate la distanțe mari de căi bune de 
comunicație se vor amplasa culturi a căror produse se pot păstra o perioadă mai 
lungă de timp în unitate (cereale, leguminoase pentru boabe etc.). 

La stabilirea structurii culturilor se va avea în vedere că atât cheltuielile de 
producţie cât şi veniturile să fie eşalonate cât mai rațional în timpul anului, în aşa fel, 
încât să se poată acorda avansuri băneşti ţăranilor asociaţi în fiecare lună. 

Un alt principiu organizatoric care trebuie avut în vedere la întocmirea 
asolamentelor îl constituie forma şi mărimea solelor. 

Sola este veriga de bază în organizarea teritoriului, în executarea lucrărilor 
agricole precum şi în organizarea procesului de producție. Pentru îndeplinirea în cele 
mai bune condiţii a celor 3 funcţii, solele trebuie să întrunească următoarele condiţii: 
fiecare solă să cuprindă terenuri cât mai omogene ca favorabilitate pentru culturi şi 
potențial de producție, pentru a permite aplicarea unor tehnologii unitare pe întreaga 
suprafaţă; solele din cadrul unui asolament să fie pe cât posibil egale ca suprafață sau 
cu abateri care să nu depăşească 3-5% față de sola medie; forma şi dimensiunile 
laturilor solelor trebuie să permită folosirea cu randament a tractoarelor şi agregatelor 
la executarea lucrărilor agricole, să permită mutarea mecanizată a aripilor de udare 
pe terenurile irigate şi aplicarea măsurilor şi lucrărilor pentru prevenirea şi 
combaterea eroziunii solului pe terenurile cu pantă mai mare de 3-5%. 

Sola poate fi formată din una sau mai multe parcele de lucru. De regulă 
parcela de lucru este delimitată de drumuri, canale, căi ferate, râuri, limite de 


categorii de folosinţă şi alte limite obligatorii existente în teritoriu. 

5.2.3 Cerinţe agrobiologice 


Odată cu dezvoltarea ştiinţei s-a fundamentat şi necesitatea alternării 
diferitelor culturii în cadrul asolamentelor. Aceată necesitate este determinată de mai 
mulți factori printre care amintim: factori de ordin chimic în ce priveşte nutriția 
plantelor cu elemente minerale; influența diferită a culturilor agricole asupra stării 
fizice a solului; cauze biologice ce se referă la relaţiile variate dintre plantele de 
cultură şi celelalte organisme vegetale şi animale ş.a. factori. 

Plantele agricole se diferențiază prin consumul specific de apă şi substanţe 
nutritive. Consumul de apă al plantelor fiind diferit este necesar ca după o plantă cu 
un consum mai mare de apă în condiţii de neirigare să urmeze o alta cu consum mai 
mic. Astfel nu se recomandă ca floarea soarelui să urmeze după sfeclă, ambele plante 
fiind mari consumatoare de apă. De asemenea, grâul de toamnă nu trebuuie amplasat 
după lucernă în zonele secetoase, întrucât lucerna consumă cantităţi mari de apă şi 
lasă solul uscat pe adâncime mare. 

Aceeaşi situaţie se întâmplă şi cu substanţele nutritive din sol. Sunt culturi ca 
de exemplu floarea soarelui, sfecla, bumbacul care extrag cantităţi mari de substanţe 
nutritive secătuind solul în timp ce altele, ca de exemplu leguminoasele, îmbogăţesc 
solul cu azot. În acest caz după leguminoase se vor amplasa plante cu un consum 
ridicat de azot, cum sunt cerealele. Plantele care consumă mult potasiu ca sfecla, 
cartoful, floarea soarelui, se vor alterna cu altele ce au un consum mai redus în acest 
element, cum sunt majoritatea cerealelor păioase. 

Unele plante cum sunt: secara, ovăzul, lupinul, hrişca, pot folosi fosforul din 
compuşii greu solubili, în timp ce grâul, ovăzul, fasolea, ş.a. folosesc pentru nutriție 
substanţe uşor solubile. 

Aprovizionarea cu apă şi substanțe nutritive a plantelor de cultură se 
realizează de la diferite adâncimi în funcție de stratul de sol explorat de către 
sistemul radicular. Aşa de exemplu, lucerna extrage apa şi elementele nutritive de la 
o adâncime foarte mare, de până la 10 m, în timp ce leguminoasele anuale şi 
cerealele păioase extrag apa şi substanțele nutritive pe o adâncime de 1-1,5 m. 

Trebuie precizat şi faptul că sunt plante care lasă puține resturi vegetale în 
sol, cum ar fi de exemplu sfecla şi inul. Altele cum sunt cerealele şi leguminoasele 
lasă în sol cantități mai mari de materie organică, asigurând regenerarea humusului 


consumat. 

Modul de cultivare a diferitelor plante influențează asupra însuşirilor fizice 
ale solului. Astfel, prăşitoarele (porumb, sfeclă, floarea soarelui, cartof ş.a. ) datorită 
lucrărilor repetate de mobilizarea solului ce le primesc în perioada de vegetație 
contribuie la pulverizarea solului, respectiv degradarea structurii acestuia, în timp ce 
leguminoasele şi cerealele păroase contribuie la îmbunătăţirea însuşirilor fizice ale 
solului şi în special la refacerea în parte a structurii. Pentru menţinerea însuşirilor 
fizice ale solului la parametri corespunzători, se impune cu necesitate alternarea celor 
două grupe de plante. Pe terenurile cu însuşiri fizice deteriorate (terenuri irigate, 
soluri podzolice etc.) un rol important în refacerea acestora îl au leguminoasele şi 
gramineele perene. 

Necesitatea alternanţei culturilor apare datorită condiţiilor diferite pe care 
acestea le creează pentru dezvoltarea buruienilor. Unele culturi, prin densitate, felul 
dezvoltării, timpul când se însămânţează, lucrările care le necesită în timpul vegetație 
etc. luptă bine cu buruienile, pe când altele pot fi uşor invadate de buruieni. 

Astfel, plantele prăşitoare datorită lucrărilor de îngrijire ce le primesc în 
cursul perioadei de vegetație contribuie în mare măsură la combaterea buruienilor. 
Dintre culturile de toamnă, secara luptă mai bine cu buruienile decât orzul şi grâul de 
toamnă. În acelaşi timp cerealele de toamnă luptă mai bine cu buruienile decât cele 
de primăvară iar dintre cerealele de primăvară, ovăzul şi orzul luptă mai bine cu 
buruienile decât grâul de primăvară şi meiul. 

Cultivarea unei plante mai mulți ani pe aceeaşi solă duce la înmulțirea 
exagerată a unor buruieni specifice. Astfel, în cultura repetată de cereale păioase se 
înmulțesc puternic buruieni specifice ca: Polygonum convolvulus, Sysimbrium 
sophya, Veronica sp., iar în cultura repetată de porumb, mai ales când se folosesc 
erbicide triazinice, se răspândesc numeroase specii din grupa gramineelor: Sorghum 
halepense, Digitaria sanguinalis, Setaria sp., Panicum capilare etc. 

Asolamentul dă posibilitatea să se combată şi buruienile parazite cum ar fi 
lupoaia (Orobanche sp.) care parazitează pe rădăcinile de floarea soarelui, tutun şi 
alte culturi. Întrucât seminţele de lupoaie își pierd viabilitatea în timp de 7-8 ani, 
culturile respective nu vor reveni pe aceeaşi solă decât după acest interval. 

Alternanţa culturilor nu este diminuată ca urmare a extinderii utilizării 
erbicidelor. Acest lucru se datoreşte faptului că fiecare erbicid are un anumit spectru 
de acțiune şi ca urmare combate numai anumite specii de buruieni dintr-o cultură. 
Prin alternarea culturilor se realizează şi o alternare a folosirii erbicidelor astfel că 


buruienile rezistente la un erbicid pot fi distruse prin folosirea altuia. 

Asolamentele contribuie la combaterea bolilor şi dăunătorilor. 

Ca şi în cazul buruienilor, folosirea insectofungicidelor pentru combaterea 
unor boli şi dăunători nu exclude practicarea alternanţei culturilor. Sunt boli şi 
dăunători împotriva cărora trebuiesc folosite atât metode chimice de combatere cât şi 
metode agrotehnice şi dintre care un rol deosebit îl are asolamentul. Acest lucru este 
necesar atât pentru o combatere mai eficientă cât şi pentru reducerea poluării 
provocată prin folosirea unor cantități mari de insectofungicide, cantități determinate 
uneori şi de adaptarea anumitor agenţi fitopatogeni la tratamentele efectuate. 

Cultura repetată sau succesiunea a două culturi atacate de aceeaşi paraziți 
crează condiţii optime de dezvoltare şi înmulţire a acestora. Aşa de exemplu, 
asolamentul are un rol deosebit de important în combaterea manei (P/asmopara 
helianti) la cultura de floarea soarelui. În acest caz cultura de floarea soarelui va 
reveni pe aceeaşi solă după 6-7 ani, timp în care rezerva de agenţi patogeni din sol se 
epuizează. De asemenea, în monocultura de grâu se pune în evidenţă un atac mai 
puternic de Fusarium sp., Cercosporella herpotrichoides şi Erysipha graminis 
comparativ cu grâul cultivat în asolament. 

Nerespectarea asolamentului duce la creşterea atacului de boli şi la sfecla 
pentru zahăr, aşa cum este cazul cu cercosporioza (Cercospora beticola). 

Alternanţa culturilor în asolament trebuie făcută astfel încât să nu se cultive 
una după alta, plante atacate de aceeaşi dăunători. 

Astfel, nematozii care produc importante pagube culturilor de sfeclă pentru 
zahăr, ovăz, cartof şi unor culturi din familia Crucifere,(varză, muştar, ridichi, 
rapiță), precum şi puricii de pământ care atacă sfecla, inul, cânepa, nu pot fi 
combătuți în mod eficient decât prin asolament. 

Grâul de toamnă cultivat an de an pe aceeaşi solă poate fi puternic atacat de 
gândacul ghebos (Zabrus tenebrioides) iar porumbul de răţişoară (Tanymecus 
dilaticollis). 

Din cele prezentate rezultă că folosirea pe scară largă a îngrăşămintelor, 
erbicidelor şi insectofungicidelor nu diminuează cu nimic rolul asolamentului ci 
dimpotrivă importanța folosirii unor succesiuni raționale a culturilor agricole rămâne 
actuală. 

Din cerinţele agrobiologice prezentate rezultă şi regulile ce trebuie să stea la 
baza succesiunii culturilor în asolament. 


Dintre acestea mai importante sunt: 

- alternarea plantelor care au consum mare de apă, cu plante cu consum mai 
redus; 

- alternarea plantelor mari consumatoare de azot cu plantele leguminoase; 

- alternarea plantelor cu înrădăcinare superficială cu plante cu înrădăcinare 
mai profundă, a celor cu rădăcini fasciculate care împânzesc bine solul cu cele care 
au rădăcini pivotante; 

- alternarea culturilor care prin desimea lor şi lucrările specifice de întreținere 
stârpesc buruienile, cu plante care sunt sensibile la îmburuienare; 

- evitarea succesiunii culturilor atacate de aceleaşi boli şi dăunători; 

- alternarea culturilor în aşa fel, ca între data recoltării uneia şi semănatul 
celeilalte, să rămână timp suficient pentru aplicarea îngrăşămintelor, executarea 
lucrărilor de bază şi de pregătire pentru semănat, ş.a. 

Orientativ, la stabilirea rotaţiilor pot fi luate în considerare clasificările făcute 


în tabelul 11 cu privire la valoarea ca premergătoare pentru diferite culturi. 


5.3 Perioada sau ciclul de rotaţie al asolamentului 


Schema şi tipul de asolament 


Aşa cum s-a arătat în prima parte a acestui capitol, o particularitate esenţială a 
asolamentului este caracterul său ciclic, adică faptul că după un număr de ani egal cu 
numărul de sole, pe fiecare solă se succed toate culturile din cadrul asolamentului. 
Această ordine se realizează în situaţia când structura culturilor nu se schimbă în 
timp. În cazul când apar modificări în acest sens există posibilităţi de rezolvare fără a 
proceda la o reorganizare radicală a asolamentului. În acest scop este necesar ca 
plantele de cultură să se grupeze pe baza cerinţelor agrobiologice asemănătoare şi cu 
tehnologii cât mai apropiate. Astfel există posibilitatea ca într-o solă o cultură să fie 
înlocuită cu alta din aceeaşi grupă agrobiologică. Pentru uşurarea planificării şi 
organizării lucrărilor este de preferat ca fiecare solă să fie ocupată de o singură plantă 
de cultură. Datorită însă structurii culturilor şi a ponderii lor în planul de cultură, 
acest lucru nu este posibil. Din această cauză în cadrul asolamentelor vor fi şi sole a 
căror suprafață va trebui ocupată cu 2-3 culturi. Aceste sole poartă numele de sole 
mixte. Este necesar ca plantele care ocupă aceste sole să aibă cerinţe agrobiologice 
comune. 

Principalele grupe de plante sunt: 


1. Cerealele de toamnă: grâu, orz, secară; 

Tabelul 11 
VALOAREA PREMERGĂTOARE A PRINCIPALELOR CULTURI DE CÂMP (DATE ORIENTATIVE) 


Nr Planta premergătoare 
i Grâu | Secară | Orz | Ovăz | Mei |Porumb b| Mazăre |Fasole| Soia |FI. soarelui |Rapiţă | Sfeclă | Cartof|Cânepă| In |Porumb s| Sorg |Trifoi |Lucernă 

ert: Planta postmergătoare 

1 |Grâu ms m m| s m m f f f b(t) f b f(t) m b f b f f 
2 |Secară mx| ms |-x| - - m f f b b f | b®© | f0 b b f b f f 
3 |Orz m m r s s b(t) f f |b b(t) f |b(9 | f0 m b f b f b 
4 |Ovăz m m m| r r b f f f b b - b m b f b b f 
5 [Mei m m m| s - b b b f b - b b x x f b b b 
6 |Porumb boabe b b b| b b s f f f m(b)+ | bx | bO Imi mH | m | b) b f f 
7 |Mazăre şi linte b b bim c f - - - b x f b m |m b b - - 
8 [fasole b b b|lm|m f - - - b x f b m |m b b - - 
9 |Soia b b b| m m f - - b b x b b b b b b - - 
10 |Floarea-soarelui b b b|lm|m m+ f f f r x b s r b b b f f 
11 |Rapiţă m m |m| x x - b b b - - - - x x - - f f 
12 |Sfeclă pt. zahăr b b b r m m f f b r r - |m(+)| b b b b b b 
13 |Cartof b b b| b b m b b b m x Iim r x b b b b b 
14 |Cânepă b b bim x m f f f r x b b m m x x f f 
15 |In b f b s x s f f f s x b f s r x x f f 
16 |Porumb siloz b b b| b b m f f f b b b b m b m m f f 
17 |Sorg b b b| m x s f f f b b x Xx Xx x s s b b 
18 |Trifoi m b m| m x b - - - b - f b x m b b - - 
19 |Lucernă b b b s X b - b - b b m r b b 

Legendă: 


f = premergătoare f. bună; b = premergătoare bună; m = premergătoare mijlocie; s = premergătoare slabă; r = premergătoare rea; x = posibil; însă pot fi 
necesare măsuri deosebite de îmbunătățire, prevenirea bolilor, dăunătorilor etc.; de obicei nu se foloseşte în această combinaţie; (t) = soluri timpurii, 
semitimpurii; (+) = pe soluri bogate; Notă: în rubricile unde se găsesc două simboluri sunt valabile ambele, depinzând de anumite condiţii. 

2. Cereale de primăvară: orz, secară, ovăz, grâu, mei, hrişcă. 

3. Prăşitoare: porumb, sfeclă, floarea soarelui, cartof, bumbac, sorg etc. 

4. Leguminoase anuale: mazăre, soia, fasole, măzăriche pentru boabe şi sub 
formă de borceag, iar pe suprafeţe mici linte, năut, bob şi lupin. 

5. Leguminoase perene: lucernă, trifoi, sparcetă etc. 

6. Plante furajere anuale: iarbă de Sudan, borceaguri, porumbul pt. masă 
verde, sorg furajer etc. 

Culturile în cadrul unui asolament se prezintă în mod obişnuit în ordinea 
succesiunii lor cum ar fi de exemplu: 

mazăre + fasole + măzăriche pentru sămânță 

grâu de toamnă 

porumb pentru boabe 

orz de primăvară 

porumb pentru boabe 

În exemplu prezentat se observă că pe prima solă s-au amplasat 3 culturi, deci 
este vorba de o solă mixtă. Dar, în acelaşi timp se constată că aceste culturi fac parte 
din aceeaşi grupă agrobiologică. 

În situaţia când pentru fiecare solă se indică cultura sau culturile ce o vor 
ocupa se vorbeşte de tip de asolament (ca în exemplu precedent). Atunci când se 
specifică pentru fiecare solă doar grupa de plante se vorbeşte de schemă de 
asolament. 

Tipul de asolament exemplificat anterior corespunde schemei următoare: 
leguminoase pentru boabe 
cereale de toamnă 
prăşitoare 


cereale de primăvară 


F a au» e 


prăşitoare 
Având în vedere că fiecărei grupe agrobiologice îi corespunde mai multe 
culturi este evident că fiecărei scheme de asolament îi corespund mai multe tipuri. 
Schema de asolament are avantajul că permite mai uşor unităților agricole să 
introducă în asolament schimbări în structura culturilor cerute de nevoile proprii, fără 


a schimba rotația stabilită inițial. 

5.4 Clasificarea asolamentelor 


Clasificarea asolamentelor se face după culturile pe care le cuprind şi locul de 


amplasare şi după numărul de sole. 


5.4.1 Clasificarea asolamentelor după culturile care le cuprind şi locul lor de 


amplasare 


După acest criteriu asolamentele pot fi: agricole sau de câmp, furajere, 
speciale şi mixte. 

Asolamentele agricole sau de câmp, cuprind cea mai mare suprafață 
ocupată cu principalele culturi agricole, care în ordinea importanţei lor economice 
sunt: cereale (grâu, porumb, secară, orz, orzoaică, ovăz, etc.), leguminoase (mazăre, 
fasole, soia etc.), plante tehnice (sfecla pentru zahăr, floarea soarelui, cartof etc.) ş.a. 

În funcţie de condiţiile pedoclimatice şi economico-organizatorice din 
unitățile agricole, asolamentele de câmp pot cuprinde diferite proporții din culturile 
prezentate mai sus. 

Asolamentele furajere, se introduc în unități în vederea obținerii de furaje 
variate şi de bună calitate, în cazul când acestea nu se pot produce în celelalte 
asolamente. 

Asolamentele furajere se plasează în primul rând pe suprafeţe ocupate de 
păşuni şi fânețe şi, în continuare pe suprafețele arabile în raport cu profilul unităţii. 

În mod obişnuit asolamentele furajere se amplasează pe formele cele mai 
joase ale reliefului, în depresiuni, luncile râurilor, văi şi alte terenuri cu apă freatică 
aproape de suprafață. 

Unele asolamente furajere cuprind plante care produc cantități mari de furaje 
suculente, voluminoase, cum ar fi: porumb pentru masă verde şi siloz, borceag pentru 
masă verde, lucernă, gulii furajere etc. Pentru uşurinţa transportului aceste 
asolamente se amplasează mai aproape de fermele de creştere a animalelor şi în acest 
caz poartă numele de asolamente de fermă sau de lângă fermă. 

Alte asolamente furajere cuprind plante de cultură pentru producere de fân, 
furaje concentrate (boabe), plante de cultură pentru păşunat, care sunt amplasate în 
vecinătatea pajiştilor naturale. Aceste culturi nu necesită un volum mare de transport 
şi se pot amplasa mai departe de fermele de creştere a animalelor, purtând numele de 


asolamente de păşune şi fâneaţă. 

Asolamentele speciale se organizează în afara asolamentelor de câmp sau 
furajere, în unitățile în care o anumită cultură sau mai multe culturi au o pondere 
importantă datorită unor condiții specifice. Printre acestea cele mai importante sunt: 
asolamente pentru orezării, asolamente legumicole, asolamente pentru plante 
medicinale, asolamente de pepinieră ş.a. De asemenea, pot fi considerate ca speciale 
şi asolamentele care se introduc în unități cu un anumit scop şi anume pentru 
protecția antierozională, pentru folosirea rațională a spațiului liber dintre pomi în 
livezi etc. 

Asolamentele mixte, se realizează prin asocierea culturilor de câmp cu cele 
furajere şi chiar din alte tipuri de asolamente. Astfel se poate organiza un asolament 
agricol-furajer sau furajer-agricol, după ponderea pe care o au unele sau altele din 
culturile agricole. 

Un asolament mixt ce poate fi întâlnit în majoritatea unităților care au şi 
sector zootehnic este asolamentul cu solă săritoare sau stingheră. În acest caz una 
dintre sole este ocupată cu lucernă sau trifoi, aceste culturi fiind dependente de 
cantitatea de precipitaţii ce cad în zonă, iar uneori cu un amestec de leguminoase şi 
graminee perene. Această solă este scoasă în afara rotației timp de 2-5 ani, în funcție 
de cultura ce o ocupă. În această perioadă de timp, rotația culturilor anuale amplasate 
pe celelalte sole se produce ca în oricare asolament agricol. După 2-5 ani, când 
cultura furajeră perenă care ocupă sola stingheră s-a rărit această solă se desțeleneşte, 
în locul culturii furajere respective se amplasează o cultură valoroasă, cum ar fi 
porumbul sau grâul în funcție de zonă, şi o altă solă în cadrul asolamentului se 
însămânțează cu o cultură perenă şi se scoate în afara rotației. 

Acest asolament în afara faptului că asigură furajele necesare sectorului 


zootehnic, contribuie şi la refacerea proprietăților fizice ale solului. 


5.4.2 Clasificarea asolamentelor după numărul de sole 


În cadrul unui asolament numărul de sole depinde de mai mulţi factori: 
structura culturilor, condiţiile de climă şi sol, numărul de ani după care o plantă poate 
reveni pe aceeaşi solă, de gradul de mecanizare a lucrărilor pentru fiecare cultură etc. 
În funcție de aceşti factori asolamentele pot fi cu două, trei, patru sau mai multe sole. 
În situaţia când numărul de culturi este mai mare şi urmărim să evităm împestrițarea 
exagerată a solelor, numărul solelor va fi mai mare, iar la număr mai redus de culturi 


pot fi introduse asolamente cu un număr mic de sole. 

Întrucât asolamentele prea lungi (8-10 sole) sunt mai greu de elaborat şi de 
aplicat este de preferat a le evita şi înlocui prin două asolamente mai scurte, mai uşor 


de aplicat şi la nevoie de modificat. 


5.5 Metodica elaborării asolamentelor 


Elaborarea asolamentelor în unităţile agricole se face concomitent cu lucrările 
de organizare a teritoriului. Lucrările se concretizează în: “Schița de organizare a 
teritoriului şi asolamentelor “care va avea următorul conţinut: 

- stabilirea modului de folosință a terenului şi a măsurilor şi lucrărilor 
necesare pentru realizarea suprafeţei agricole şi arabile planificate; 

- stabilirea numărului şi mărimii asolamentelor şi delimitarea teritorială a 
acestora; 

- delimitarea solelor şi a parcelelor de lucru în cadrul fiecărui asolament; 

- stabilirea structurii şi rotației culturilor pe asolamente; 

- stabilirea lucrărilor antierozionale şi agropedoameliorative pe terenurile 
arabile. 

Elementele organizării teritoriului şi asolamentelor sunt strâns legate între ele 
şi se condiţionează reciproc. 

În continuare se prezintă etapele principale de lucru în vederea introducerii 
asolamentelor raționale în unitățile agricole. 

a) Stabilirea modului de folosinţă a terenului şi a măsurilor şi lucrărilor 
necesare pentru realizarea suprafeţei agricole şi arabile planificate. 

Pe baza documentaţiei cadastrale actualizată pe deținători şi categorii de 
folosinţă se stabileşte modul de folosinţă actual al unităţii respective. 

Pentru realizarea suprafeţei agricole şi în mod deosebit a celei arabile 
planificate pentru fiecare an agricol, se va analiza parcelă cu parcelă în scopul 
stabilirii surselor de creştere a suprafeţei agricole şi arabile precum şi a măsurilor şi 
lucrărilor necesare la amenajare şi transformare a acestor surse. În funcţie de 
complexitatea acestor lucrări se va face o eşalonare pe ani a execuţiei lucrărilor 
avându-se în vedere că aceste lucrări se execută cu mijloacele proprii ale unităților. 

b) Stabilirea numărului şi mărimii asolamentelor şi delimitarea 
teritorială a acestora. 

La stabilirea numărului şi mărimii asolamentelor se va ţine seama de 


următoarele: 

- structura culturilor stabilită de unitate; 

- gruparea cea mai economică a culturilor; 

- condițiile de favorabilitate a terenurilor pentru culturi; condițiile de relief 

şi dispersare a terenurilor; 

- sistemul de cultură irigat-neirigat, antierozional. 

c ) Stabilirea numărului de sole şi a mărimii acestora. 

Delimitarea solelor şi a parcelelor de lucru în cadrul fiecărui 
asolament. 

După stabilirea numărului şi felului asolamentelor se trece la elaborarea 
fiecărui asolament în parte. 

În vederea stabilirii numărului de sole şi a mărimii acestora este necesar să se 
grupeze culturile care au cerințe agrobiologice asemănătoare. După gruparea 
plantelor pe grupe de cultură se calculează valoarea procentuală a fiecărei grupe. Pe 
baza procentului de participare al fiecărei grupe la suprafața totală destinată 
asolamentului se stabileşte numărul de sole şi respectiv mărimea acestora. La 
stabilirea numărului de sole este necesar să avem în vedere faptul că pentru 
asolamentele de câmp se recomandă ca durata de rotaţie să fie de 3-6 ani. 

d) Stabilirea structurii şi rotației culturilor pe asolamente. 

După ce s-a stabilit mărimea solelor şi numărul acestora în cadrul 
asolamentelor se trece la proiectarea schemelor şi a tipurilor de asolamente. 

În cadrul fiecărui asolament se stabileşte rotația culturilor tinându-se seama 
de cerinţele diferitelor plante faţă de lucrările agrotehnice, necesitatea de a se asigura 
bune premergătoare pentru culturile din rotație care să ducă la eliminarea 
posibilităților de înmulţire a bolilor şi dăunătorilor precum şi efectelor negative de 
remanenţă a tratamentelor chimice. 

Se întocmeşte în continuare un plan de rotaţie a culturilor în timp şi în spaţiu 
cel puțin pentru un ciclu de rotaţie. 

Concomitent cu elaborarea asolamentului se proiectează şi sistemele de 
lucrare, fertilizare şi de combatere a buruienilor. 

e) Planul de tranziţie al asolamentelor. 

După ce asolamentul a fost elaborat urmează materializarea lui pe teren. Dar, 
aplicarea efectivă a asolamentului stabilit pe terenul unităţii agricole respective nu se 
poate face imediat, ci în decursul unei anumite perioade de timp. Acest lucru se 
datoreşte mai multor cauze dintre care amintim câteva. Astfel, pe unele din solele 


delimitate la elaborarea asolamentului nou s-au cultivat anterior plante care nu 

corespund ca premergătoare pentru culturile care ar urma în succesiune conform noii 
rotații. În unele sole se pot ivi cazuri ca fertilitatea solului sau starea lui culturală să 
nu fie cea mai potrivită pentru cultura planificată conform rotației. De asemenea, se 
pot ivi cazuri ca solul de pe cuprinsul unei sole să fie eterogen sub raportul fertilității 
şi a stării culturale ca urmare a reorganizării solelor. Se poate apoi întâmpla ca în 
unele sole, solul să nu se poată fertiliza şi lucra din timp corespunzător cerințelor 
plantelor ce ar urma în rotaţie etc. 

Aspectele prezentate impun ca pe noile sole trasate să nu fie imediat 
introduse culturile conform asolamentului proiectat, deoarece acest lucru se poate 
răsfrânge negativ asupra producției. Din această cauză odată cu delimitarea noilor 
sole pe teren se stabileşte şi perioada de tranziţie (de trecere, de adaptare). 

Perioada de tranziţie nu trebuie să dureze prea mulți ani, dar în timpul ei 
trebuie să se realizeze producţii corespunzătoare, ceea ce impune acordarea unor 
bune premergătoare culturilor agricole, folosirea îngrăşămintelor la nivelul 
cerințelor, folosirea unei agrotehnici raționale, în aşa fel încât treptat să se ajungă la 
forma definitivă a asolamentelor, fără ca producţia să sufere. În mod obişnuit, în 
funcție de rotaţie, perioada de tranziție durează 1-3 ani. 

În timpul perioadei de tranziţie, rotația culturilor pe noile sole se stabileşte pe 
baza unui plan special întocmit, numit plan de tranziţie (ultimul an de tranziție 
corespunde primului an de rotaţie a noului asolament). 

Pentru întocmirea planului de tranziție este necesar să se cunoască mai multe 
elemente, printre care cele mai importante sunt: delimitarea precisă a solelor noului 
asolament, plantele premergătoare din ultimii 2-3 ani în cadrul fiecărei sole 
delimitate, gradul de îmburuienare şi de infestare a culturilor cu boli şi dăunători, 


îngrăşămintele şi erbicidele întrebuințate şi lucrările aplicate solului. 


5.6 Registrul istoriei solelor 


În orice fermă agricolă este absolut necesar ca toate intervenţiile şi respectiv 
măsurile agrotehnice ce se folosesc pe fiecare solă şi pentru fiecare cultură să fie 
înregistrate şi urmărite cum se reflectă asupra culturilor din asolament. În acest scop 
la nivelul fiecărei ferme trebuie să se ţină un registru de evidență a câmpului sau 
registru de istorie a solelor, registru care este completat zilnic de şeful de fermă. 


Registrul trebuie să cuprindă două părți: 

Prima parte, partea generală, cuprinde elemente care se referă la: modul de 
folosinţă al terenului, relief, expoziție, vegetaţie naturală, tipul şi categoria de sol, 
adâncimea şi calitatea apei freatice, însuşirile fizice şi chimice ale solului, structura 
culturilor şi plasarea lor în asolamentul proiectat şi introdus etc. 

Partea a doua, istoricul solelor cuprinde tot ceea ce s-a intreprins în unitate pe 
fiecare solă şi cultură separat, în vederea îmbunătățirii fertilității solului şi sporirii 
producţiei, ce rezultate s-au obținut, pentru ca pe baza acestora să se poată stabili ce 
măsuri mai sunt necesare de întreprins în viitor. 

În acest scop pentru fiecare solă şi cultură (în cazul solelor mixte) se lasă un 
număr de pagini cel puțin egal cu numărul de ani necesar pentru un ciclu complet de 
rotație. Pe pagina unde se vor înscrie datele pentru fiecare solă şi respectiv cultură se 
trece mai întâi schița solei, eventual cu parcelele componente, cu dimensiunea 
laturilor. 

Pe fiecare pagină destinată unei anumite culturi, se vor deschide atâtea rubrici 
(coloane) câte măsuri agrotehnice se intenționează să se întreprindă într-un an 
agricol. În mod obişnuit se înscriu următoarele date: planta premergătoare, lucrările 
de bază ale solului şi de pregătire a patului germinativ, semănatul, îngrăşămintele 
organice, chimice şi amendamente folosite, lucrările de întreținere (manuale şi 
mecanice), grad de îmburuienare şi erbicidele folosite, apariția de boli, dăunători şi 
insectofungicidele utilizate, observaţii privind condiţiile climatice şi de vegetaţie iar 
în final se menţionează producţia obținută. 

Ținându-se această evidenţă strictă, se va putea aprecia corect eficienţa 


măsurilor agrotehnice întreprinse. 

CAPITOLUL VI 


AGROTEHNICA DIFERENȚIATĂ 


Pe teritoriul țării noastre se distinge o mare diversitate de tipuri climatice, o 
gamă variată de soluri şi asociații vegetale. Diferenţieri se întâlnesc şi în cadrul 
aceleaşi zone şi uneori chiar pe teritoriul aceleiaşi unităţi agricole, în funcţie de 
relief, expoziţie, adâncimea apei freatice şi alți factori. De aici rezultă că în scopul 
asigurării de condiții optime pentru creşterea şi dezvoltarea plantelor de cultură este 
necesar ca şi măsurile agrofitotehnice să se aplice diferențiat. 

Se prezintă în continuare agrotehnica diferențiată recomandată pentru 
principalele zone pedoclimatice din ţara noastră (zona de stepă, zona de silvostepă şi 


zona forestieră) cât şi pe solurile slab productive. 
6.1 Agrotehnica în zonele de stepă şi silvostepă 


Zona de stepă se întâlneşte în ţara noastră în Podişul Dobrogean, în cea mai 
mare parte a Câmpiei Române şi Câmpiei de Vest. În această zonă climatul este 
temperat-continental caracterizat prin temperaturi medii anuale cuprinse între 10- 
11°C şi 400-550 mm precipitaţii anual. În Câmpia vestică clima este în general mai 
dulce, iernile blânde iar verile mai puţin călduroase. 

Zona de silvostepă reprezintă o zonă de trecere de la stepă la zona forestieră. 
Silvostepa ocupă suprafeţe importante în Câmpia Moldovei, în Câmpia Transilvaniei 
şi Podişul Bârladului. De asemenea, mai apare o zonă de silvostepă în Câmpia 
Dunării, în Câmpia de Vest, ambele sub forma unor fâşii ce despart stepa de zona de 
pădure. Se mai disting zone de silvostepă în sud-vestul Olteniei, în regiunea 
deluroasă din nordul Dobrogei cât şi în partea de sud a acesteia. Clima zonei de 
silvostepă reprezintă o tranziție de la clima secetoasă a zonei de stepă la clima 
subumedă a zonei forestiere. Precipitațiile sunt cuprinse între 500-600 mm anual, cu 
limita maximă în silvostepa din Banat, iar temperatura medie anuală este cuprinsă 
între 9-11*C. 

Solurile caracteristice stepei sunt cernoziomurile, iar pentru zona mai aridă 
solurile bălane (brun deschis sau castanii de stepă). Zonei de silvostepă îi sunt 


caracteristice cernoziomurile cambice. 

În stepă şi silvostepă se mai întâlnesc lăcovişti, psamosoluri, soluri saline, 
soluri aluvionare, nisipoase etc. 

În stepa şi silvostepa din Câmpia de vest pânza de apă freatică se află, în 
general, la mică adâncime, contribuind la aprovizionarea stratului exploarat, de către 
rădăcinile plantelor cu importante cantități de apă ridicată prin capilaritate. 

Plantele cultivate. Stepa din ţara noastră este o zonă cerealieră în care se 
cultivă cu preponderență grâul de toamnă şi porumbul. Producţii mari se obţin şi la 
culturile de orz de toamnă, floarea soarelui, mazăre, soia, in pentru ulei ş.a. Tot aici 
se recomandă extinderea culturilor rezistente la secetă cum ar fi sorgul şi iarba de 
Sudan. În Lunca Dunării se cultivă cu succes orezul şi bumbacul. Dintre culturile de 
nutreţ în acestă zonă se recomandă lucerna şi ghizdeiul. 

Plantele de cultură amintite se comportă mai bine în stepa din Câmpia de vest 
rezultate bune obținânduse şi la alte plante de cultură cum ar fi sfecla pentru zahăr, 
cânepa rapita etc. 

În zona de stepă, pe terenurile amenajate pentru irigat după recoltarea orzului, 
grâului şi a altor culturi care eliberează terenul în vară, reuşesc foarte bine culturile în 
mirişte (succesive) cum ar fi: porumb pt. masă verde, porumb siloz, şi chiar porumb 
pentru boabe, iarba de Sudan ş.a. 

Cea mai favorabilă zonă pentru cultura plantelor de la noi din ţară este zona 
de silvostepă. În structura culturilor ponderea cea mai mare o deţine porumbul şi 
grâul care ocupă cca. 70% din suprafaţă. Spre deosebire de stepă, în silvostepă sunt 
condiții favorabile şi pentru cerealele de primăvară. 

În zona de stepă şi silvostepă cele mai răspândite asolamente sunt 
asolamentele cerealiere, cu predominarea porumbului şi grâului de toamnă. 

Problema care trebuie rezolvată în aceste zone este să se asigure grâului şi 
porumbului plantele premergătoare cele mai potrivite şi să se evite cultivarea 
porumbului şi grâului de toamnă în monocultură. 

În zona de silvostepă se folosesc cu succes şi asolamente cu solă săritoare 
ocupată cu lucernă. De asemenea, în această zonă pomii fructiferi, viţa de vie cât şi 
legumele găsesc condiții optime pentru creştere şi dezvoltare. Legumele protejate şi 
irigate, mai ales în zonele preorăşeneşti şi în bazinele specializate din luncile râurilor, 
contribuie la aprovizionarea regiunilor învecinate şi îndepărtate. 

Folosirea îngrăşămintelor. Pe solurile brun deschise de stepă necesitatea de 
îngrăşăminte este, în general, moderată. Valorificarea îngrăşămintelor este 


condiționată însă de regimul de precipitaţii. Aşa de exemplu, eficacitatea 

îngrăşămintelor cu azot este mult diminuată sau chiar anulată în anii cu precipitații 
scăzute. Îngrăşămintele cu fosfor, fiind încorporate în sol cu arătura de vară sau 
toamnă, sunt mai bine valorificate, deoarece beneficiază de un regim de umiditate 
mai favorabil. 

Cernoziomurile care predomină în această zonă prezintă însuşiri fizice, 
chimice şi biologice bune, având un conținut normal de humus şi substanţe nutritive. 

Deşi fertilizarea acestor soluri este în general ridicată, cernoziomurile 
reacţionează favorabil la aplicarea gunoiului de grajd şi a îngrășămintelor cu azot. În 
aceste soluri cantitatea de fosfor accesibilă plantelor este, în general, scăzută, din 
cauza reacției neutre sau slab alcaline a solului, cât şi prezenţei CaCO; la suprafață. 
Eficacitatea îngrăşămintelor cu fosfor creşte dacă acestea sunt administrate împreună 
cu îngrăşămintele cu azot şi dacă regimul precipitațiilor este favorabil. 

Cât priveşte îngrăşămintele cu potasiu, nu sunt folosite de către plante în mod 
eficient, deoarece aceste soluri sunt formate pe loess şi conţin minerale bogate în 
acest element. 

În silvostepă, pe cernoziomurile cambice argilice, îngrăşămintele sunt bine 
valorificate de majoritatea plantelor de cultură şi în mod deosebit de cele însămânțate 
toamna. 

În silvostepa din vestul ţării, mai ales în Banat, lăcoviştile ocupă o suprafaţă 
relativ mare. Întrucât aceste au o fertilitate naturală ridicată, efectul îngrășămintelor 
la principalele culturi este mai puțin pronunțat. 

Lucrările solului. Solurile din zonele de stepă şi silvostepă, cu excepția 
lăcoviştilor şi a celor formate pe marne şi argile, prezintă, în general, însuşiri fizice 
care permit efectuarea lucrărilor în bune condițiuni. În aceste zone însă insuficiența 
apei este unul din factorii principali care limitează producția la multe culturi. 

Din această cauză prin lucrările solului se urmăreşte să se înmagazineze 
cantități cât mai mari de apă în orizonturile active ale solului şi să se împiedice pe cât 
posibil pierderea acesteia prin evaporaţie directă la suprafaţa solului. Cu alte cuvinte 
solul trebuie să fie mereu deschis pentru a înmagazina apa în adâncime şi în acelaşi 
timp închis, cu capilaritatea închisă la suprafaţă, pentru a împiedica pierderea apei 
prin evaporaţie. 

Pentru realizarea acestor obiective arăturile de vară trebuie să se execute 
imediat după recoltarea culturilor, de preferat în flux continuu, adică concomitent cu 


recoltarea. Aceste arături trebuie bine grăpate şi să se mențină în permanență 

suprafața solului bine afânată, prin lucrări efectuate cu grape cu discuri sau 
cultivatorul în agregat cu grapa sau numai cu grapa, în funcție de situaţie. 

Arăturile de toamnă se execută de obicei adânc (25-30 cm) contribuind la 
înmagazinarea unor importante cantități de apă din precipitaţiile căzute toamna şi din 
apa provenită din topirea zăpezilor. Spre deosebire de zonele unde iarna cad cantități 
suficiente de zăpadă, aceste arături se grăpează însă din toamnă. 

În aceste zone trebuie luate toate măsurile pentru a evita efectuarea arăturilor 
de primăvară, a căror neajunsuri se manifestă cu pregnanță asupra producţiilor 
obținute la majoritatea plantelor de cultură. De asemenea, în primăvară, lucrările de 
pregătire a solului în vederea semănatului trebuie să se execute la adâncimi mici 
pentru a reduce la maximum pierderea apei din sol prin evaporare. 

Pe lăcovişti, lucrările solului trebuie executate mai energic, arăturile în 
general se execută mai adânc pentru a îmbunătăţi regimul aerohidric al solului. 
Epoca optimă de lucru este mai restrânsă decât pe alte soluri. De asemenea, 
cernoziomurile levigate formate pe marnă sau argilă, formează uşor hardpan şi din 
această cauză atât adâncimea cât şi direcția de executare a arăturilor trebuie alternată 
de la un an la altul. 

Alte măsuri agrotehnice. În aceste zone semănatul se face mai timpuriu iar 
seminţele se vor încorpora în sol mai adânc pentru a folosi umiditatea din stratul 0-10 
cm. După semănat, în primăverile secetoase, mai ales pentru culturile de cereale de 
primăvară, mazăre ş.a. culturi, apare necesară lucrarea cu tăvălugul, în vederea 
punerii semințelor în contact intim cu solul. 

Atenţie deosebită trebuie acordată desimii de semănat, numărul de plante la 
unitatea de suprafaţă reglându-se în funcţie de condițiile de climă din anul respectiv 
şi în funcție de fertilizarea solului. 

Pentru împiedicarea pierderii apei din sol, în cursul perioadei de vegetaţie la 
culturile de prăşitoare, solul trebuie păstrat curat de buruieni, nivelat, fără crustă şi 
mărunțit la suprafață. 


In aceste zone seceta poate fi combătută radical prin irigații. 


6.2 Agrotehnica în zona forestieră 


Zona forestieră în ordinea creşterii altitudinii reliefului cuprinde trei subzone: 
a — stejarului, b — fagului, c — coniferelor. Dintre acestea primele două prezintă 


importanţă pentru agricultură. 

Subzona stejarului, numită şi subzona forestieră cu veri calde se învecinează 
pretutindeni cu zona de silvostepă. Se întinde în centrul Câmpiei Dunării, la vest de 
zona de silvostepă, continuându-se apoi sub forma unor fâşii spre vestul ţării. În 
Banat se găseşte mai ales în judeţul Timiş, pe câmpia înaltă şi în regiunea colinară, 
continându-se spre nord sub forma unei fâşii. În Transilvania înconjoară zona de 
silvostepă ca un inel, în Moldova se închide între Prut şi Siret sub formă de fâşii, iar 
în Dobrogea este răspândită sub formă de insule. 

În această subzonă cad anual 600-650 mm precipitaţii, iar temperatura medie 
anuală este cuprinsă între 9-10,5*C. 

Subzona fagului, numită şi subzona forestieră cu veri reci se întinde în zona 
dealurilor şi câmpiilor submontane. 

Precipitaţiile atmosferice depăşesc 650 mm ajungând până la 1000 mm, iar 
temperatura medie anuală variază între 8-9,5°C. 

Solurile. În subzona forestieră cu veri calde tipul caracteristic de sol este 
solul brun-roşcat de pădure, cu excepţia zonei corespunzătoare din Moldova şi 
Transilvania unde se întâlnesc soluri brune şi cenuşii de pădure. Se mai întâlnesc 
soluri brun-roşcate podzolite, lăcovişti, vertisoluri, rendzine, pseudorendzine, soluri 
aluvionare etc. 

În subzona forestieră cu veri reci tipurile caracteristice de sol sunt podzolurile 
argiloiluviale, solurile pseudogleice şi solurile brun podzolite. Se mai întâlnesc 
rendzine, soluri aluviale, lăcovişti, soluri turboase. 

Plantele cultivate. Subzona forestieră cu veri calde, în general, este 
favorabilă majorităţii plantelor de cultură, grâul şi porumbul ocupând 60-65% din 
suprafața asolamentelor. Grâul are însă calitățile de panificație mai slabe decât cel 
obținut în stepă şi silvostepă, iar porumbul dă producții mai mici. Cu rezultate bune 
se cultivă şi secara, orzul, ovăzul, sfecla pentru zahăr, floarea soarelui, mazărea, 
fasolea, lintea, etc. În zonele corespunzătoare din Moldova şi Transilvania se obțin 
producţii ridicate şi la cartof. Dintre culturile de nutreţ reuşesc bine borceagul, 
porumbul pentru siloz, sfecla furajeră, trifoiul, lucerna, etc. 

În această subzonă pomicultura şi viticultura găsesc cele mai prielnice 
condiții. 

În subzona forestieră cu veri reci, condiţii bune de creştere şi dezvoltare 
întâlnesc un număr mai restrâns de plante şi anume: secara, ovăzul, orzoaica de 


primăvară, sfecla pentru zahăr şi nutreţ, inul pentru fuior, cartoful. 

Plantele termofile: porumbul, fasolea, cânepa, soia şi altele găsesc condiţii 
mai puțin favorabile, aceste culturi întâlnindu-se pe suprafețe mai mari în zona de 
contact cu solurile brune şi brun-roşcate de pădure. 

Dintre plantele de nutreţ întâlnim pepenele furajer, varza şi gulia furajeră, 
borceagul de toamnă şi primăvară, porumbul de nutreţ. În această subzonă sunt 
condiţii favorabile pentru dezvoltarea zootehniei. 

Folosirea îngrășămintelor şi amendamentelor. În zona forestieră folosirea 
îngrăşămintelor şi amendamentelor capătă o mare importanță faţă de celelalte zone, 
deoarece solurile au o fertilitate mai scăzută. Dintre solurile din această zonă, solurile 
brun-roşcate sunt cele mai fertile. Datorită însă gradului de levigare mai accentuat 
fertilitatea este ceva mai scăzută decât a cernoziomurilor cambice fapt pentru care 
efectul îngrăşămintelor este mai pronunțat. Şi fertilitatea solurilor cenuşii şi brune- 
argilice este bună, dar necesitatea îngrăşămintelor pe aceste soluri în comparaţie cu 
cernoziomurile cambice este mult mai mare. 

Producțiile cele mai mari se obţin prin aplicarea îngrăşămintelor de azot şi 
fosfor împreună, în raport de 1,5-1: 2-1. La culturile cu perioadă de vegetație mai 
lungă este utilă fracționarea îngrăşămintelor cu azot. 

Gunoiul de grajd este valorificat de majoritatea plantelor cultivate 
recomandându-se doze medii de 20-30 t/ha. 

Solurile podzolice sunt acide, sărace în humus, levigate şi cu un conţinut 
scăzut în calciu, azot şi fosfor. De asemenea, au un conţinut redus în microelemente. 

Aceste soluri reacționează puternic la îngrăşămintele minerale cu azot, 
întrucât regimul azotului este foarte deficitar. 

Deşi conținutul în fosfor al solului este mic, îngrăşămintele cu fosfor 
administrate singure sunt, în general, slab valorificate. Eficacitatea acestora creşte 
considerabil când sunt administrate împreună cu cele cu azot pe fond amendat. 

Pe solurile podzolice, îngrăşămintele organice au mare eficacitate, 
contribuind atât la îmbogățirea solului în substanțe nutritive cât şi la ameliorarea 
stratului arabil. 

Pentru corectarea reacției acide, pe lângă îngrăşăminte este necesar să se 
aplice şi amendamente. După Cernescu şi col., (1974) aplicarea amendamentelor este 
o măsură economică pe solurile cu pH sub 5,8 şi grad de saturație în baze de 75%. 

În țara noastră s-au făcut numeroase cercetări privind stabilirea celor mai 


corespunzătoare doze de îngrăşăminte şi amendamente. 

Aşa de exemplu pe un podzol exogleic de la Albota-Argeş, în medie pe 15 
ani, fără îngrăşăminte s-a obţinut la porumb o producţie de 2.070 kg/ha. Cu 100 
kg/ha N s.a. producția a crescut la 3.240 kg/ha, iar în situaţia când pe lângă azot s-a 
mai administrat şi 100 kg/ha P205, producția a sporit față de martorul neângrăşat cu 
peste 2,5 ori, obținându-se 5.200 kg/ha. Prin administrarea a 100 kg/ha K»0 pe lângă 
îngrăşămintele cu azot şi fosfor, producția a crescut de cca. 3 ori, atingând 6000 
kg/ha (V. Mihăilă, 1984). 

Gh. Cernescu şi col. (1974) arată că la grâu producţia sporeşte simțitor în 
urma aplicării amendamentelor. Astfel, la Livada, cu 5 t/ha CaCO; s-a realizat un 
spor de producţie de 1.040 kg/ha, iar cu 10 t/ha, 1.290 kg/ha. La Albota Argeş 
sporurile de producție au fost cuprinse între 530-1.010 kg/ha, în funcţie de doza 
aplicată, iar la Oradea, sporuri economice de producţie s-au înregistrat la dozele de 8 
şi 10 t/ha CaCO; (420 şi respectiv 410 kg/ha). 

La porumb s-au pus în evidență sporuri, datorită folosirii amendamentelor, 
superioare celor înregistrate la grâu. Astfel, cu 4 t/ha CaCO; sporurile au fost 
cuprinse între 420-810 kg/ha, iar cu 10 t/ha, între 540-1.490 kg/ha. 

Cât priveşte repetarea în timp a calcarizării, această problemă trebuie privită 
atât prin prisma îmbunătățirii proprietăților fizico-chimice ale solului cât şi sub 
aspectul eficienței economice. Autorii citați mai sus recomandă să se facă 
recalcarizarea cu doze moderate, de 4-6 t/ha de CaCO;, la intervale de 9-10 ani. 

Îngrăşămintele minerale şi organice precum şi amendamentele cu calciu 
aplicate în cantități diferite îşi sporesc efectul când se cultivă în asolament şi 
leguminoase perene (ex. trifoi). 

Pe solurile podzolice argilo-iluviale se pot folosi cu succes şi îngrăşămintele 
verzi, efectul lor fiind apropiat de cel al gunoiului de grajd. 

Lucrările solului. Solurile  brun-roşcate pe măsura podzolirii şi 
pseudogleizării prezintă proprietăți fizice şi fizico mecanice din ce în ce mai puțin 
favorabile, care se reflectă în regimul de apă şi aer al solului. Cu toate că climatul 
este mai umed, asigurarea culturilor cu apă constituie uneori o problemă şi în zona 
solurilor brun-roşcate. Întrucât aceste soluri sunt mai puţin permeabile, în special 
cele podzolite, şi deoarece relieful prezintă denivelări, apa din precipitații pătrunde 
numai în stratul superior al solului, uneori stagnează la suprafață fiind supusă 
pierderii prin evaporaţie. Din această cauză, lucrările solului trebuie făcute în aşa fel 
încât să permită atât pătrunderea apei în sol cât şi micşorarea pierderilor prin 


evaporare. 

Solurile cenuşii, cu toate că au proprietăți fizice inferioare cernoziomurilor 
levigate, asigură o mai bună aprovizionare a plantelor cu apă deoarece sunt situate în 
zone mai umede. Pe aceste soluri o atenţie deosebită trebuie acordată adâncimii la 
care trebuie să se efectueze arăturile, pentru a nu scoate la suprafață material mai 
puțin fertil din stratul subarabil. Pentru mobilizarea stratului arabil se va folosi un 
subsolier sau se vor face arături fără întoarcerea brazdelor. 

Solurile brune deşi nu au proprietăți fizice şi fizico-mecanice din cele mai 
bune, fiind situate în zone umede, asigură o bună aprovizionare cu apă a plantelor. Pe 
aceste soluri se poate realiza îmbunătăţirea regimului aerohidric exclusiv prin măsuri 
agrotehnice prin afânare adâncă sau scarificări, lucrări ce se execută periodic, la un 
interval de timp mai mare sau mai mic în funcție de condiţiile concrete precum şi de 
eficienţa acestora. 

Solurile podzolice argilo-iluviale prezintă proprietăţi fizice şi fizico-mecanice 
mai nefavoravile decât solurile precedente. Afânarea acestor soluri se face prin 
lucrări mecanice şi arături cu sau fără întoarcerea brazdei. 

Afânarea solurilor argilo-iluviale trebuie făcută, cu discernământ deoarece, 
efectuată fără a ţine cont de anumite principii poate duce la rezultate contrarii 
scopului urmărit, apărând fenomenul băltirii apei. 

Afânarea adâncă prin desfundare totală cu întoarcerea brazdei se poate 
efectua pe solurile podzolice de luncă, cu orizonturi mai grele la suprafață, aşezate pe 
straturi mai uşoare, care conţin nisip şi pietriş. Prin spargerea cu plugul de desfundat 
a hardpanului argilos de sub orizontul arabil se asigură trecerea apei în straturile 
inferioare, evitându-se în felul acesta fenomenul băltirii. 

În cazul solurilor argilo-iluviale grele, aşezate pe podişuri, platouri şi terase, 
deoarece în subarabil se acumulează compuşi nocivi pentru plante (ex. oxizi de fier şi 
mangan, oxizi de aluminiu etc.) nu se recomandă afânarea adâncă prin desfundarea 
totală cu întoarcerea brazdei. În acest caz se vor executa lucrările de subsolaj, 
folosind pluguri de desfundare fără cormană. 

Aşadar, lucrările de afânare trebuie executate astfel încât să asigure 
înmagazinarea apei în sol, fără a crea exces de umiditate şi fără a aduce la suprafață 
materiale nedorite. 

Rezultate bune pe astfel de soluri se obțin şi prin afânarea profundă, în benzi, 
a solului, metodă răspândită pe suprafeţe mari în S.U.A., R.F.G., Canada etc. 

Alte măsuri. Respectarea epocii de semănat are mare importanță. 


Calendaristic, semănatul culturilor de toamnă se face mai devreme, iar primăvara mai 

târziu, comparativ cu zonele de stepă şi silvostepă. Trebuie avut în vedere că 
semănatul sau plantatul primăvara prea timpuriu, este tot atât de păgubitor ca şi cel 
executat prea târziu, mai ales pentru plantele care au nevoie mai mare de căldură. 

Semănatul culturilor de toamnă în special pe solurile lutoase şi luto-argiloase 
se va efectua mai adânc pentru ca plantele tinere să nu fie expulzate din sol, prin 
dezrădăcinare (““descălțare”). 

În subzona forestieră din Transilvania şi cea din nordul ţării se vor cultiva 
hibrizi de porumb timpurii. 

Calamitatea cea mai mare din această zonă o constituie eroziunea solului şi 
mai puţin seceta. Neajunsuri frecvente sunt produse de gerurile târzii de primăvară. 

Ca şi în celelalte zone trebuie combătute energic buruienile. Sistemul de 
combatere al buruienilor trebuie să se adapteze condițiilor edafo-climatice specifice 
care, în unele subzone creează exces de umiditate prelungit, până în mai-iunie, o 
stare de îmburuienare bogată şi caracteristică precum şi dificultăți frecvente în 
executarea la timp a lucrărilor de îngrijire a culturilor. 

La stabilirea dozelor de erbicide aplicate la sol se va avea în vedere conținutul 
mai redus în humus şi argilă şi solubilizarea acestora mai accentuată datorită 
regimului de precipitaţii. 

Împotriva gerurilor se poate lupta prin cultivarea de soiuri rezistente, 
semănate la epoca optimă, prin aplicarea îngrăşămintelor organice etc. 

Pentru combaterea eroziunii solului se va aplica întreaga gamă de măsuri 


agrotehnice specifice pentru terenurile situate în pantă. 


6.3 Agrotehnica pe terenurilor arabile situate în pantă 


Eroziunea este fenomenul prin care solul îşi pierde parțial sau total orizontul 
A, sau sunt distruse toate orizonturile până la roca mamă, ca urmare a desprinderii 
particulelor materiale de sol sau rocă şi apoi transportarea lor de la locul de origine 
sub influenţa apei sau vântului. 

Existenţa unei mari suprafeţe de teren situat în pantă, regimul precipitațiilor, 
precum şi practicarea nerațională a păşunatului, au favorizat manifestarea 
fenomenului de eroziune pe suprafețe mari. Astfel, aproximativ 2/3 din suprafața ţării 
şi peste 35% din suprafaţe arabilă se află situată pe pante, solul fiind în diferite grade 


de eroziune. 

Cele mai favorabile condiţii pentru manifestarea fenomenului de eroziune se 
întâlnesc în regiunile de munte şi regiunile deluroase. Dar în timp ce în regiunile de 
munte vegetaţia lemnoasă şi ierbasă protejează solul împotriva eroziunii, în regiunile 
deluroase acest fenomen afectează suprafeţe foarte mari, întâlnindu-se atât eroziunea 
de suprafață cât şi eroziunea de adâncime. 

În regiunile deluroase se pot distinge două zone (N. Dumitrescu, A. Popa, 
1979): 

- zona subcarpatică, cu morfologie, în general, asemănătoare munţilor, în care 
cele mai afectate de eroziune sunt zonele situate între Argeş şi Trotuş, între Motru şi 
Olt; 

- zona platformei deluroase care cuprinde podişurile Şomeşan, Getic, 
Moldovenesc şi Dobrogean. 

Dintre factorii care influenţează eroziunea solului amintim: relieful, condițiile 
climatice, solul, vegetația şi omul. 

Relieful este acela care influențează mişcarea apei pe versanţi, apa fiind 
factorul activ al desprinderii, dispersării şi transportului particulelor de sol. În cadrul 
fiecărui bazin hidrografic, eroziunea solului variază în funcție de caracteristicile 
versanților, (formă, înclinare, lungime, expoziție, suprafaţă) fiind mai redusă sau mai 
puternică. 

Precipitaţiile, sub raportul cantităţii, repartiției şi intensității, joacă un mare 
rol în reducerea sau amplificarea procesului de eroziune. Picăturile de ploaie, prin 
acțiunea mecanică de izbire a solului, în prima fază dispersează particulele de 
pământ, iar în faza a doua favorizează transportul lor. Cele mai mari cantități de sol 
erodat se înregistrează la acele ploi la care cade o cantitate mare de apă într-o 
perioadă scurtă de timp. 

Solul joacă un rol deosebit în procesul de erodare, rezistenţa acestuia fiind 
determinată de permeabilitatea, acoperirea terenului, starea în care se găseşte 
suprafaţa solului, conţinutul său în umiditate, compoziția chimică şi roca mamă. 

Solurile lutoase şi luto-nisipoase, structurate, sunt cele mai rezistente la 
eroziune. Atât solurile nisipoase cu permeabilitate mare şi coeziune mică, cât şi cele 
argiloase cu o mică capacitate de infiltraţie a apei, se erodează mai uşor. Solurile 
subțiri formate pe roci tari sau soluri formate pe calcar ca şi cele nestructurate sunt 
cel mai mult afectate de fenomenul de eroziune. 

Vegetaţia condiţionează în mare măsură procesul de eroziune. Dacă covorul 


vegetal este bine încheiat, cu o densitate mare, acoperind solul în proporție de 100%, 

cum este cazul cu ierburile de pe pajiştile încheiate, eroziunea este practic egală cu 
zero. 

O rezistență mare asupra fenomenului de eroziune o asigură structura solului, 
deoarece aceasta măreşte permeabilitatea şi ca urmare capacitatea de infiltraţie, în 
timp ce solurile cu structură deteriorată sunt foarte puţin rezistente la eroziune 
întrucât rețin puţină apă pe care o pierd uşor prin evaporare, iar crusta care se 
formează favorizează scurgerea apei pe versanţi. Din această cauză solurile bogate în 
humus şi calciu, care au rol important în formarea structurii sunt mai rezistente la 
fenomenul de eroziune decât solurile al căror complex absorbtiv este saturat cu 
sodiu. 

Accelerarea procesului de eroziune poate fi determinată şi de activitatea 
omului. Astfel, prin defrişări neraționale, parcelarea pe linia de cea mai mare pantă, 
desțelenirea pajiştilor naturale, păşunatul nerațional şi agrotehnica necorespunzătoare 
pot deteriora într-un timp relativ scurt, imense suprafeţe de teren, care sunt scoase 
din circuitul agricol. 

Eroziunea provoacă pagube foarte mari agriculturii şi silviculturii precum şi 
altor sectoare din economie. 

Eroziunea influenţează negativ structura şi textura. Stabilitatea hidrică a 
structurii se înrăutățeşte ca urmare a îndepărtării orizontului cu humus de către apă. 
De asemenea, ca urmare a scurgerii apei la suprafaţa solului se modifică şi textura 
acestuia, în sensul că particulele fine de sol sunt transportate mai uşor decât cele 
grosiere. Datorită acestui fenomen, solurile erodate îşi măresc proporția de schelet. 

Distrugerea structurii şi modificarea texturii, paralel cu pierderea unor 
cantități mari de sol, duc la înrăutățirea regimului de apă din sol. Acest lucru se 
datoreşte apariției la suprafaţă a orizonturilor mai tasate şi mai puțin structurate care 
determină o reducere treptată a infiltrației, fapt pentru care apa din precipitaţii se 
scurge la suprafață. Din această cauză nu are loc alimentarea pânzei de apă freatică, 
izvoarele seacă, regiunea devine aridă. 

Eroziunea afectează în primul rând orizontul A ducând la scăderea 
conținutului de humus şi azot din sol; conţinutul de fosfor se modifică mai puţin în 
timp ce conținutul de potasiu rămâne aproape neschimbat. Conţinutul în elemente 
nutritive scade odată cu intensificarea procesului de eroziune. 

În solurile erodate fiind foarte puţină materie organică, activitatea 


microorganismelor este mult redusă. 

Modificarea proprietăților fizice, chimice şi biologice pe terenurile în pantă 
are ca prim efect scăderea fertilității solului şi în cosecință reducerea pronunţată a 
producţiilor la unitatea de suprafață, dacă nu se iau măsuri speciale. Aşa de exemplu, 
pe solurile cu eroziune puternică, producția agricolă scade faţă de producţia normală 
cu 30-50%, iar pe soluri cu eroziune foarte puternică şi excesivă, producțiile scad cu 
până la 80%, uneori şi mai mult. (M. Moţoc, 1975). 

Refacerea fertilității terenurilor erodate şi aducerea acestora în circuitul 
agricol impune luarea unor măsuri eficace pentru organizarea pe scară largă a 
acțiunilor de stăvilire a eroziunii solului, acţiuni la care trebuie să participe toți 
lucrătorii din agricultură. 

Organizarea antierozională a teritoriului. Pentru folosirea rațională a 
fondului funciar este necesar să se aplice un complex de măsuri organizatorice, 
tehnice şi economice pe bazine hidrografice. În cadrul lucrărilor de organizarea 
teritoriului trebuie să se stabilească categoriile de folosinţă în funcție de pretabilitatea 
terenului, pentru vegetația forestieră sau agricolă (arabile, pajişti, plantații pomicole 
etc.) ţinând cont de necesitatea protecţiei antierozionale. În aceste studii şi proiecte se 
prevăd şi lucrări de îmbunătățiri funciare, nivelarea terenului, defrişări şi desţeleniri, 
amplasarea reţelei de drenuri, lucrări speciale de terasare, benzi înierbate, culturi în 
fâşii etc. La parcelarea terenului se va ține seama de relief, expoziţia pantelor, iar 
mărimea şi forma parcelelor trebuie să permită mecanizarea lucrărilor agricole şi 
aplicarea măsurilor antierozionale. 

Sortimentul de plante şi gruparea lor în asolamente. 

Unul din mijloacele sigure de stăvilire a procesului de eroziune pe terenurile 
în pantă este alegerea celor mai potrivite culturi şi gruparea lor în asolamente 
raționale. 

Primul criteriu de alegere a culturilor pentru terenurile în pantă este 
considerat gradul de protecție pe care îl pot realiza plantele cultivate împotriva 
eroziunii. 

A. Popa (1977) în urma cercetărilor efectuate la S.C.C.C.E.S. Perieni, județul 
Vaslui, a determinat următoarele pierderi medii anuale de sol: 


- ierburi perene în anul II de vegetaţie 0,5-1,2 t/ha 


- grâu de toamnă 4,0 — 10,0 t/ha 
- mazăre 7,0 — 14,0 t/ha 
- porumb pentru boabe 32,5 — 72,5 t/ha 

În funcţie de protecţia antierozională oferită solului, culturile au fost împărțite 

în următoarele grupe (M. Moţoc şi col. 1975): 

1. Culturi foarte bune protectoare care asigură un grad de acoperire a 
solului de peste 75%, ca de pildă, gramineele şi leguminoasele perene începând cu al 
doilea an de folosinţă. 

2. Culturi bune protectoare, care asigură un grad de acoperire a solului între 
75-50%, cum ar fi cerealele păioase, plantele furajere anuale etc. 

3. Culturi mijlociu protectoare, care asigură un grad de acoperire a solului 
de 50-25%, ca leguminoasele anuale. 

4. Culturi slab protectoare, care asigură un grad de acoperire a solului sub 
25% , din care fac parte prăşitoarele (porumbul, floarea soarelui, sfecla, cartoful 
etc.). 

Ținându-se cont de această grupare se vor alege culturile cele mai potrivite 
pentru terenurile în pantă avându-se în vedere tipul de sol, panta terenului şi cerințele 
economice din fiecare unitate agricolă. 

În condiţiile ţării noastre, rezultatele experimentale au arătat că se pot cultiva 
pe terenurile în pantă, fără măsuri diferenţiate de combatere a eroziunii, prăşitoarele 
până la panta de 6%, leguminoasele anuale până la panta de 10-14%, cerealele 
păioase până la panta de 15-18%, iar leguminoasele şi gramineele perene la orice 
pantă, dacă se asigură o vegetaţie încheiată. În astfel de situaţii sunt obligatorii însă 
lucrările pe curbele de nivel şi celelalte măsuri de combatere a eroziunii solului 
recomandate pentru anumite limite de pantă. 

La alegerea culturilor ce vor fi amplasate pe terenurile în pantă trebuie să 
ținem seama şi de posibilitatea efectuării lucrărilor mecanizat. În acest sens, culturile 
neprăşitoare necesită cele mai puţine lucrări şi deci trebuie să aibă ponderea cea mai 
mare. Cât priveşte culturile de prăşitoare acestea vor fi cultivate cu prudenţă, 
aplicându-se în acelaşi timp măsuri agrotehnice speciale. 

O importanță deosebită la alegerea culturilor pe terenurile în pantă o prezintă 
şi criteriul organizatoric economic. El constă în buna organizare şi eşalonare a 
lucrărilor din unitate precum şi îndeplinirea sarcinilor izvorâte din planul economic 
ce ni l-am propus. 

La alegerea plantelor ce se vor cultiva pe terenurile în pantă, trebuie luat în 
considerare şi criteriul tehnic, adică aplicarea tuturor mijloacelor, măsurilor şi 


metodelor puse la îndemână de ştiinţă. 

Introducerea asolamentelor raționale pe terenurile în pantă joacă un rol 
hotărâtor în ceea ce priveşte menținerea şi îmbunătățirea proprietăților fizice ale 
solului, îmbogățirea acestuia în substanțe nutritive, prevenirea atacului de boli şi de 
dăunători şi în mod special prevenirea eroziunii solului. 

La introducerea asolamentelor pe terenurile în pantă să avem în vedere că 
până la panta de 10% prăşitoarele pot avea aceeaşi pondere ca şi culturile dese, iar pe 
terenurile cu panta până la 15%, ponderea culturilor trebuie să se schimbe în 
favoarea acelora care asigură o protecție mai bună. Pe terenurile în pantă de obicei 
asolamentele cuprind 2-5 sole, deci rotații scurte. 

Se prezintă în continuare câteva exemple de rotații cu diferite proporții de 
culturi prăşitoare (N. Dumitrescu, A. Popa, 1979). 

Asolament de 3 ani 

I Leguminoase anuale + plante furajere + plante tehnice 

II Cereale păroase 

III Prăşitoare 

Asolament de 4 ani 

I Leguminoase anuale + plante furajere anuale 

II Cereale păroase 

III Prăşitoare 

IV Prăşitoare + plante tehnice 

Asolament de 5 ani 

I Leguminoase anuale + plante furajere anuale 

II Cereale păroase 

III Prăşitoare 

IV Prăşitoare + plante tehnice 

V Ierburi perene 

În zone cu pante mai mari de 15-20% şi cu precipitaţii mai abundente se vor 
introduce asolamente de protecția solului. Acestea, spre deosebire de asolamentele de 
câmp cuprind 6-9 sole, din care majoritatea sunt ocupate de ierburi perene, iar 2-3 
sole cu plante de nutreţ anuale, leguminoase, cereale păioase şi chiar porumb pentru 
boabe. Pe pantele mari se vor exclude plantele prăşitoare din asolamentele de 
protecţie şi în locul lor se vor cultiva plante textile, cereale păioase etc. 

Folosirea îngrăşămintelor. Pe terenurile în pantă, comparativ cu terenurile 
plane solul nu mai este omogen. Astfel, în partea superioară a versantului solul este 


mai subțire şi mai puțin fertil, iar în partea inferioară solul este mai greu şi mai fertil. 

Solul format la piciorul pantei este un sol coluvial. Relieful influenţează fertilitatea 
solului şi în raport cu expoziţia versanților. În zonele cu precipitaţii mai abundente 
solurile mai fertile se găsesc pe versanții sudici, iar în zonele secetoase cele mai 
fertile se găsesc pe versanţii nordici. 

Este necesar să se precizeze că toate terenurile în pantă sunt în deficit de 
materie organică față de terenurile plane. După M. Moţoc, (1975) solurile cu 
eroziune moderată au un conținut de humus cu 0-33% mai mic decât solurile 
neerodate, solurile cu eroziune puternică au un conţinut în humus cu 33-66% mai 
mic şi solurile cu eroziune foarte puternică au un conţinut în humus cu 66-100% mai 
mic decât solurile neerodate. 

Ca urmare a fertilității diferenţiate a terenurilor în pantă este necesar ca 
îngrăşămintele să se aplice întotdeauna în cantități mai mari în partea superioară a 
versantului, deoarece apa de scurgere transportă elementele nutritive spre piciorul 
pantei. 

Pe terenurile în pantă, sporirea producției la toate culturile se poate realiza 
prin folosirea pe scară largă a îngrăşămintelor. 

Se prezintă în continuare câteva concluzii la care s-a ajuns în urma 
cercetărilor efectuate la principalele culturi (sinteză efectuată de N. Dumitrescu şi A. 
Popa, 1979). 

La cultura grâului de toamnă se asigură cele mai mari sporuri de producție 
cu 200 kg/ha azotat de amoniu şi 300-400 kg/ha superfosfat pentru zonele mai umede 
şi 100 kg/ha azotat de amoniu şi 200 kg/ha superfosfat, pentru zonele mai secetoase. 

Îngrăşămintele organice singure, în cantitate de 20 t/ha gunoi de grajd, sunt 
mai eficiente numai în zone umede şi cu soluri puternic podzolite. Aplicarea 
combinată a îngrăşămintelor organice şi minerale, în cantitate de 20 t/ha gunoi, 100 
kg azotat de amoniu şi 200 kg/ha superfosfat, poate determina sporuri de producţie 
de 10-12% față de îngrăşămintele administrate singure. 

La 1 kg substanţă activă se poate obține sporuri de 3,5-17,1 kg boabe. 

La cultura porumbului pentru boabe, aplicarea îngrăşămintelor minerale în 
doze moderate, în zona solurilor de pădure în diferite grade de eroziune şi de 
podzolire, determină sporuri de 2,4-7,4 kg boabe la 1 kg substanță activă: 
îngrăşămintele organice singure dau sporuri de 11,4-31,9 kg/tonă iar îngrăşămintele 
minerale şi organice combinate dau sporuri de 28-47 kg/tonă. 

Pe cernoziomurile de tip nordic, îngrăşămintele minerale singure (N64P48) 


determină sporuri de 3,8-13,1 kg boabe/lkg s.a.; îngrăşămintele organice singure 

până la 26,7 kg/tona de gunoi şi îngrăşămintele minerale şi organice combinate (20 
t/ha gunoi + N64Pag) sporuri de 14,7 — 28,7 kg/tona de gunoi + 6,7 — 7,5 kg/kg 
substanță activă. 

Din cele prezentate rezultă că prin aplicarea de îngrăşăminte la plantele 
cultivate pe terenurile în pantă se obțin sporuri apreciabile de producție, producțiile 
apropiindu-se mult de cele obţinute pe terenurile plane. Este necesar însă ca 
îngrăşămintele pe terenurile în pantă să se administreze diferențiat, în funcţie de sol, 
de condiţiile climatice şi de planta cultivată. 

Lucrările solului. Rolul principal al lucrărilor solului constă în a înmagazina 
o cât mai mare cantitate de apă din precipitaţii şi în acelaşi timp de a reduce la 
maxim scurgerile de apă şi sol. Prin lucrări se urmăreşte să se creeze la suprafaţa 
solului un microrelief, care să fie capabil să stăvilească şi să divizeze scurgerile 
superficiale de apă. Pentru ca lucrările solului să-şi atingă scopul trebuie să se 
execute diferențiat, în funcție de condiţiile pedoclimatice corespunzătoare fiecărei 
zone. 

Ca regulă generală, lucrările de bază, de pregătire pentru semănat, semănatul 
precum şi lucrările de îngrijire a culturilor pe terenurile în pantă trebuie să se execute 
pe direcţia curbelor de nivel. Dacă aceste lucrări se execută pe direcția deal-vale, se 
formează în urma ploilor mici canale care contribuie la concentrarea scurgerii şi 
favorizează eroziunea solului. Dintre lucrările solului cel mai mult poate influența 
scurgerea şi eroziunea, arătura. Prin efectuarea arăturii pe direcția generală a curbelor 
de nivel, scurgerea medie anuală se reduce cu 60-70%, iar pierderile de sol se reduc 
de 2-9 ori, faţă de arătura efectuată pe direcția deal-vale (M. Moţoc, 1975). 

Tabelul 12 


Influenţa direcţiei de arat asupra eroziunii 


Panta terenului | Arat pe curba de nivel (Mt) Arat din deal în vale 


Cercetările efectuate la S.C.C.C.E.S. Perieni scot în evidenţă că numai prin 


executarea arăturii pe direcția curbelor de nivel, pierderile de sol se reduc de 2-3 ori 
față de arătura executată din deal în vale (D. Nistor şi col., 1979) (tab. 12). 

La executarea arărurilor pe terenurile în pantă nu se admit abateri mai mari de 
2-3% faţă de direcția curbelor de nivel, deoarece denivelările rămase în urma 


plugului ar favoriza concentrarea scurgerilor şi ca urmare s-ar declanşa mai puternic 

eroziunea. De menţionat că pe măsură ce panta terenului creşte, eficiența 
antierozională a arăturii pe direcția curbelor de nivel scade. 

Pentru efectuarea arăturilor pe curba de nivel cea mai indicată unealtă este 
plugul reversibil. Cu plugul reversibil brazda se poate răsturna numai într-un singur 
sens. De obicei, când se ară cu acest fel de plug, brazda se răstoarnă în amonte. 
Răsturnarea ei în aval (M. Moţoc, 1975) provoacă deplasarea unei cantităţi de sol de 
5 ori mai mare decât în cazul când răsturnarea se face în amonte. Pe pantele cu 
înclinații mai mari, începând de la 15%, răsturnarea brazdei în amonte nu mai este 
preferată, o parte din pământul întors răsturnându-se în brazdă. 

Prin răsturnarea brazdei în aval arătura prezintă o uniformitate mai mare şi 
lucrările ulterioare, care se fac în vederea pregătirii patului germinativ, sunt de 
calitate mai bună. Dacă ţinem seama însă că unul din scopurile principale ale arăturii 
este de a atenua scurgerile, atunci trebuie practicată varianta cu răsturnarea brazdei în 
amonte. 

Pe versanţii afectaţi de un grad mai înaintat de eroziune se recomandă arătura 
adâncă cu plugul fără cormană. Astfel de arături au ca principal scop mărirea 
capacității de infiltrare a apei şi implicit, diminuarea scurgerilor şi a spălării solului. 
De asemenea, resturile vegetale ale culturilor premergătoare rămânând la suprafața 
solului, constituie un bun strat protector Ca dezavantaje ale arăturii cu plugul fără 
cormană amintim în primul rând efectul mai slab asupra combaterii buruienilor şi în 
al doilea rând nu se pot încorpora îngrăşămintele organice şi chimice la adâncimi mai 
mari. Se recomandă pe soluri mai uşoare şi în zone mai secetoase. 

Pe solurile îmburuienate rezultate mai bune se obţin când arătura se execută 
cu plugul cu subsolier. Pe lângă faptul că se combat mai bine buruienile comparativ 
cu plugul fără cormană, se poate regla adâncimea de întoarcere a brazdei, fără a se 
scoate la suprafață suborizonturile mai puţin fertile. 

Pentru sporirea capacității de reţinere a scurgerilor de suprafaţă pe terenurile 
în pantă se mai folosesc unele procedee de lucrare a solului, care modifică 
microrelieful suprafeţei, cu scopul de a dispersa şi încetini scurgerile. Astfel, arătura 
se poate executa cu plugul cu cormană prelungitoare. În acest caz la plugul obişnuit 
cu trei brăzdare se adaugă la cormana brăzdarului al doilea încă o cormană 
prelungitoare. În momentul când se execută arătura pe direcția curbelor de nivel se 
creează, cu ajutorul acestei cormane prelungitoare un bilon de pământ, mai înalt cu 
15-20 cm decât restul arăturii. Aceste biloane constituie obstacole în calea scurgerii 


apelor. Opus acestei metode se poate executa aşa numita arătură în rigole care se 

realizează prin scoaterea unei cormane de la plug. Astfel se crează rigole paralele 
care joacă acelaşi rol în dispersarea şuvoaielor, acumulării apei şi combaterii 
eroziunii. 

Anihilarea în bună parte a scurgerilor pe pantă se poate realiza şi prin 
executarea arăturii în benzi. În acest caz unele tractoare ară pe direcţia curbelor de 
nivel la adâncimea de 20 cm, iar altele care vin după primele, execută arătura la 30 
cm. Astfel se va realiza pe versanți o succesiune de valuri de pământ, datorită 
gradului diferit de afânare a solului prin variația adâncimii arăturii şi în acelaşi timp 
pe fundul brazdei se vor crea benzi cu adâncimi diferite. 

Pe terenurile în pantă, în special pe cele amenajate antierozional, lucrările 
superficiale în vederea pregătirii patului germinativ (ex. lucrarea cu grapa cu discuri, 
combinatorul etc.) nu se pot efectua decât pe direcția curbelor de nivel. 

O importanţă deosebită pe terenurile în pantă o prezintă direcția de semănat, 
mai ales pentru culturile de prăşitoare. 

Când semănatul se face din deal în vale, urmele roţilor de tractor ca şi cele ale 
scurgerii şi de declanşare a eroziunii. Rezultatele cercetărilor de la S.C.C.C.E.S. 
Perieni pledează pentru semănatul culturilor prăşitoare numai pe direcția curbelor de 
nivel (D. Nistor şi col. 1979) (tab. 13). 

Tabelul 13 
Influenţa direcţiei de semănat asupra densităţii, producţiei şi eroziunii la 


porumb 


Plante distruse Producţia Sol erodat 
Direcţia de semănat 
i 


Pe curba de nivel 3.580 100,0 100,0 
Din deal în vale 14.120 174,5 362,0 


Din analiza datelor din tabelul 13 rezultă că prin efectuarea semănatului la 


porumb din deal în vale, numărul plantelor distruse prin desrădăcinare şi colmatare 
creşte de 3-4 ori faţă de semănatul pe direcția generală a curbelor de nivel. 

Şi în cazul grâului şi mazării dacă s-au semănat din deal în vale, cantitatea de 
sol erodat a crescut cu 1,6 respectiv 2,0 ori, în comparaţie cu varianta semănată pe 
curba de nivel (T. Neamţu şi col., 1984). 

Toate lucrările de întreţinere obligatoriu trebuiesc efectuate pe direcția 


curbelor de nivel. Prăşitul plan, care se execută în mod curent, nu contribuie în mare 

măsură la diminuarea scurgerilor. Este necesar ca pe rândurile de porumb, să se 
creeze obstacole care să frâneze viiturile şi să atenueze spălarea solului. În acest scop 
se recomandă una sau două lucrări de răriţat între rânduri. 

Pe terenurile în pantă, de perspectivă sunt unele variante ale sistemului minim 
de lucrare a solului prin care pe lângă reducerea substanțială a fenomenului de 
eroziune şi acumulare a unor cantități mai mari de apă în sol, realizează şi o reducere 
pronunţată a consumului de carburanți. 

Sisteme de cultură pe terenurile în pantă. 

Pentru ca lupta contra eroziunii să fie mai eficientă sunt necesare încă o serie 
de măsuri care să întregească efectul pozitiv al metodelor ce s-au descris anterior. 
Aceste măsuri se referă la amplasarea şi modul de însămânţare a culturilor pe 
terenurile în pantă. Principalele sisteme de cultură pe terenurile în pantă sunt: 
sistemul de cultură în fâşii, sistemul de cultură cu benzi tampon şi sistemul de cultură 
cu agroterase. 

Sistemul de cultură în fâşii. Acest sistem impune crearea pe direcția 
generală a curbelor de nivel a unor fâşii, lăţimea acestora stabilindu-se în funcție de 
mărimea pantei. Lăţimea fâşiilor se recomandă să fie, pe cât posibil, egală pe toată 
lungimea lor. 

Ținând seama de gradul de protecţie pe care-l oferă solul la diferitele culturi, 
aşa cum s-a arătat anterior, este necesar să se combine efectul antierozional al unora 
cu efectul negativ al altora. Aşadar se vor alterna începând de la cumpăna apelor 
până la piciorul pantei, fâşii cultivate cu cereale păioase şi leguminoase cu plante 
prăşitoare. În felul acesta şuvoaiele de apă care încep să se formeze pe fâşiile 
cultivate cu plante prăşitoare sunt interceptate, dispersate şi filtrate, în fâşiile cu 
plante dese. 

La amplasarea fâşiilor trebuie să se aibă în vedere şi comportarea diferitelor 
culturi față de gradul de fertilitate a terenului, ținând seama că acesta este strâns legat 
de gradul de eroziune. 

Pentru plantele mai pretenţioase se aleg la început fâşiile, unde terenul este 
mai puțin erodat, urmând ca în anii următori, în funcție de rotaţie, acesta să se 
amplaseze şi pe celalte fâşii. 

Sistemul de cultură în fâşii se practică în mod obişnuit în zone cu precipitații 


mai puţine şi în special pe versanţii cu lungime mare. 

În urma cercetărilor efectuate la stațiunile experimentale agricole Turda, 
Perieni şi Podu-lloaiei, s-a stabilit ca lăţimea fâşiilor, în raport cu înclinarea terenului 
dă fie după cum urmează: 

- la pante de 4-10% lăţimea fâşiilor = 150 -— 60 m 

-  lapante de 10-15% lățimea fâşiilor = 60-30 m 

- la pante de 15-20% lățimea fâşiilor = 30-20 m. 

La S.C.C.C.E.S. Perieni-Vaslui s-a cercetat influența alternării culturilor 
asupra pierderilor de sol (N. Dumitrescu, A. Popa, 1979). S-a constatat că cele mai 
mari pierderi de sol pe toate categoriile de pantă, s-au înregistrat în cazul când 
versantul a fost cultivat în întregime cu porumb. Pe acelaşi versant cultivat numai cu 
grâu s-au redus pierderile de sol de peste 7 ori, iar pe pantele mari şi în cazul fâşiilor 
mai înguste, alternarea culturilor de prăşitoare cu cereale păioase a dus la reducerea 
importantă a cantităților de sol spălat. 

Sistemul de cultură cu benzi tampon. În zonele mai umede unde eroziunea 
poate căpăta forme mai accentuate se foloseşte sistemul de cultură cu benzi tampon. 
Aceasta presupune crearea pe direcția generală a curbelor de nivel a unor benzi 
înierbate, care mărginesc fâşiile sau marginile solelor. Benzile înierbate sau benzile 
tampon, constituite de regulă din amestecuri de ierburi perene, au rolul de a reţine şi 
filtra suspensiile solide din apa care se scurge pe versanți. Materialul erodat se 
depune în partea din amonte a benzii, formându-se în timp un taluz de agroterasă. 

La acest sistem de cultură este necesar în primul rând să se stabilească 
distanța dintre benzi şi lățimea lor, pentru ca efectul antierozional să fie cât mai 
mare. 

Fâşuile dintre benzile tampon se însămânţează cu diferite culturi sau de cele 
mai multe ori cu o singură cultură. În astfel de cazuri benzile tampon trebuie să fie 
capabile să absoarbă excesul de apă care se scurge pe fâşiile cultivate şi să rețină 
materialul solid. 

M. Moţoc (1975), recomandă în partea din amonte a versantului lățimea 
benzilor de 4-6 m, în partea din mijloc 6-8 m, iar în treimea din aval 8-10 m. 

Benzile înierbate se pot menţine până când se răresc ierburile, apoi se 
desțelenesc şi se înființează altele, amplasate în amonte sau în avalul vechiului 
traseu. Pe terenurile cu pante mai mari de 20% benzile nu se mai desțelenesc, 
urmând ca treptat să se transforme în taluze de agroterase. 

Lăţimea fâşiei, respectiv distanța dintre benzi trebuie să fie aleasă în aşa fel 


încât să nu permită pierderea unor cantități prea mari de sol peste limita admisibilă. 

Pentru stabilirea lăţimii optime la fâşiile cultivate trebuie să se ţină seama ca 
distanța dintre benzile înierbate să fie egală sau mai mică decât distanţa critică de 
eroziune (distanța de la care procesele de eroziune încep să fie vizibile). 

Distanţele dintre benzi la noi în ţară s-au stabilit în urma calculelor făcute şi a 
observaţiilor de pe teren în funcție de mărimea pantei (N. Dumitrescu, A. Popa 
1979)(tab. 14). 

Tabelul 14 


Distanţele dintre benzi în funcţie de pantă 


Panta terenului (%) Distanţa dintre benzi (m) 
aia 


12-16 150-80 


In cazul solurilor rezistente la eroziune sau a unui procent mare de culturi 


bune protectoare se va utiliza limita maximă, iar în cazul solurilor slab rezistente la 
eroziune sau a unor proporţii mari de culturi slab protectoare se va utiliza limita 
minimă. 

Numeroşi autori apreciază că se pot obține rezultate mai bune prin 
combinarea sistemului de cultură cu benzi tampon cu sistemul de cultură în fâşii, 
deoarece fiecare dintre aceste sisteme prezintă unele avantaje şi dezavantaje. 

Sistemul combinat “culturi în fâşii cu benzi înierbate” prezintă următoarele 
avantaje: 

-  alternarea culturilor şi benzilor înierbate sporesc protecția solului şi 
frânează mai mult scurgerile, reținerea apei şi a solului făcându-se atât în 
fâşii cât şi în benzile înierbate; 

-  fâşule sunt mai bine delimitate fiind mărginite de benzile tampon. 
Această delimitare se poate păstra câțiva ani, fapt care uşurează 
amplasarea culturilor pe treren; 

- lățimea fâşiilor se poate mări peste limita indicată, ceea ce uşurează 
exploatarea maşinilor şi concentrează culturile pe sole cu suprafețe mai 
mari, reducând astfel cheltuielile la hectar. Acest sistem se poate aplica cu 
rezultate destul de bune şi pe pante mai mari de 20%. 

Sistemul de cultură cu agroterase. Terasarea versanților este una din 

măsurile eficiente de luptă cu eroziunea. Terenurile interesate la acțiunea de terasare 


sunt cele care depăşesc panta de 16-18%, pentru că până la această pantă, cu actuala 

sistemă de maşini, se pot executa în condiții bune lucrări mecanizate de pregătire a 
solului, de semănat şi de îngrijire a culturilor. 

Pentru terenurile arabile este indicat să se aplice metoda de creare a teraselor 
în timp, care nu necesită de la început un volum mare de terasament. 

Pentru realizarea de agroterase terenul se cultivă pe direcția generală a 
curbelor de nivel în fâşii de lățimi diferite, în funcție de mărimea pantei, fâşii care 
alternează cu benzi înierbate permanent, cu lăţimea de 2-4 m. Fâşiile cultivate se 
lucrează în timp cu plugul reversibil, brazdele întorcându-se înspre aval. Astfel, 
benzile înierbate ce rețin solul în urma efectuării arăturilor şi a ploilor torențiale, 
devin taluze, iar fâşiile cultivate platformele agroteraselor. 

Acest sistem dă rezultate bune în zonele mai umede pentru că ierburile perene 
care formează benzile găsesc condiţii corespunzătoare de creştere şi dezvoltare. 

În vederea exploatării raţionale a agroteraselor este obligatoriu ca lățimea lor 
să fie un multiplu al lăţimii de lucru a semănătorilor. 

La staţiunea Perieni - Vaslui, A. Popa şi col. (1977) arată că prin executarea a 
nouă arături cu plugul reversibil cu răsturnarea brazdei în aval şi prin deplasarea 
solului în timpul ploilor torențiale panta platformelor agroteraselor s-a redus cu 25- 
40%, iar a taluzurilor a crescut cu 33,3%-48,1%. De asemenea, pierderile de sol au 
fost sub limita admisibilă, fiind de 2-3 ori mai mici comparativ cu terenul 
neamenajat. 

Producțiile plantelor cultivate pe agroterase la Stațiunea Perieni, au fost 
superioare celor obţinute pe terenul neamenajat. Totodată, de pe taluzuri s-au obținut 


producţii ridicate de fân, care au ajuns până la 26,5 q/ha. 


6.4 Agrotehnica pe terenurile nisipoase 


Nisipurile sunt soluri caracterizate printr-un conţinut de peste 95% particule 
grosiere, un conţinut de mâl şi argilă sub 5% şi de humus de circa 0,5%. 

Solurile nisipoase sunt soluri cu un conţinut de nisip de cel puţin 85%, de mâl 
şi argilă până la 15%, iar procentul de humus depăşeşte în general 1%. 

Nisipurile şi solurile nisipoase ocupă în țara noastră o suprafață de circa 
540.000 ha, cele mai mari suprafeţe fiind răspândite în zona de stepă şi silvostepă, pe 
câmpii joase, în lunci, în Delta Dunării şi pe litoralul Mării Negre. Aproximativ două 
treimi din suprafața totală de nisipuri şi soluri nisipoase sunt localizate în Câmpia 


Română, din care, cca. 250.000 ha se găsesc în vestul Câmpiei Române (nisipurile 

din sudul Olteniei). Circa 100.000 ha sunt răspândite în partea nord-estică a Câmpiei 
Române, în Bărăganul sudic de pe partea dreaptă a râului Ialomița, în Bărăganul 
central, în dreapta râului Buzău şi în Câmpia Siretului inferior, în stânga râului 
Bârlad şi a Siretului, în aval de confluenţa cu Bârladul, până la Hanu Conachi. 

Suprafeţe importante se mai întâlnesc în delta fluvială şi maritimă a Dunării. 
Se întâlnesc de asemenea, nisipuri şi soluri nisipoase în partea din nord-vestul ţării 
(Valea lui Mihai-Carei) şi suprafeţe mai restrânse în Câmpia Banatului (la Teremia 
Mare) şi în depresiunea Bârsei. 

Nisipurile din ţara noastră sunt foarte heterogene. Particulele de nisip sunt 
cuprinse între 70-100%, particule care influențează în mod deosebit proprietățile 
fizice, hidrofizice şi chimice ale acestor soluri. Astfel, solurile nisipoase au 
densitatea aparentă mare, fiind cuprinsă între 1,50-1,80 g/cm°. Datorită porozităţii 
totale ridicate este favorizată activitatea microorganismelor aerobe şi ca atare o 
accentuată descompunere aerobă a materiei organice. 

Terenurile nisipoase au capacitatea de reținere a apei mică. Coeficienţii de 
higroscopicitate şi de ofilire au valori relativ mici, fiind cuprinse între 0,5-1% şi 
respectiv 0,75-2,25%. Pe astfel de soluri şi evaporarea apei este mai intensă. 

Datorită texturii grosiere, permeabilitatea pentru apă a solurilor nisipoase este 
mare. Ca urmare a acestui fapt şi al celorlalte însuşiri, capacitatea de câmp pentru 
apă este, în general mică, fiind cuprinsă între 6-10% pe adâncimea de 1 m. 

Nisipurile şi solurile nisipoase prezintă o coeziune şi adeziune mică. Aceste 
valori cresc foarte puţin odată cu sporirea conținutului de umiditate. Datorită acestui 
fapt astfel de soluri opun o rezistență mică la efectuarea lucrărilor, acestea putându- 
se executa corespunzător indiferent de conținutul de umiditate. 

Nisipurile şi solurile nisipoase sunt sărace în elemente chimice nutritive, ca 
urmare a reţinerii reduse a acestor elemente datorită particulelor grosiere care 
determină o suprafaţă exterioară mică. 

Pe astfel de soluri descompunerea materiei organice se produce mai repede, 
datorită abundenței oxigenului şi lipsei mineralelor argilice care pot fixa acizii 
humici. 

Ca urmare a conţinutului redus de apă şi substanţe nutritive şi activitatea 
microbiologică este mult stânjenită. Din această cauză nisipurile şi solurile nisipoase 
sunt, în general, slab productive, necesitând măsuri speciale pentru crearea de 
condiții favorabile în vederea valorificării acestora în aşa fel încât să se obțină 


producții satisfăcătoare la principalele plante de cultură. 

Sortimentul de plante şi gruparea lor în asolamente. 

Pe solurile nisipoase sortimentul de plante ce urmează a fi cultivat este 
determinat de faptul dacă astfel de soluri sunt neirigate sau irigate. 

Pe nisipurile şi solurile nisipoase, în condiții de neirigare pot fi cultivate: 
secara, grâul, porumbul, sorgul hibrid pentru boabe, fasolea, fasolița, tutunul, 
cartoful, floarea soarelui, ricinul, lupinul, bostănoasele şi borceagul (L. Pop şi col. 
1977). 

Secara este indicată a se cultiva pe nisipurile semimobile şi mobile, ca urmare 
a pretențiilor mai scăzute şi a posibilităților pe care le oferă de a asigura producții 
satisfăcătoare. De asemenea, secara îndeplineşte un rol foarte important de fixare a 
nisipurilor. 

Grâul şi porumbul pot fi cultivate pe nisipurile fixate, cu un procent mai mare 
de argilă şi humus. 

Sorgul hibrid pentru boabe poate fi cultivat pe toate terenurile nisipoase din 
sudul țării, dând producții în general mai mari decât porumbul. 

Fasolea, soiuri timpurii de păstăi, reuşesc pe nisipuri cu fertilitate naturală 
mai bună. 

Fasoliţa (Vigna sinensis) este o plantă specifică terenurilor aride şi calde. Se 
cultivă pentru boabe sau ca îngrăşământ verde. 

Floarea soarelui se poate cultiva numai pe terenurile nisipoase fixate şi cu 
fertilitate bună. 

Ricinul este indicat a se cultiva pe nisipuri şi soluri nisipoase mai fertile, din 
incinta aşezărilor omeneşti şi a fermelor zootehnice, deoarece nu este distrus de nici 
o specie de animale. 

Cartoful, poate fi cultivat numai pe nisipurile din nord-vestul țării şi mai ales 
în zona de nisipuri din Depresiunea Braşov. 

Tutunul poate fi cultivat pe toate terenurile nisipoase, fiind foarte rezistent la 
secetă, puțin pretenţios la condițiile de fertilitate şi foarte receptiv la condiţiile de 
căldură şi luminozitate. 

Lupinul este recomandat pentru îngrăşământ verde, dând rezultate bune în 
condiții de neirigare numai în cultură principală. 

Pepenele verde poate fi cultivat pe toate solurile nisipoase dacă i se asigură o 
fertilitate organică sau organo-minerală la cuib sau chimică pe toată suprafaţa. 

Borceagul de toamnă (secara + măzărichea de toamnă) se poate cultiva pe 


toate nisipurile inclusiv pe cele semifixate şi zburătoare. 

Pe nisipurile şi solurile nisipoase irigate, sortimentul de plante ce poate fi 
cultivat se îmbogăţeşte substanţial deoarece fiecare plantă în parte găseşte condiţii 
mult îmbunătăţite pentru creştere şi dezvoltare. De asemenea, în condiţii de irigare 
cunosc o mare extindere, culturile succesive în mirişte, ca urmare a eliberării 
devreme a terenului, a verilor calde şi toamnelor lungi. 

Cât priveşte asolamentele pe nisipuri şi soluri nisipoase trebuie să asigure 
condiţii favorabile de mediu pentru fiecare plantă şi în plus să împiedice dezvoltarea 
procesului de eroziune eoliană. 

Prin introducerea de asolamente raţionale putem împiedica spulberarea 
nisipului prin următoarele căi: 

-  solele să fie de formă dreptunghiulară, orientate cu latura lungă 

perpendicular pe direcţia vântului dominant; 

-  alternarea plantelor în cadrul asolamentelor astfel încât în perioadele de 
spulberare intensă a nisipului, terenul să fie acoperit cât mai bine cu 
vegetaţie; 

- prezența culturilor succesive care asigură acoperirea terenului în a doua 
Jumătate a verii; 

- folosirea culturilor ascunse în condiţii de irigare, care după recoltarea 
plantelor protectoare asigură acoperirea solului; 

- prezența culturilor intermediare de toamnă (secară, borceag de toamnă, 
rapiţă, măzăriche de toamnă etc), care realizează acoperirea terenului în 
perioada toamnă-primăvară; 

- utilizarea culturilor în fâşii, alternând plante bune protectoare cu mai 
puţin bune protectoare. 

Se prezintă în continuare câteva din asolamentele indicate pe nisipuri şi soluri 

nisipoase (L. Pop şi col., 1977). 

În condiţii de cultură neirigată: 

I)secară + grâu, 2) porumb + sorg sau 1) secară + grâu; 2) cartofi timpurii 
urmaţi de o cultură succesivă pentru furaj sau 1) secară + grâu; 2) floarea soarelui + 
porumb + secară masă verde cultură intermediară de toamnă; 3) tutun + pepeni verzi. 

În condiţii de irigare: 

I)grâu + îngrăşământ verde; 2) porumb sau 1) grâu + porumb siloz în mirişte; 
2) porumb; 3) tutun + pepeni; 4) porumb; 5) porumb sau 1) cartofi timpurii de 
primăvară urmaţi de porumb boabe; 2) porumb; 3) porumb sau 1) lucernă 4 ani; 2) 


porumb; 3) porumb; 4) porumb sau cartofi sau 1) borceag de toamnă + porumb 

boabe sau siloz; 2) porumb; 3) porumb sau 1) soia sau arahide; 2) grâu cu plantă în 
mirişte; 3) cartofi timpurii urmaţi de tutun; 4) floarea soarelui; 5) porumb; 6) sfeclă 
pentru zahăr; sau 1) porumb urmat de cultură intermediară de toamnă; 2) soia. 

Folosirea îngrăşămintelor. Ca urmare a a aprovizionării slabe a nisipurilor 
în elemente nutritive, folosirea îngrăşămintelor pe astfel de terenuri capătă o 
importanță deosebită. Conținutul scăzut în elemente nutritive este determinat de 
natura mineralogică a nisipului, de conţinutul scăzut în materie organică, de 
intensitatea procesului de mineralizare a humusului şi de levigarea elementelor 
chimice nutritive de către apa din precipitații şi de irigaţii. 

Sintetizând principalele însuşiri chimice ale nisipurilor şi solurilor nisipoase 
din ţara noastră, A. Dorneanu, (1976), arată că aceste soluri au conținutul în azot 
total cuprins între 0,2-0,8%, în fosfor 0,03-0,15 %, iar în potasiu schimbabil 2-15 
mg/100 g sol. 

Aplicarea îngrăşămintelor modifică direct şi indirect conținutul solurilor în 
elemente chimice nutritive, precum şi regimul apei din sol şi posibilitățile de folosire 
a acestora. Acţiunea indirectă a îngrăşămintelor este determinată de cantitatea mai 
mare de mirişte şi rădăcini şi de adâncimea sporită de pătrundere a acestora în sol. 

Ca importanţă, pe primul loc, dintre îngrăşămintele chimice se situează cele 
cu azot, care aplicate singure aduc sporuri mari de recoltă. Îngrăşămintele cu fosfor, 
aduc sporuri de recoltă numai când se folosesc alături de cele cu azot iar cele cu 
potasiu numai uneori şi numai atunci când se administrează împreună cu cele de azot 
şi fosfor. 

Pe nisipuri şi soluri nisipoase apare necesitatea aplicării diferenţiate a 
îngrăşămintelor în funcţie de forma de relief şi respectiv fertilitatea acestor soluri (ex. 
vârfurile de dună cu o fertilitate mai scăzută). 

În acelaşi timp trebuie avut în vedere că pe astfel de soluri un proces care 
pune probleme este acidifierea, care se înregistrează odată cu folosirea 
îngrăşămintelor chimice cu azot şi în mod deosebit când acestea se utilizează 
unilateral. Din această cauză este absolut necesar ca pe lângă îngrăşămintele cu azot 
să se administreze şi doze mici de îngrăşăminte cu fosfor. 

Îngrăşămintele chimice cu azot grăbesc parcurgerea fazelor de vegetaţie a 
plantelor pe nisipuri, reducând într-o oarecare măsură pagubele produse de secetă în 
zonele aride. 

În experienţele efectuate în condiţii de neirigare, atât pe nisipurile din stânga 


Jiului, cât şi pe nisipurile din nord-vestul țării şi din Câmpia Bărăganului, s-a 

înregistrat un efect prelungit al îngrăşămintelor chimice cu azot în al doilea an de la 
aplicare (L. Pop şi col. 1977). Acesta se datoreşte faptului că în perioada rece şi 
umedă din timpul iernii are loc o levigare a nitraților, iar în perioada caldă şi uscată 
nitrații sunt antrenați de curenţii ascendenți de apă şi depozitați în straturile de la 
suprafaţa solului. 

În condiţii de irigare, în cazul folosirii unor doze mari de îngrăşăminte 
chimice cu azot, levigarea nitraților are loc cu intensitate mare. 

Pe nisipuri şi soluri nisipoase o importanță deosebită o prezintă 
microelementele, în special în condiții de irigare şi de folosire a unor doze mari de 
îngrăşăminte cu azot, fosfor şi potasiu. Carenţa apare în special în cazul magneziului, 
zincului şi borului, situaţii în care se vor face tratamente foliare sau la sol cu 
îngrăşăminte ce conțin astfel de microelemente. 

O importanță deosebită pe solurile uşoare o prezintă îngrăşămintele organice 
ca urmare a influenţei lor favorabile asupra proprietăților fizice, chimice şi biologice 
ale acestora. 

Dintre îngrăşămintele organice, gunoiul de grajd ocupă primul loc ca 
importanță întrucât sub influenţa acestuia, în general, toate plantele cultivate pe 
nisipuri înregistrează sporuri de recoltă. 

Eficacitatea gunoiului de grajd depinde foarte mult de adâncimea la care este 
încorporat în sol. Încorporat la 0-20 cm eficacitatea lui este redusă deoarece în urma 
spulberării nisipului, gunoiul rămâne la suprafață şi se descompune aerob. De 
asemenea, sistemul radicular al plantelor se dezvoltă în stratul superficial, iar 
mineralizarea materiei organice se face cu întreruperi datorită perioadelor de 
uscăciune. 

Încorporat adânc, gunoiul are rol deosebit în reținerea elementelor nutritive 
supuse levigării, iar plantele îşi dezvoltă sistemul radicular mai profund, în stratul în 
care a fost încorporat gunoiul. 

A. Dorneanu (1976) citează o metodă de încorporare adâncă a gunoiului, cu 
unele modificări, preconizată de S. Egerszegi. Astfel la primul tratament se 
încorporează în sol printr-o arătură de desfundare la 60-70 cm o cantitate de 30-50 
t/ha gunoi de grajd. După 4-5 ani aceeaşi doză de gunoi de grajd se încorporează la 
40-50 cm, iar după alți 4-5 ani, o doză asemănătoare se încorporează la 25-30 cm. 

Deoarece în condiții de producţie această metodă este greu de realizat, 
rămâne ca o necesitate pentru practica actuală pe nisipuri, ca gunoiul de grajd să se 


încorporeze în sol cu arătura cea mai adâncă ce poate fi realizată cu dotarea existentă. 

În ceea ce priveşte dozele de gunoi de grajd I. I. Popescu (cit. L. Pop şi col., 
1977) arată că acestea nu pot asigura, pe parcursul perioadei de vegetaţie, o nutriție 
în pas cu cerințele plantelor chiar şi atunci când se aplică în doze mari, întrucât 
punerea în libertate a elementelor nutritive are loc în timp, pe măsura desfăşurării 
procesului de mineralizare. Din această cauză, precum şi din nevoia de a spori 
suprafețele fertilizate organic este necesară folosirea unor doze moderate (20-30 t/ha) 
şi asociate cu îngrăşăminte chimice. 

Datorită cantităților relativ mici de gunoi de grajd, pe nisipuri şi soluri 
nisipoase se folosesc şi alte materiale organice. 

Foarte eficace sunt composturile. Aşa de exemplu, compostul de gunoi de 
grajd cu argilă, în doză de 15 t/ha încorporat la 55 cm, a sporit producția de porumb 
şi secară cu 36- 91% (L. Pop, 1977). 

Turba pe nisipuri se aplică în doză de 10-15 t/ha. 

Pe nisipuri şi soluri nisipoase o sursă importantă de fertilizare o reprezintă 
îngrăşămintele verzi (lupinul, fasolița, mazărea furajeră etc.). În vederea sporirii 
eficacității îngrăşămintelor verzi folosirea lor se va face asociat cu îngrăşămintele 
chimice. L. Pop şi col. (1997), arată că prin folosirea lupinului ca îngrăşământ verde 
împreună cu N64P32, producţia de secară a crescut cu 31%. 

Folosirea amendamentelor. Nisipurile şi solurile nisipoase pot avea reacţie 
acidă, bazică sau neutră. 

Reacţia acidă a nisipurilor, aşa cum s-a arătat, se accentuează în situația 
folosirii azotatului de amoniu în special la doze mari şi în regim irigat. La acelaşi 
grad de aciditate, plantele cultivate suferă mai mult pe nisipuri decât pe alte soluri, 
datorită conținutului ridicat de particule grosiere şi a cantității reduse de humus. 

Prin folosirea însă a unor cantități prea mari de amendamente calcaroase şi 
dacă valoarea pH-ului depăşeşte 6,2 se provoacă o mineralizare intensă a humusului 
şi are loc blocarea unor microelemente. Din această cauză se recomandă ca 
administrarea amendamentelor să se facă în doze mai mici. Amendamentele se vor 
administra la intervale de 4-5 ani, în doze de 2-3 t/ha, în funcție de pH. 

Uneori corectarea reacției solurilor nisipoase se poate face printr-o fertilizare 
rațională, organo-minerală. 

Lucrările solului. Pe terenurile nisipoase pe lângă crearea de condiții 
favorabile pentru creşterea şi dezvoltarea plantelor, prin lucrările solului trebuie să 


urmărim şi prevenirea procesului de eroziune eoliană. 

Realizarea acestor obiective trebuie să aibă loc în condițiile specifice pe care 


le oferă nisipurile şi anume: 


lucrările solului se execută cu un efort mai mic de tracţiune ca urmare a 
valorilor scăzute pe care le prezintă adeziunea şi coeziunea. 

- datorită capacității mici de reținere a apei şi a conţinutului scăzut de 
material fin coloidal, lucrările solului se pot executa corespunzător atât în 
condiții de secetă cât şi de precipitaţii bogate; 

- ca urmare a adeziunii şi coeziunii mici tractoarele patinează ceea ce 
influențează negativ asupra randamentului de lucru; 

- uzura mare a tuturor pieselor active ale maşinilor agricole ca urmare a 
alcătuirii nisipurilor şi solurilor nisipoase din particule grosiere şi 
predominării cuarţului în constituția lor. 

Cercetările efectuate în țara noastră (L. Pop, 1977) conduc la concluzia că 
proprietățile nisipurilor şi solurilor nisipoase, pot suplini în mare parte lipsa arăturii 
şi deci că se pot realiza producții şi fără a se face apel la arătură, dar nivelul acestor 
producţii este mai scăzut decât pe terenul arat. 

Cercetările experimentale au demonstrat însă superioritatea arăturilor cu 
întoarcerea brazdei în special pe terenurile nisipoase puternic îmburuienate, cu care 
ocazie se încorporează în sol miriştea şi resturile organice. 

În ceea ce priveşte epoca de executare se recomandă ca pentru semănăturile 
de toamnă arătura să se efectueze cu 2-4 săptămâni înainte de semănat, iar pentru 
semănăturile de primăvară, toamna târziu sau primăvara devreme. 

Pe nisipuri se recomandă alternarea arăturilor adânci cu cele superficiale. 
Efectuarea de arături adânci se recomandă numai la fertilizarea cu îngrăşăminte 
organice şi pe terenurile puternic îmburuienate, în special cu buruieni perene. 

Arăturile se vor executa perpendicular pe direcția vântului dominant. 
Grăpatul arăturilor se va efectua numai atunci când este cazul înainte de semănat, 
deoarece prin nivelare se favorizează eroziunea eoliană. 

În situaţia când lucrarea cu tăvălugul apare strict necesară se va folosi 
tăvălugul care lasă terenul denivelat. 

Pentru pregătirea patului germinativ se foloseşte grapa cu discuri. 
Cultivatorul nu este indicat deoarece nu taie bine buruienile, ca urmare a rezistenței 
mici opuse de nisip la acțiunea de înaintare a pieselor active. 

Alte măsuri agrotehnice. Semănatul se va face perpendicular pe direcția 


vântului dominant şi se va efectua mai devreme decât pe celelalte terenuri. De 

asemenea, adâncimea de însămânţare va fi mai mare pe terenurile unde nisipul este 
luat de vânt şi mai mică în zonele unde are loc o depunere a nisipului transportat de 
vânt. 

Pe terenurile nisipoase, ca urmare a capacității tampon reduse, dozele de 
erbicide şi insecticide care se administează la sol vor fi mai mici. 

Folosirea rațională a  irigației, însoțită de măsuri  agrofitotehnice 
corespunzătoare, determină realizarea pe nisipuri de sporuri de producţie la toate 
culturile. 

Alte măsuri speciale se referă la fixarea nisipurilor nivelarea acestora şi 
îmbogățirea lor în material fin. 

Fixarea nisipurilor se poate realiza prin perdele forestiere, prin semănatul 
culturilor în culise, folosirea de paranisipuri (garduri de nuiele, trestie, coceni de 
porumb, tulpini de floarea soarelui etc.) sau prin utilizarea de substanţe chimice care 
leagă particulele de nisip între ele. 

Nivelarea şi modelarea terenului. Modelarea se referă la reducerea 
diferenţelor de nivel între dune şi interdune prin decopertarea şi translocarea 
nisipului din părțile superioare ale dunelor în interdune. Nivelarea se referă la 
modelarea suprafeţelor dunelor şi interdunelor la diferenţe de nivel foarte mici, sub 5 
m, şi pante cu înclinații mai mici de 0,2%. Aceste lucrări sunt necesare pentru 
efectuarea mecanizată a tuturor lucrărilor şi pentru efectuarea irigării prin aspersiune 
în condiții optime. 

Îmbogăţirea nisipului în material fin este un alt mijloc de folosire intensivă a 
acestor soluri. Pentru aceasta se foloseşte în funcție de condiţiile de zonă, mâlul de 


pe fundul bălților, argilă sau pământ argilos, bentonită etc. 


6.5 Agrotehnica pe solurile saline şi alcaline 


Solurile saline şi alcaline, în procesul de producție agricolă mai poartă 
numele de sărături sau soluri sărăturoase. În ţara noastră ocupă o suprafaţă de circa 
250.000 ha, cele mai mari suprafețe întâlnindu-se în Câmpia din vestul tării, în 
Câmpia Română, în Lunca Dunării şi luncile unor râuri interioare (Olt, Jiu, Siret etc.) 
în Depresiunea Jijia-Bahlui, în Podişul Moldovei, în zona litoralului Mării Negre şi 
sub formă de insule în Câmpia Transilvaniei. 

Solurile sărăturoase au proprietăţi fizice, chimice şi biologice nefavorabile 


pentru creşterea şi dezvoltarea plantelor, fapt pentru care, în vederea luării lor în 

cultură, sunt necesare măsuri agrotehnice diferențiate. Aceste soluri sunt în general 
compacte, cu o coeziune mare şi o permeabilitate foarte redusă pentru apă şi aer. 
Datorită capacităţii de hidratare foarte mare a Na” volumul solului prin înhibare cu 
apă creşte mult, iar dacă solul se usucă volumul lui scade proporțional şi se formează 
crăpături mari. 

Solurile saline şi alcaline conţin cantități mari de săruri uşor solubile, cum 
sunt: NaCl, Na:S04, MgCl; NaCO3, NaHCO; MgSO4, Mg(HCO3); CaCl, 
CaCO;, Ca(CO;H)2 etc. Cele mai dăunătoare dintre aceste săruri sunt: Na2CO3, 
NaCl, Na2S04, MgCl, MgSO;,, care nu pot fi suportate decât de un număr restrâns 
de plante adaptate. 

Activitatea microorganismelor pe sărături este mult stânjenită datorită 
influenţei negative exercitate de sărurile din soluția solului asupra însuşirilor fizice şi 
chimice ale protoplasmei microorganismelor. 

Toate aceste însuşiri fac ca solurile saline şi alcaline să fie slab productive 
până la neproductive. 

Sortimentul de plante şi gruparea lor în asolamente. Pe sărături se pot 
cultiva plante care rezistă la concentrații mari de săruri şi la secetă, precum şi plante 
cu o perioadă scurtă de vegetaţie care se dezvoltă în perioada când solul conţine mai 
multă umiditate. În general, plantele nu se pot dezvolta în solurile saline a căror 
soluţie are o presiune osmotică ce depăşeşte 10-12 atmosfere. 

Efectul negativ al sărurilor asupra plantelor depinde însă nu numai de 
concentraţia soluţiei, ci şi de natura sărurilor. Astfel, ionii de clor sunt mai toxici 
pentru plante decât cei de sulf, ionii de magneziu mai toxici decât cei de calciu sau 
sodiu, iar cei de bor au efect nociv în special asupra pomilor fructiferi. 

Toleranța plantelor la săruri este în funcție de faza de vegetație, climă, 
concentrația sărurilor, raportul între diferiţi ioni, textura solului, regimul hidric al 
solului etc. 

Mai sensibile la concentraţia mare de săruri sunt plantele în primele faze de 
vegetaţie. 

Unele plante ca: ovăzul, mazărea, fasolea, floarea soarelui etc. sunt foarte 
sensibile la prezența sărurilor în sol. Altele ca: orezul, sfecla pentru zahăr, etc. sunt 
rezistente, iar altele ca: sorgul, secara, etc. ocupă un loc intermediar. Porumbul este 
foarte sensibil la condiţiile vitrige de pe sărături. Nu creşte decât în sărături 


ameliorate şi bine îngrăşate cu gunoi de grajd. 

Pe sărăturile din vestul țării plantele care reuşesc mai bine sunt cele semănate 
toamna: rapița, secara, grâul, orzul şi borceagurile. Cu umiditatea din toamnă şi cea 
din primăvară aceste plante cresc şi ajung la maturitate. 

În general, recoltele obţinute pe sărături sunt calitativ inferioare celor obţinute 
pe soluri normale. Aşa de exemplu, rădăcinile sfeclei de zahăr conțin mai puţin zahăr 
şi se rafinează mai greu, la cereale creşte raportul între paie şi boabe, plantele 
furajere conţin o cantitate mai mare de săruri de care organismul animal nu are 
nevoie. 

Întrucât în perioada ameliorării solurilor sărăturoase sortimentul de plante şi 
rotația culturilor se modifică, scheme de asolamente se vor putea stabili abia în etapa 
a doua a ameliorării. 

Folosirea amendamentelor şi îngrăşămintelor. Pe solurile saline şi alcaline 
trebuie să se acorde o atenție deosebită amendamentelor, fără de care îngrăşămintele 
nu pot avea efectul scontat. Atât amendamentele cât şi îngrăşămintele urmăresc 
sporirea productivităţii solurilor sărăturate. 

Pentru ameliorarea solurilor saline şi alcaline, cu excepţia solodiilor şi 
solurilor solodizate, se folosesc amendamente ghips (CaSO4 + 2 H20). În urma 
reacțiilor de schimb rezultă Na»SO4, o sare cu reacție alcalină mai redusă decât 
Na»CO;, şi totodată foarte solubilă, putând fi eliminată uşor cu apa de spălare, 

Întrucât gipsul este folosit în cantități mari în industrie, amendamentul cel 
mai utilizat în prezent este fosfogipsul, deşeu de la fabricile de îngrăşăminte cu 
fosfor şi acid sulfuric, cu următoarea compoziţie chimică: 75-80% CaSO4+2H20; 5- 
8% P205. Se administrează în doză de 10-20 t/ha, după efectuarea arăturii cu care se 
încorporează gunoiul de grajd. Fosfogipsul se împrăştie la suprafaţă şi se introduce în 
sol prin discuire. Fosfogipsul contribuie la desalinizarea solului şi în acelaşi timp se 
îmbunătăţeşte permeabilitatea acestuia pentru apă şi ca urmare se măreşte capacitatea 
de înmagazinare a apei accesibile plantelor. 

Alături de amendamente, îngrăşămintele organice au un rol important în 
îmbunătăţirea proprietăţilor fizice şi biologice. Dintre îngrăşămintele organice 
importanţă deosebită prezintă gunoiul de grajd şi îngrăşămintele verzi. 

Gunoiul de grajd contribuie la creşterea conținutului de materie organică, la 
ameliorarea structurii, la îmbunătățirea porozității, reducerea alcalinității şi 
stimularea activităţii microbiologice. CO» care se degajă în timpul descompunerii 


gunoiului, împreună cu apa formează acid carbonic, care reduce alcalinitatea 

solurilor sărăturate, favorizând în acelaşi timp anumite procese de transformare 
chimică a materiei minerale. 

Gunoiul de grajd se administrează în doze mari, 40-50 t/ha, care se 
încorporează în sol cu arătura de bază. 

Ca îngrăşăminte verzi se pot cultiva: sulfina, floarea soarelui şi sorgul. 
Fertilizarea cu îngrăşăminte verzi se asociază cu îngrăşăminte chimice. 

Dintre îngrăşămintele chimice se recomandă în primul rând cele cu azot şi 
dintre acestea sulfatul de amoniu. Acest îngrăşământ este fiziologic acid, astfel că 
radicalul SO. rămas în sol în urma folosirii azotului amoniacal, formează cu sărurile 
din sol sulfați, care sunt solubili şi pot fi spălați de către apa din precipitaţii. 

În condiţii de neirigare şi pe soluri unde s-au aplicat amendamente se 
recomandă 200-300 kg/ha sulfat de amoniu, iar în condiţii de irigare doza trebuie să 
fie mai mare, ajungând până la 500 kg/ha. Azotatul de amoniu are o reacţie fiziologic 
neutră încât poate fi folosit atât pe soluri saline cât şi alcaline. 

Îngrăşămintele cu fosfor şi potasiu administrate singure nu aduc sporuri de 
producţie pe solurile sărăturoase. În cazul folosirii fosfogipsului ca amendament nu 
mai este necesară fertilizarea cu îngrăşăminte cu fosfor. 

Lucrările solului. Aşa cum s-a arătat, însuşirile solurilor sărăturoase sunt 
nefavorabile, ceea ce face ca în condiţii de uscăciune aceste soluri să fie compacte iar 
în stare umedă se năclăiesc. Din această cauză este foarte greu de prins momentul 
optim pentru efectuarea lucrărilor. Aceste soluri se pot ara, fără a scoate bulgări, la 
un conținut de 16-17% umiditate din greutatea solului uscat. 

Pe solurile sărăturoase rolul arăturii este acela de a contribui la evacuarea 
excesului de apă de la suprafaţa solului, îmbunătățirii însuşirilor hidrofizice prin 
afânare şi a creării unui pat germinativ corespunzător pentru însămânţare. Pentru 
eliminarea excesului de umiditate de la suprafață se recomandă, printre alte măsuri, 
executarea arăturilor în spinări, repetat, în mai mulți ani. Prin afânarea treptată în 
profunzime, se realizează o aerisire a stratului arabil şi totodată se declanşează şi se 
intensifică procesele biologice, se crează o permeabilitate mai bună pentru apă, care 
va determina o spălare în adâncime a unor cantități mai mari de săruri etc. Pentru 
efectuarea lucrărilor de afânare, plugurile trebuie să fie prevăzute cu subsoliere 
pentru a împiedica aducerea la suprafață a sărurilor nocive din profunzime sau a 
stratului de sol sărac în substanţe nutritive. 

Pe soloneţurile cu coloane de adâncime mică şi mijlocie, adâncimea stratului 


arat se va face progresiv, anual cu câţiva cm. Arăturile pe soloneţurile 

sulfatoclorurice este necesar să asigure pe cât posibil rămânerea pe loc a orizontului 
eluvial, şi afânarea orizontului compact cu coloane. De asemenea, pe solurile 
sărăturate arătura cu plugul fără cormană s-a dovedit superioară arăturilor cu 
întoarcerea stratului arabil (C.V. Oprea şi col., 1971). 

În ceea ce priveşte lucrările de pregătire a patului germinativ, pe solurile 
sărăturate ameliorate, ele sunt, în general, aceleaşi ca şi pe solurile zonale. 

Alte măsuri. Pe sărături este necesar să se întreprindă o serie de lucrări de 
îmbunătăţiri funciare printre care: nivelarea şi amenajarea terenurilor pentru 
efectuarea lucrărilor ameliorative, spălarea sărurilor, irigația şi cultura orezului. 

În urma efectuării lucrărilor de drenaj se intensifică scurgerea apelor freatice 
şi a soluţiilor saline spre drenuri, asigurându-se astfel colectarea şi evacuarea apelor 
freatice şi a soluţiilor de sol mineralizate. 

Prin nivelare se mobilizează solul, se mărunțesc bulgării, se omogenizează 
fertilitatea învelişului de sol şi se îmbunătăţesc condițiile pentru infiltrarea unifiormă 
a apei pe profilul solului. 

Prin lucrările de spălare se urmăreşte reglementarea regimului salin al 
solurilor. 

O măsură eficientă este ameliorarea solurilor saline şi alcaline prin cultura 
orezului. 

La semănat, pe sărături, se foloseşte o cantitate de sămânță cu cca. 20% mai 
mare, comparativ cu cea utilizată pe solurile normale. De asemenea, adâncimea de 
semănat este mai mică datorită predispoziţiei sărăturilor la compactarea şi formarea 
de crustă. 

Lucrările de îngrijire, care contribuie la afânarea solului, prezintă o 
importanţă sporită față de alte soluri, dat fiind tendinţa de tasare şi de formare a 


crustei. 


6.6 Agrotehnica pe terenurile îndiguite şi desecate 
În ţara noastră terenurile inundabile şi mlăştinoase, cu exces de apă 
permanent sau periodic, care necesită lucrări de îndiguire şi desecare, însumează o 
suprafață de circa 2.800.000 ha. Aceste terenuri sunt situate în Lunca şi Delta 
Dunării precum şi pe luncile râurilor interioare, în special pe cele din vestul țării. 
Lucrările de îndiguire şi desecare s-au executat pe suprafeţe destul de mari în 


anii trecuţi şi ele continuă, în special în Delta Dunării. 

Solurile din aceste zone sunt foarte diferite din cauza condiţiilor particulare 
în care s-au format şi anume: exces de umiditate, datorită scurgerilor de apă de pe 
terenurile înconjurătoare, a inundațiilor frecvente, a apelor freatice aproape de 
suprafaţă şi din cauza depunerilor frecvente de material purtat de apele de inundare. 

Solurile diferă mult din punct de vedere textural. În general predomină 
solurile cu un conţinut ridicat de argilă. Conţinutul în materie organică este mare ca 
urmare a condiţiilor favorabile de creştere a vegetației naturale. Apa freatică fiind 
aproape de suprafață nu permite descompunerea decât parțial, a matetriei organice 
acumulate. 

Excesul de umiditate din aceste soluri are efecte nefavorabile asupra 
proceselor microbiologice din sol. Procesele de amonificare şi nitrificare sunt 
stânjenite dacă nu se fac lucrări de desecare. Apa în exces şi insuficiența aerului 
stânjenesc creşterea plantelor cultivate dar înlesnesc înmulţirea unor specii de 
buruieni şi ciuperci parazite care produc boli ale plantelor agricole. Volumul solului 
se modifică mult în timpul iernii datorită îngheţului şi dezghețului şi culturile de 
toamnă suferă în urma fenomenului de dezrădăcinare (““descălțare”). 

Datorită insuficienţei oxigenului în solurile cu exces de umiditate are loc 
procesul de gleizare; fosfaţii de fier şi aluminiu care se formează sunt inaccesibili 
plantelor, iar nitrații sunt descompuşi până la azot elementar. 

Pe solurile inundabile şi mlăştinoase nu se pot aplica tehnologii moderne dacă 
nu se iau măsuri de îndiguire şi desecare. 

Sortimentul de plante. Pe terenurile îndiguite, după îndepărtarea excesului 
de umiditate se cultivă diferite plante în funcție de condiţiile de sol şi climă. Astfel, 
terenurile mai joase, cu apa freatică mai la suprafață şi umiditate mai mare în sol 
până vara târziu se folosesc ca păşuni şi fânețe. 

Pe terenurile mai ridicate se cultivă floarea soarelui, soia, grâu şi ovăz, iar pe 
cele nisipoase culturi timpurii şi semitimpurii. Pe terenurile cu permeabilitate redusă 
se cultivă orezul. 

Pe terenurile foste submerse din Lunca Dunării, cele mai mari producţii se 
obțin la porumb, în special în situația când se cultivă în rotaţie cu soia. Se 
recomandă, în cazul porumbului, să se cultive hibrizi târzii pe terenurile unde 
semănatul se poate face timpuriu şi hibrizii semitimpurii pe suprafeţele care se 
zvântă mai încet şi deci semănatul se execută mai târziu. 

Folosirea îngrăşămintelor. Pe aceste terenuri îngrăşămintele organice au un 


rol important în îmbunătățirea proprietăților fizice, chimice şi biologice. Se 

administrează gunoi de grajd în doză de 20-40 t/ha. Pe solurile nisipoase se pot folosi 
cu succes îngrăşămintele verzi. 

Solurile din incintele îndiguite şi desecate sunt în general bine aprovizionate 
în materie organică, dar aceasta nu este descompusă şi contribuie în mai mică măsură 
la dezvoltarea plantelor. Deoarece mineralizarea substanţelor organice se produce 
într-un ritm mai lent decât absorbţia elementelor nutritive de către plante, se simte 
nevoia aplicării pe aceste soluri a îngrăşămintelor azotate şi fosfatice uşor solubile, 
iar cele potasice se administrează la culturile care consumă cantităţi mari din acest 
element. 

În situaţia în care solurile îndiguite şi desecate au pH-ul acid sau alcalin se 
vor aplica, odată cu primele lucrări şi amendamentele necesare în doze determinate 
de reacția solului şi în funcție de planta care urmează a se cultiva. 

Dintre microelemente prezintă importanță în special cuprul şi borul. 

Lucrările solului. După îndepărtarea excesului de umiditate prima lucrarea 
care se execută este defrişarea tufişurilor şi a peticelor de pădure care invadează 
unele părţi ale zonelor cu exces de umiditate. Defrişarea se face manual sau mecanic 
şi constă în scoaterea rădăcinilor groase, inclusiv nivelarea gropilor ce se face cu 
această ocazie. 

Pe terenurile desecate se va executa în timpul verii sau toamnei o arătură 
adâncă la 28-30 cm. Odată cu arătura sunt scoşi la suprafață rizomii şi rădăcinile. 
Acestea trebuie adunate prin grăpări şi apoi arse. În primăvară, terenul se lucrează de 
mai multe ori cu grapa cu discuri în agregat cu grapa cu colți reglabili. 

În primul an este indicat să se cultive o plantă prăşitoare, iar dintre acestea 
mai potrivite sunt porumbul şi floarea soarelui. 

Arăturile adânci, lucrările repetate cu grapa cu discuri şi cu grapa cu colți 
reglabili, precum şi cultivarea unei plante prăşitoare, contribuie în mare măsură la 
stârpirea buruienilor şi la îmbunătățirea regimului de aer din sol, necesar activității 
biologice, cu efecte pozitive asupra descompunerii materiei organice şi oxidării 
compuşilor chimici. 

Pe terenurile îndiguite şi desecate lucrările solului, în general, sunt 
numeroase, mai greu de executat creând eforturi cu 20-50% mai mari. 

Pe solurile grele, impermeabile, cu băltiri de apă, lucrările de afânare au o 
deosebită importanță. Prin aceste lucrări se contribuie la eliminarea parțială a 
excesului de umiditate, a băltirilor în crovuri, dar în acelaşi timp se îmbunătăţeşte 


porozitatea şi aerația solului, mărindu-se capacitatea de reţinere a apei. 

Alte măsuri. O măsură importantă o constituie nivelarea terenului. Prin 
această lucrare se urmăreşte umplerea unor microdepresiuni, rigole, crovuri, în 
vederea realizării unei pante continue pe direcția generală a terenului. 

Pe terenurile îndiguite şi desecate semănatul se face, în general, mai târziu 
decât pe celelalte terenuri, datorită menţinerii adesea primăvara a unui conținut mai 
ridicat de apă în sol, precum şi datorită pericolului mai mare pe care-l prezintă aici 
brumele şi îngheţurile târzii de primăvară. 

Ca urmare a condițiilor favorabile de aprovizionare cu apă se recomandă ca 
densitatea plantelor să fie mai mare. 

O atenţie deosebită se va acorda combaterii buruienilor şi menţinerii afânate a 
stratului superficial al solului. 

Pentru evitarea fenomenului de salinizare secundară se va folosi drenajul, 
utilizarea de norme mai mici de udare în cazul culturilor irigate, practicarea de 
culturi succesive care să folosească în tot cursul perioadei de vegetaţie apa din sol, 
precum şi plantarea de perdele forestiere, care contribuie la micşorarea evaporației şi 


în acelaşi timp măresc consumul de apă din pânza freatică. 


Referate 

1. Îmbunătăţirea regimului factorilor de vegetaţie prin măsuri agrotehnice. 

2. Sisteme de lucrări ale solului pentru diferite culturi de câmp (se stabilesc 
de către cadrul didactic) după premergătoare timpurii şi târzii. 

3. Combaterea integrată a buruienilor din culturile de: (se stabilesc de către 
cadrul didactic). 

4. Rolul asolamentului în creşterea fertilității solului şi sporirii producției la 
principalele culturii de câmp. 

5. Măsuri agrotehnice pentru reducerea procesului de eroziune a solului şi 


sporire a producţiei la culturile amplasate pe terenuri arabile situate în pantă. 

